Everton 1 vana ah Chelsea molhu kohdhinee Defenderun\nހަމޭސް ލަނޑު ޖެހުމަށް ފަހު އުފާ ފާޅު ކުރަނީ\nބްރައިޓޮން ހޯވް އެލްބިއޯންގެ މައްޗަށް 4-2 ގެ ނަތީޖާއަކުން ކާމިޔާބު ހޯދައި، ތާވަލުގެ އެއްވަނަ މަގާމަށް އެވަޓަން ޖެހިލައިފި އެވެ.\nކްރިސްޓަލް ޕެލަސް އާ ދެކޮޅަށް ކުޅުނު މެޗުގައި ޗެލްސީ ވެސް ވަނީ ހަތަރު ލަނޑު ޖަހާފަ އެވެ. އާ ކީޕަރު އެޑްއާޑް މެންޑީއާއެކު ޗެލްސީން ވަނީ މި ސީޒަންގައި ފުރަތަމަ ފަހަރަށް ބައިކޮޅަށް ލަނޑެއް ނުވަދެ ނިންމާލާފަ އެވެ. ޗެލްސީގެ ފުރަތަމަ ދެ ލަނޑު ކާމިޔާބު ކުރީ އެ ޓީމުގެ ދެ ޑިފެންޑަރުންނެވެ.\nއަމިއްލަ ދަނޑު ގޫޑިސަން ޕާކުގައި ހަތަރު ލަނޑު ޖަހައި އެވަޓަން ވަނީ މި ސީޒަންގައި އެޓޭކިން ޑިޕާޓެމެންޓް އެންމެ ބަރާބަރަށް މަސައްކަތް ކުރަނީ އެ ޓީމުކަން ސާބިތުކޮށް ދީފަ އެވެ. މިއީ ހަތަރު ލަނޑު އެ ޓީމުން ޖެހި ވިދިވިގެން ދެ ވަނަ މެޗެވެ. އެޓޭކިން ޑިޕާޓްމެންޓް ބަރާބަރަށް މަސައްކަތް ކުރި ނަމަވެސް ޓީމަށް އަދިވެސް ގިނަ ހައްލުތަކެއް ބޭނުންވާ ކަމަށް މެޗަށް ފަހު ވާހަކަ ދެއްކި ޓީމުގެ ކޯޗް، ކާލޯ އަންޗެލޯޓީ ބުންޏެވެ.\nއަންޗެލޯޓީ ހާއްސަ ގޮތެއްގައި ފާހަގަ ކުރީ ޓީމުގެ ޑިފެންސްގެ ފެންވަރު އިތުރަށް ރަނގަޅު ކުރަން ޖެހޭ ކަމަށެވެ. މެޗުގެ ފުރަތަމަ ހާފުގައި ބްރައިޓޮން ފެނުނީ ވަރަށް އޮގަނައިޒް ކޮށެވެ. ޑިފެންސުގެ ޖާގަތައް ބައްދައިގެ ކުޅުނެވެ. އެހެން ނަމަވެސް ފުރަތަމަ ގޯލްގައި މުޅީ ޓީމުގެ މަސައްކަތް ހިނދުކޮޅަކަށް ރޫޅިގެން ދިޔަ އެވެ. މެޗުގެ 16 ވަނަ މިނެޓްގައި ގިލްފީ ސިގްރޮސަން ވަރަށް ބާލާލާފައި އޭރިއާ ތެރެއަށް ހުރަސް ކޮށްދިން ބޯޅަ ރަނގަޅު ވަގުތުގައި ކުރިއަށް އަރައި ބޮލުން ގޯލްގެ ތެރެއަށް ފޮނުވާލީ ޑޮމިނިކް ކަލްވާޓް ލެވިން އެވެ. ސިގްރޮސަން ހުއްޓުވުމަށް ޑިފެންޑަރު އޭރިއާގެ ރޮނގާ ހަމައިގައި ތިބިއިރު އެއްވެސް ކުޅުންތެރިޔަކަށް އެ ބޯޅައަށް ވިއްދަން ޖެހޭ ވަރަށް ވިއްދިފައެއް ނުވެ އެވެ. އަދި ކަލްވާޓް ލެވިން ބޮލުން ޖަހަން އެރިއރު އޭނާވެސް ހުއްޓުވާނެ ކުޅުންތެރިޔަކު ނުވި އެވެ.\nބްރައިޓޮން އިން ނަތީޖާ ހަމަހަމަ ކުރީ، އެވަޓަންގެ ކީޕަރު ޖޯޑަން ޕިކްފޯޑަށް ހެދުނު ގޯހަކުންނެވެ. ބްރައިޓޮންއިން ފުރަތަމަ ފޮނުވާލީ ބޯޅަ އޭނާއަށް ކޮންޓްރޯލް ދަށަށް ނުގެނެވުމުން ބޯޅަ ވެއްޓުނީ އޭރިއާގެ ތެރެއަށެވެ. ވެއްޓުނު ބޯޅަ ގޯލްގެ ތެރެއަށް ފޮނުވާލީ ނީލް މައުޕޭ އެވެ.\nއެވަޓަންއިން އަލުން ލީޑް ނެގީ ފުރަތަމަ ހާފުގެ އިތުރު ވަގުތުގެ ދެ ވަނަ މިނެޓްގަ އެވެ، ބްރައިޓޮންގެ އޭރިއާގެ ބޭރުން ލިބުނު ހިލޭ ޖެހުން ހަމޭސް ރޮޑްރިގޭޒް ނަގައިދިނުމުން ޔެރީ މިނާ ވަނީ އެ ބޯޅަ ބޮލުން ގޮލްގެ ތެރެއަށް ވައްދާލާފަ އެވެ.\nދެ ވަނަ ހާފު ފެށިގެން ހަތް ވަނަ މިނެޓްގައި އެވަޓަންއަށް ނަތީޖާގެ ފަރަގު ފޫޅާ ކޮށްދިނީ ހަމޭސް އެވެ. އެލެކްސް އިވޯބީ ނަގައިން ބޯޅަ ހަމޭސް ފޮނުވާލީ ގޯލްގެ ކަނަށެވެ. އެވަޓްނަގެ ހަތަރު ވަނަ ލަނޑުވެސް ކާމިޔާބު ކުރީ ހަމޭސް އެވެ. މެޗުގެ 70 ވަނަ މިނެޓްގައި އަބްދުލަޔޭ ޑިކޯރޭ ނަގައިދިން ބޯޅަވެސް މިފަހަރު ހަމޭސް ފޮނުވާލި ގޯލްގެ ކަނަށްވާ ގޮތަށެވެ. މެޗުގެ 90 މިނެޓް ހަމަވެ އިތުރަށް ދެއްކި ވަގުތުގެ ދެ ވަނަ މިނެޓްގައި ވިވްސް ބިސޯމާ ވަނީ ބްރައިޓޮންގެ ދެ ވަނަ ލަނޑު ކާމިޔާބު ކޮށްފަ އެވެ.\nޗެލްސީގެ ޑިފެންޑަރު ޒޫމާ ލަނޑު ޖެހުމަށް ފަހު އުފާ ކުރަނީ\nޕެލަސް އާ ދެކޮޅަށް ކުޅުނު ޗެލްސީގެ ފޯވަޑުން ލަނޑު ޖަހާނެ ކަމަށް މެޗު ކުރިން ހީކުރެވިދާނެ އެވެ. އެހެންނަމަވެސް ކަންވީ ހީކުރާ ގޮތަކަށް ނޫނެވެ. އަގު ބޮޑު އެޓޭކިން ލައިނެއް އޮތް ޗެލްސީގެ ފޯވަޑުންނަށް ޕެލަސްގެ ގޯލް ފޫއަޅުވާ ލެވޭ ގޮތެއް ނުވި އެވެ.\nފުރަތަމަ ހާފު ލަނޑެއް ނުޖެހި ދެވަނަ ހާފުގައި ހާސް ވެފައި ތިބި ޗެލްސީގެ ޓީމަށް ހަމަޖެހުމެއް ގެނެސް ދިނީ ޓީމުގެ ދެ ޑިފެންޑަރުން ކުރިއަށް އަރައި ލަނޑުތައް ކާމިޔާބު ކޮށްގެންނެވެ.\nދެ ވަނަ ހާފު ފެށިގެން ފަސް ވަނަ މިނެޓްގައި ޗެލްސީއަށް ލީޑް ނަގައިދިނީ މިފަހަރު ޓްރާންސްފާގައި އެ ޓީމަށް ބަދަލުވި ބެން ޗިލްވިލް އެވެ. ޗެލްސީން އުފެއްދި ހަމަލާ ޕެލަސްގެ ޑިފެންޑަރުންގެ ގައިގައި ޖެހިފައި ގޯލާ ދުރަށް ދިޔަ ބޯޅަ ބާރުލާފައި ޖަހައި ޗިލްވިލް ގޯލްގެ ތެރެަށް ބޮޅަ ވައްދާލި އެވެ.\nޗެލްސީގެ ދެ ވަނަ ލަނޑު ޒޫމާ ކާމިޔާބު ކުރީ ޗިލްވިލް ނަގައިދިން ބޯޅަ ބޮލުން ގޯލްގެ ތެރެއަށް ފޮނުވާލައިގެންނެވެ. ޗެލްސީގެ އަނެއް ދެ ލަނޑު، ލިބުނު ދެ ޕެނަލްޓީން ކާމިޔާބު ކުރީ ޖޯޖީނިއޯ އެވެ.\nމެންޗެސްޓާ ސިޓީ އާއި ލީޑްސް ޔުނައިޓެޑް ކުޅުނު މެޗު ނިމުނީ އެއްވަރު ވެގެންނެވެ. ފުރަތަމަ ހާފުގައި ރަހީމް ސްޓާލިން ލަނޑު ކާމިޔާބު ކޮށް ސިޓީއަށް ލީޑް ނަގައިދިނެވެ. ދެ ވަނަ ހާފުގެ ކުރީ ކޮޅު ބަދަލު ކުޅުންތެރިޔެއްގެ ގޮތުގައި ކުޅެން ނުކުމެ ރޮޑްރިގޯ މޮރޭނޯ ލީޑްސްއަށް ނަތީޖާ ހަމަހަމަ ކޮށްދިނެވެ.


SunOnline: America meehun hathiyaaraa eku maguthakah nukunnan govaali facebook page ge massala hoonuvejje\nއެމެރިކާ މީހުން ހަތިޔާރާ އެކު މަގުތަަކަށް ނުކުންނަން ގޮވާލި ފޭސްބުކް ޕޭޖެއްގެ މައްސަލަ ހޫނުވެއްޖެ\nރުގިއްޔާ މުހައްމަދު މޫސާ 30 Aug 2020, 08:36\nފޭސްބުކުގެ ސީއީއޯ މާކް ޒަކަބާގް -- ފޮޓޯ: ފޭސްބުކް\nވޮޝިންޓަން (އޮގަސްޓު 30): އެމެރިކާގެ ކެނޯޝާ ސިޓީގައި ބޭއްވި މުޒާހަރާއެއްގައި ބައިވެރިވި މީހުންނާ ދެކޮޅަށް ހަތިޔާރު ހިފައިގެން ނުކުތުމަށް ގޮވާލި ފޭސްބުކް ޕޭޖެއް އެތައް ފަހަރަކު ރިޕޯޓު ކުރި ނަމަވެސް، އެ ކުންފުނިން އެ ޕޭޖު ނުނެގި މައްސަލާގައި ފޭސްބުކަށް ފާޑު ކިޔުން އަމާޒުވެއްޖެ އެވެ.\nގާޑިއަން ނޫހުގައިވާ ގޮތުން 'ކެނޯޝާ ގާޑް' ކިޔާ އެ ފޭސްބުކް ޕޭޖު ހަދާފައި ވަނީ މިދިޔަ ޖޫން މަހު އެވެ. އަދި މިދިޔަ އާދިއްތަ ދުވަހު ކެނޯޝާގައި ފުލުހުން ބަޑި ޖެހުމުގެ ސަބަބުން ކަޅު ނަސްލުގެ މީހެއް ކަމަށްވާ ޖެކަބް ބްލޭކް ޒަހަމްވުމާ ހެދި ކުރިއަށްގެންދާ މުޒާހަރާތަކާ ގުޅިގެން، އެ ޕޭޖުން 'ފޭސްބުކް އިވެންޓެއް' ހެދި އެވެ. އޭގައި ވަނީ "އެ މުޒާހަރާތަކުގައި ބައިވެރިވާ މީހުންގެ ފަރާތުން ކެނޯޝާ ރައްކާތެރިކުރުމަށް ޓަކައި ހަތިޔާރު ހިފައިގެން ނުކުތުމަށް ގައުމު ދެކެ ލޯބިވާ މީހުންނަށް" ގޮވާލާފަ އެވެ.\nބަޒްފީޑު ނޫހުގައިވާ ގޮތުން ފޭސްބުކް ބޭނުން ކުރާ މީހުން އެ އިވެންޓު 455 ފަހަރު ރިޕޯޓު ކުރި ނަމަވެސް އެ ކުންފުނިން އެ ޕޭޖާ ދެކޮޅަށް ފިޔަވަޅެއް ނާޅަ އެވެ. އަދި އެ ޕޭޖު އެންމެ ފަހުން ނެގީ މިދިޔަ އަންގާރަ ދުވަހު ކެނޯޝާގައި ބޭއްވި މުޒާހަރާއެއްގައި ބަޑި ޖެހުމުގެ ސަބަބުން ދެ މީހަކު މަރުވި ފަހުންނެވެ. އެ މައްސަލައިގައި، މުޒާހަރާ ތެރޭ ބަޑިއެއް ހިފައިގެން އުޅުނު 17 އަހަރުގެ ކައިލް ރިޓެންހައުސްގެ މައްޗަށް ވަނީ ގަސްތުގައި މީހަކު މެރުމުގެ ދައުވާކޮށްފަ އެވެ.\nފޭސްބުކުން ފަހުން ވަނީ އެ ޕޭޖާއި އިވެންޓު ވެސް އެ ކުންފުނީގެ ގަވާއިދުތަކާ ހިލާފުވާ ކަމަށާއި އެ ޕޭޖު މާ ކުރިން ވެސް ރިމޫވް ކުރަން ޖެހޭ ކަމަށް ބުނެފަ އެވެ.\nފޭސްބުކުގެ ސީއީއޯ މާކް ޒަކަބާގް ވިދާޅުވި ގޮތުގައި އެ ޕޭޖު ރިޕޯޓު ކުރި ނަމަވެސް ޕޭޖު ފުރަތަމަ ރިމޫވް ނުކުރެވުނީ އެފަދަ ޝަކުވާތައް ބަލަން ތިބޭ ކޮންޓްރެކްޓަރުންނަށް އެ މައްސަލަ ފާހަގަ ނުކުރެވުމުންނެވެ. އަދި "ނުރައްކާތެރި ޖަމްއިއްޔާތަކާ" ގުޅުން ހުރި ޝަކުވާތައް ބަލާ ހާއްސަ ޓީމަށް ރިޕޯޓުތައް ފެނުމާ އެކު ޕޭޖާއި އިވެންޓު ވެސް ނެގި ކަމަށް ޒަކަބާގް ވިދާޅުވި އެވެ.\nފޭސްބުކުން ކެނޯޝާ ގާޑްގެ އިވެންޓު ނެގި އިރު އެއަށް ވަނީ އެތައް ހާސް މީހުންގެ ސަމާލުކަން ލިބިފައިކަން ފާހަގަކޮށް ގިނަ ބަޔަކު އެ ކުންފުންޏަށް ފާޑު ކިޔާފައިވެ އެވެ. އަދި ބަޒްފީޑު ނޫހުގައިވާ ގޮތުން ފޭސްބުކުގެ މުވައްޒަފުން ވެސް ވަނީ އެ މައްސަލާގައި އެ ކުންފުނިން ފިޔަވަޅު އެޅިގޮތް ލަސްކަން ފާހަގަކޮށް، ކަންބޮޑުވުން ފާޅުކޮށްފަ އެވެ.\nބްލޭކް ހައްޔަރު ކުރަން އުޅުމުގެ ތެރޭގައި ދޮން ނަސްލުގެ ފުލުހަކު އޭނާގެ ގަޔަށް ބަޑި ޖެހި މައްސަލަ މިހާރު ދަނީ ތަހުގީގު ކުރަމުންނެެވެ. އަދި މިހާރު ހޮސްޕިޓަލުގައި އޮތް ބްލޭކްގެ އާއިލާއިން ވަނީ އޭނާގެ އުނަގަނޑުން ތިރި ވާގިނެތިފައިވާ ކަމަށް ބުނެފަ އެވެ.


ހޯރަފުށީ އެއަރޕޯޓް ހުޅުވުމަށްޓަކާ ރައީސް ޞާލިޙް ހޯރަފުއްޓަށް ވަޑައިގެންފި! | Sandhaanu\nހޯރަފުށީ އެއަރޕޯޓް ހުޅުވުމަށްޓަކާ ރައީސް ޞާލިޙް ހޯރަފުއްޓަށް ވަޑައިގެންފި!\nހޯރަފުށީގައި ސަރުކާރުުން ތަރައްޤީކޮށް ނިންމާފައިވާ ހޯރަފުށީ އެއަރޕޯޓް ހުޅުވުމަށްޓަކާ ރައީސް ސޯލިޙް ހޯރަފުއްޓަށް ވަޑައިގެންފިއެވެ.\nރައީސްގެ އަރިހުގައި ކެބިނެޓް މިނިސްޓަރުންނާއި ސަރުކާރުގެ އިސް މަޤާމުތައް ފުރުއްވާ ބޭފުޅުން އެރަށަށް ވަނީ ވަޑައިގެންފައެވެ. ރައީސް އެރަށަށް ވަޑައިގެންފައިވަނީ މިއަދު 13:00 ހާއިރު އެރަށު އެއަރޕޯޓަށް ޖެއްސި މޯލްޑިވިއަންގެ ބޯޓެއްގައެވެ. ރައީސް ވަޑައިގެންނެވުމުގެ ކުރިން އެރަށަށްވަނީ އިތުރު ބޯޓެއް މިއަދު ޖައްސައިފައެވެ. އެބޯޓުގައި ވެސް ސަރުކާރުގެ އެކިއެކި މަޤާމުތަކުގައި ތިއްބެވި އިސް ބޭފުޅުން ވަނީ ވަޑައިގެންފައެވެ.\nރައީސް ސާލިޙަަށް ވައިގެ ބަނދަރުން މަރުޙަބާ ދެންނެވީ ހޯރަފުށީ ދާއިރާގެ މެމްބަރ އަޙްމަދު ސަލީމާއި، ކައުންސިލް މެމްބަރުންނާއި، މުއައްސަސާތަކުގެ ވެރިން އަދި ސަރުކާރުގެ އިސްވެރިންނެވެ.\nމަރުޙަބާގެ ރަސްމީ އައިޓަމްތައް އޮތީ ރަށުގެ ބަނދަރު ސަރަހައްދުގައެވެ. އެސަރަހައްދަށް ވަނީ ރަށުގެ ކުދި ބޮޑު އެންމެން އެއްވެ ރައީސަށް މަރުޙަބާ ކިޔައިފައެވެ. މި އައިޓަމްތަކުގެ ތެރެއިން އެކިއެކި ސަޤާފީ އައިޓަމްތައް ފެނިގެން ގޮސްފައިވާއިރު، ސަޤާފީ ހެދުމުގަޔާއި، ޕައިލެޓް އަދި ކެބިން ކްރޫ ޔުނިފޯމުގައި ގިނަ ކުޑަކުދިންނާއި ބޮޑެތި މީހުން ބަނދަރަށް އެއްވެފައި ވެއެވެ.\nމިއަދު 14:00 ގައި ރައީސްގެ ޝަރަފުގައި ބާއްވާ ޚާއްސަ ޖާފަތެެއް އޮންނާއެެވެ. އަދި 16:00 ގައި އެއަރޕޯޓް ރަސްމީކޮށް ހުޅުވުމުގެ ރަސްމިއްޔާތު ބޭއްވުމަށް ވަނީ ހަމަޖެހިފައެވެ.\nސަޢީދު ނޮވެމްބަރ 20, 2020 At 3:13 ޕމ\nޔާމީނު ވިދާޅުވިހެއްނި ހޯރައިގެ ބަދަލުގައި ފުލައިޓު ޖައްސަން ފެށީދޯ؟ އެއީ ދުރުވިސްނޭ ލީޑަރެއް. ދެން އަނެއްބައި ބާއްވާނީ. އެއީ މިހާރުވެސް ބުރޯއެއް ހަމަ ރައީސްއަށް އެބައި އެބަކުޅިދޭތާދޯ. ސޯލްޓްކެފޭގައި ގިނަވަގުތު ބުރޯ އޮފީސް ހިންގަވަނީވެސް. ނޫންތަ؟\nމަރުޙަބާ ހޯރަފުށި. ބާރަށް ކުރިއަށް.


Emme mathee court ah, Huvadhoo dharieh | #Huvadhoo\nސުޕްރީމް ކޯޓުގެ ފަނޑިޔާރުކަމަށް ގދ.މަޑަވެލި، މޭނާ އަލްއުސްތާޛު މަޙާޒު ޢަލީ ޒާހިރު އައްޔަން ކުރެއްވުން\nސުޕްރީމް ކޯޓުގެ ފަނޑިޔާރު ކަމަށް އައްޔަން ކުރެއްވި އެންމެ ޒުވާން ފަނޑިޔާރަކަށް ގދ.މަޑަވެލި، މޭނާ، އަލްއުސްތާޛު މަޙާޒު ޢަލީ ޒާހިރު ވެވަޑައިގެންފިއެވެ. މަހާޒަށް ފަހު، ސުޕްރީމް ކޯޓުގައި އެންމެ ޒުވާން ފަނޑިޔާރަކަށް ދެން އިންނެވީ ޑރ. އަޒްމިރާލްދާ ޒާހިރެވެ. ބައިނަލް އަޤްވާމީ ފިކުރީ މުދަލާއި ބެހޭ ޤާނޫނުގެ ދާއިރާއިން ޕީ.އެޗް.ޑީ ޑިގްރީ ޙާޞިލުކުރައްވާފައިވާ އަޒްމިރާލްދާގެ އުމުރަކީ 40 އަހަރެވެ.\nއުމުރުން 35 އަހަރުގެ މަހާޒު ސުޕްރީމް ކޯޓުގެ ފަނޑިޔާރުގެ މަގާމަށް ރައީސުލްޖުމްހޫރިއްޔާ އައްޔަން ކުރެއްވީ މި މަހުގެ ހަތަރު ވަނަ ދުވަހުއެވެ. މިދިޔަ މަހުގެ 30 ވަނަ ދުވަހު އޭނާގެ ނަންފުޅަށް މަޖިލީހުން ރުހުން ދީފައި ވަނީ ވޯޓުގައި ބައިވެރިވެވަޑައިގެންނެވި 55 މެމްބަރުންގެ އިއްތިފާގުންނެވެ.\nސުޕްރީމް ކޯޓުގެ ފަނޑިޔާރުކަމަށް ގދ.މަޑަވެލި، މޭނާ އަލްއުސްތާޛު މަޙާޒު ޢަލީ ޒާހިރު\nވަޒީފާގައި އާންމު ގޮތެއްގައި ކޮށްފައިވާ މަސައްކަތްތައް\nބަންޑާރަ ނައިބުގެ އޮފީސް:\nބަންޑާރަ ނައިބުގެ އޮފީހުގައި މަސައްކަތް ކޮށްފައި ވަނީ ޖިނާއީ މައްސަލަތަކާ ބެހޭ ސެކްޝަނުގައެވެ. މައިގަނޑު ގޮތެއްގައި ވަޒީފާގައި ކުރަންޖެހޭ މަސައްކަތަކީ އެ އޮފީހަށް އަންނަ ޖިނާއީ މައްސަލަތައް ހަވާލު ކުރުމުން އެ މައްސަލަތަކުގައި ދައުވާ ކުރެވޭނެކަން ނުވަތަ ނޫންކަން ކަނޑައެޅުމާއި ދައުވާ ކުރެވޭނަމަ ކުރެވޭނެ ދައުވާ ޑްރާފްޓް ކުރުމާއި ޖިނާއީ މައްސަލަތަކުގައި ކޯޓުތަކުގައި ވަކާލާތު ކުރުމެވެ. މީގެ އިތުރުން މައްސަލަތަކާ ގުޅިގެން އެކި ފަރާތްތަކުން ފޮނުވާ ސިޓީތަކަށް ޖަވާބު ދިނުމާއި ބަންޑާރަ ނައިބު ހަވާލު ކުރައްވާ އެހެނިހެން ޤާނޫނީ މަސައްކަތައް ހިމެނެއެވެ.\nޕްރޮސެކިއުޓަރ ޖެނަރަލްގެ އޮފީސް:\n2008 ވަނަ އަހަރުގެ ސެޕްޓެމްބަރު މަހު ޕްރޮސިކިއުޓަރ ޖެނަރަލްގެ އޮފީސް ގާއިމުވުމާއެކު އެ އޮފީހުގައި ޖިނާއީ މައްސަލަތަކާ ގުޅިގެން ކުރަންޖެހޭ އެންމެހައި މަސައްކަތްތައް ކޮށްފައިވެއެވެ. އެ އޮފީހުގައި އުޅުނު ދުވަސްތަކުގައި ރާއްޖޭގެ ހުރިހާ މަރުހަލާތަކުގެ ކޯޓުތަކުގައި ދައުލަތުގެ ވަކީލެއްގެ ހައިސިއްޔަތުން ވަކާލާތުކޮށްފައިވެއެވެ. އަދި އެ އޮފީހުގައި އެންމެ ފުރަތަމަ އެކުލަވާލެވުނު ޕްރޮސިކިއުޝަން ގައިޑްލައިން ޑްރާފްޓް ކުރުމާއި ޖިނާއީ މައްސަލަތަކާ ގުޅުންހުރި ޤާނޫނުތައް އެކުލަވާލުމުގައި އެހީތެރިވުންފަދަ މުހިއްމު މަސައްކަތްތައް ކޮށްފައިވެއެވެ.\nސުޕްރީމް ކޯޓުގެ ފަނޑިޔާރުކަމަށް ގދ.މަޑަވެލި، މޭނާ އަލްއުސްތާޛު މަޙާޒު ޢަލީ ޒާހިރު އައްޔަން ކުރެއްވި ރަސްމިއްޔާތުގެ ތެރެއިން\nޑްރަގް ކޯޓުގައި ބަލާފައިވާ މައްސަލަތަކުގެ މައުލޫމާތު:\nއިންޑިކޭޓީވް އެސެސްމަންޓް ހެދުމަށް ނޭޝަނަލް ޑްރަގް އެޖެންސީގެ މައްޗަށް 1293 މައްސަލާގައި އަމަރުކޮށްފައިވެއެވެ. އަދި ފުރަހަމަ ހުކުމާއި ރީހެބިލިޓެޝަނަށް 1145 މައްސަލާގައި އަމަރުކޮށްފައިވެއެވެ. ފަރުވާ ފުރިހަމަ ކުރުމުން، ފަހު ހުކުމްގެ ގޮތުގައި 487 މައްސަލާގައި ހުކުމްކޮށްފައިވެއެވެ. ފަރުވާ ފުރިހަމަ ނުކުރުމުގެ ސަބަބުން ފުރަތަމަ ހުކުމް ތަންފީޒު ކުރުމަށް 257 މައްސަލާގައި މަހާޒު އަމުރުކޮށްފައިވެއެވެ.


Mendy3mas dhuvahah kulhumaa dhurah - One Online\nމެންޗެސްޓާ ސިޓީގެ ޑިފެންޑަރު ބެންޖަމިން މެންޑީ\nމެންޑީ ތިން މަސްދުވަހަށް ކުޅުމާ ދުރަށް\nމެންޗެސްޓާ ސިޓީއަށް ކުޅެމުން އަންނަ ފްރާންސްގެ ވާތު ބެކު، ބެންޖަމިން މެންޑީގެ ކަކުލަށް ލިބުނު އަނިޔާއިން ސަލާމަށްވުމަށް ހެދި ސާޖަރީ އަށްފަހު އޭނާ ތިން މަސްދުވަހަށް ކުޅުމާއި ދުރަށް ދާން ޖެހިއްޖެއެވެ.\nމެންޑީގެ ކަކުލުގެ ސާޖަރީ ހެދިކަމަށް އެ ކުލަބުގެ މެނޭޖަރު ޕެޕް ގާޑިއޯލާވެސް ވަނީ މައުލޫމާތު ދީފައެވެ. އަދި މި އަނިޔާއިން ސަލާމަށްވެ އަލުން ކުޅުމުގެ ތެރެއަށް އަންނަން 10 ނުވަތަ 12 ހަފުތާ ނަގާނެ ކަމަށް އޭނާ ބުނެފައިވެއެވެ.\nވާތު ފައިގެ މެނިސްކަސް އަށް ލިބުނު އަނިޔާގެ ސާޖަރީ މެންޑީ ހަދާފައިވަނީ ސްޕެއިނުގައި ހުންނަ ހޮސްޕިޓަލަކުންނެވެ. މެންޑީ ވަނީ މިދިޔަ އަހަރު އޭނާގެ ކަނާތު ލިގަމެންޓަށް ލިބުނު އަނިޔާ އަކާއި ގުޅިގެންވެސް ސީޒަންގެ ބޮޑު ބައެއް ގެއްލިފައެވެ.\nނަމަވެސް، ސީޒަންގެ ފަހުކޮޅު، އަނިޔާއިން ސަލާމަށްވެ، ވޯލްޑް ކަޕްގައި ފްރާންސް ސްކޮޑުން ޖާގަ ހޯދައި، އެޓީމަށް ވޯލްޑް ކަޕް ހޯދައިދިން ޓީމުގައިވެސް ހިމެނިފައެވެ.\nކުރިން ފްރާންސްގެ މޮނާކޯއަށް ކުޅުނު މެންޑީ ވަނީ މި ސީޒަނުގައި މިހާތަނަށް 12 މެޗު ކުޅެފައެވެ. އަދި އެންމެ ފަހުން މެންޗެސްޓާ ޔުނައިޓެޑްގެ މައްޗަށް ކުރި ހޯދި މެޗުގައިވެސް އޭނާ ވަނީ މުހިއްމު ދައުރެއް އަދާކޮށްފައެވެ.\nސިޓީގެ އަނިޔާގެ ލިސްޓުގައި މިހާރުވެސް މުޙިއްމު ކުޅުންތެރިޔާ ކެވިން ޑި ބްރޭނާ އާއި ގޯލްކީޕަރު ކްލައުޑިއޯ ބްރާވޯ ހިމެނެއެވެ. މީގެ އިތުރުން، މި ހަފްތާގެ ލީގު މެޗަށް ޕޯޗުގަލްގެ މިޑްފިލްޑަރު ބަނާޑޯ ސިލްވާ ފިޓު ނުވާކަމަށް ގާޑިއޯލާ ވަނީ ބުނެފައެވެ.\nމިހަފްތާގެ ލީގު މެޗުގައި ސިޓީ ނިކުންނާނީ ވެސްޓް ހަމް ޔުނައިޓެޑާއި ދެކޮޅަށެވެ.


ލ. އިސްދޫ މެޖިސްޓްރޭޓް ކޯޓާއި، ލ. ކަލައިދޫ މެޖިސްޓްރޭޓް ކޯޓު ހިންގުމަށްޓަކައި ހަދާ ޢިމާރާތުގައި ކުރަންހުރި މަސައްކަތް ކޮށްދޭނެ ފަރާތެއް ހޯދުން\nލ. އިސްދޫ މެޖިސްޓްރޭޓް ކޯޓާއި، ލ. ކަލައިދޫ މެޖިސްޓްރޭޓް ކޯޓު ހިންގުމަށްޓަކައި ހަދާ ޢިމާރާތުގައި ކުރަންހުރި މަސައްކަތް ކޮށްދޭނެ ފަރާތެއް ހޯދުމަށްޓަކައި ކުރެވުނު މި ޑިޕާޓްމަންޓުގެ ނަންބަރު: (ILU)01MC/2018/01 (14 މޭ 2018) އިޢުލާނާގުޅިގެން ދެވުނު މަޢުލޫމާތު ޝީޓަށް ބައެއް ބަދަލުތައް ގެންނަންޖެހުމާގުޅިގެން އެ އިޢުލާނު ބާޠިލުކޮށް، އަލުން އެ މަސައްކަތަށް އަންދާސީހިސާބު ހުށަހެޅުމުގެ ފުރުޞަތު ވަނީ ހުޅުވައިލެވިފައެވެ.\nމި މަސައްކަތާ ގުޅޭ މަޢުލޫމާތުދިނުން އޮންނާނީ 2019 ފެބުރުވަރީ 20 ވާ ބުދަދުވަހު 13:00 ގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން އަދި ލ.އިސްދޫ މެޖިސްޓްރޭޓް ކޯޓުގައެވެ. އަދި އަންދާސީ ހިސާބު ހުށަހެޅުން އޮންނާނީ 2019 ފެބްރުއަރީ 27 ވާ ބުދަ ދުވަހު 13:00 ގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން އަދި ލ.އިސްދޫ މެޖިސްޓްރޭޓް ކޯޓުގައެވެ.\nމި މަސައްކަތާގުޅޭ މަޢުލޫމާތު ޝީޓާއި، އަންދާސީހިސާބު ހުށަހެޅުމަށްޓަކައި ބޭނުންވާ އެހެނިހެން މަޢުލޫމާތު މި ޑިޕާޓްމަންޓްގެ ވެބްސައިޓުގެ "ނޯޓިސްބޯޑް" ބައިން ލިބެންހުންނާނެއެވެ. އަންދާސީ ހިސާބު ހުށަހެޅުމަށްޓަކައި ބޭނުންވާ ލިޔުންތައް ވެބްސައިޓްގައި ޢާންމުކުރެވިފައިވާތީ އެ ލިޔުންތަކުގެ ހާޑްކޮޕީ ދޫކުރުމަށް ހަމަޖެހިފައެއް ނުވެއެވެ.\nމި މަސައްކަތާގުޅޭގޮތުން އިތުރު މަޢުލޫމާތު ހޯއްދެވުމަށް ބޭނުންފުޅުވެލައްވާނަމަ، 17 ފެބްރުއަރީ 2019 ވަނަ 14:00 ގެ ކުރިން construction@judiciary.gov.mv އަށް މެއިލް ކުރެއްވުން އެދެމެވެ.\nއަންދާސީހިސާބު ހުށަހެޅޭނީ މަޢުލޫމާތު ސާފުކުރުމަށް ހަމަޖެހިފައިވާ ދުވަހު ގަޑިއަށް ޙާޟިރުވެ މަޢުލޫމާތު ސާފުކުރައްވާ ފަރާތްތަކަށެވެ.


އަލްފާޟިލް އާދަމް ޙަމީދު - ދިވެހި ދައުލަތަށް ޚިދުމަތް ކުރުމުގެ އިނާމު އެއްވަނަ ބައި - 2021 - The President's Office\nއަލްފާޟިލް އާދަމް ޙަމީދު\nދަފްތަރު. ނަންބަރު 817\nއާދަމް ޙަމީދު، ސަރުކާރަށް ޚިދުމަތް ކުރައްވަން ފެށްޓެވީ 20 ނޮވެންބަރު 1979 ގައި، އޯޑިޓް އޮފީހުގެ ޕިޔޯނެއްގެ ވަޒީފާއިންނެވެ. މޯލްޑިވްސް ކަސްޓަމްސްގެ ވަޒީފާއަށް ބަދަލުވެވަޑައިގަތީ، 28 ޖަނަވަރީ 1982 ގައެވެ.\nމި ވޭތުވެދިޔަ ދިގު މުއްދަތުގެ ތެރޭގައި އާދަމް ޙަމީދު ވަނީ ކަސްޓަމްސްއަށް އިޚްލާޞްތެރި ޚިދުމަތްތަކެއް ކޮށްދެއްވައިފައެވެ. އެއަރޕޯޓުގައި މަސައްކަތް ކުރެއްވި ދުވަސްވަރު، ރާއްޖެއަށް މަސްތުވާތަކެތި އެތެރެކުރުން ހުއްޓުވުމަށްޓަކައި އެކިގޮތްގޮތުން މަސައްކަތް ކުރައްވައި، އެކިފަހަރުމަތިން އެ ތަކެތި އަތުލައިގަނެވިފައި ވެއެވެ. ހަމައެއާއެކު، ކަނޑުމަގުން ރާއްޖެއަށް ގެންނަ މުދާ އެތެރެކުރުމުގައި، އެކިފަރާތްތަކުން އޮޅުވާލަން ކުރާ މަސައްކަތްތަކާއި، އިތުރަށް މުދާ ގެނައުންފަދަ ކަންކަން ހުއްޓުވުމުގައި، އިޚްލާޞްތެރިކަމާއެކު މަސައްކަތް ކުރައްވައި، އަޅަންޖެހޭ ފިޔަވަޅުތައް ގަވާއިދުން އަޅުއްވައިފައި ވެއެވެ.\nއާދަމް ޙަމީދަކީ، ކަސްޓަމްސްގެ ބޮންޑެޑް ވެއަރހައުސް ސެކްޝަންގައްޔާއި، ޕޯޓް އެގްޒަމިނޭޝަންސްގައްޔާއި، ތިލަފުށީ ކަސްޓަމްސް އޮފީހުގައްޔާއި، ޕެސެންޖަރ ޓަރމިނަލްގައްޔާއި، އަދި އެއަރ ކާގޯގައި ސީނިއަރ އޮފިސަރެއްގެ ގޮތުގައި ޚިދުމަތް ކުރައްވައިފައިވާ ބޭފުޅެކެވެ. އަދި، ޕެސެންޖަރ ޓަރމިނަލްގައި މަސައްކަތް ކުރެއްވިއިރު، ރާއްޖެއަށް އެތެރެކުރާ މަސްތުވާތަކެތި ހޯދުމާ ގުޅިގެން، އެކަން ކަސްޓަމްސްއިން ފާހަގަކުރައްވައިފައި ވެއެވެ.\nއާދަމް ޙަމީދު، ކަސްޓަމްސްގައި ފުރަތަމަ އަދާކުރެއްވީ، ގާޑެއްގެ ވަޒީފާއެވެ. އޭގެފަހުން،2ނަންބަރު ކާތިބު ކަމާއި، ކަސްޓަމްސް އޮފިސަރ ކަމާއި، ކަސްޓަމްސް އޮފިސަރ ގްރޭޑް 1 ކަމާއި، ކަސްޓަމްސް އޮފިސަރ ގްރޭޑް2ކަމާއި، ސީނިއަރ ކަސްޓަމްސް އޮފިސަރ ގްރޭޑް 1 ކަމާއި، ސީނިއަރ ކަސްޓަމްސް އޮފިސަރ ގްރޭޑް2ކަމާއި، ޗީފް ކަސްޓަމްސް އޮފިސަރުކަން ކުރައްވައިފައިވެއެވެ. މިހާރު ހުންނެވި ސީނިއަރ ސުޕްރިންޓެންޑެންޓުގެ ވަޒީފާ އަދާކުރައްވަމުން ގެންދަވަނީ 28 ޖުލައި 2021 އިން ފެށިގެންނެވެ.\nކަސްޓަމްސްއަށް ކޮށްދެއްވި ޚިދުމަތުގެ އަގު ވަޒަންކުރައްވައި، އާދަމް ޙަމީދަށް ކަސްޓަމްސް އިން ވަނީ6ކުލައެއް ދެއްވައިފައެވެ. އެއީ، ދިގު މުއްދަތުގެ ކުލަޔާއި، އަޚްލާޤީ ކުލަޔާއި، އިޚްލާޞްތެރިކަމުގެ ކުލަޔާއި، ޚިދުމަތުގެ ކުލަޔާއި، ޤާބިލުކަމުގެ ކުލަޔާއި، ކާމިޔާބުގެ ރަން ކުލައެވެ. އަދި ކަސްޓަމްސްގެ ރަން ބެޖުވެސް ހާސިލު ކުރައްވައިފައި ވެއެވެ.


Maruge Massala Akaa Gulhigen Meehaku Hoadhan Maru Commision In Iulaankohfi - Vaguthu\nމަރުގެ މައްސަލައަކާ ގުޅިގެން މީހަކު ހޯދަން މަރު ކޮމިޝަނުން އިއުލާންކޮށްފި\nމާލޭގައި ހިނގި މާރާމާރީއެއްގައި މަރުވި ކުޑަކުއްޖެއްގެ މަރުގެ މައްސަލައަކާ ގުޅިގެން މީހަކު ހޯދަން ގެއްލިފައިވާ މީހުންނާއި މަރުތަކާ ބެހޭ ކޮމިޝަނުން އިއުލާންކޮށްފިއެވެ.\nފޮޓޯއާއެކު އެކޮމިޝަނުން އާންމުކޮށްފައިވަނީ މ. ކުރިރުއްގޭ، އިރުފާން ރުޝްދީ ހޯދުމަށެވެ. "ވަގުތު" އަށް މައުލުމާތު ލިބިފައިވާ ގޮތުގައި އޭނާ ހޯދަމުން ދަނީ 2016 ވަނަ އަހަރުގެ ޖޫން މަހު މާލޭގައި ހިންގި މާރާމާރީއަކާ ގުޅިގެން ވަޅިން ހަމަލާދީ މަރާލި 14 އަހަރުގެ ފާތިރު މުހައްމަދު އަލީގެ މަރުގެ މައްސަލައިގައެވެ.\nފާތިރު މަރާލާފައިވަނީ 2016 ވަނަ އަހަރުގެ ހަމަ ޖޫން މަސް ތެރޭގައެވެ. ފުލުހުން އޭރު ނޫސްވެރިންނަށް މައުލުމާތު ދިން ގޮތުގައި އޭނާ މަރާލީ އޭނާ ދިރިއުޅޭ ގެއަށް ވަދެ އެވެ. އެފަހަރުގެ ނޫސްވެރިންގެ ބައްދަލުވުމުގައި ފާތިރަށް ހަމަލާދޭ ވީޑިއޯވެސް ފުލުހުން ވަނީ ނޫސްވެރިންނަށް ދައްކާފައެވެ.\nސީސީޓިވީ ފުޓޭޖުން ފެނުނު ގޮތުގައި ފާތިރު އައިސް އެގޭ ދޮރޯށި ހުޅުވައިލާއިރަށް ދެ މީހަކު ވަދެގަނެ، އޭނާގެ ހަށިގަނޑުގެ އެކި ތަންތަނަށް ވަޅިން ހަމަލާދީ ޒަޚަމްކޮށްލައެވެ. އަދި ހަމަލާދިނުމުން ފާތިރު އެ ގޭތެރެއަށް ސިޑިން އަރަން މަސައްކަތްކުރުމުން ސިޑިމަތިންވެސް އެކުދިން އޭނާއަށް ހަމަލާދިނެވެ.\nއެ މައްސަލާގައި އިރުފާން ރުޝްދީ ހޯދުމަށް އެ އަހަރު ފުލުހުން އިއުލާންވެސް ކުރިއެވެ.\nއޮޓޯ ގަރާޖު ކައިރީގައި މަރާލި ޝައްފާންގެ މަރުގެ މައްސަލައިގެ އަޑުއެހުމެއް މިއަދަށް ތާވަލުކޮށްފި\nޖިއާންގެ މަރުގެ މައްސަލަ - އެމްޑީގެ މައްސަލަ އިސްތިއުނާފުކޮށްފި\nޓެރަސް މަތީގައި މަރުވެފައި އޮއްވާ ފެނުނީ ބަންގްލަދޭޝް މީހެއް - ފުލުހުން\nއޮކްޓޯބަރ 25, 2019 11:40\nމި ދައުރު ނިމޭ އިރުވެސް ތި މަރު ކޮމިޝަނުން3މަރު ތަހުގީގު ކޮށް ނުނިމޭނެ. އޭރުންތާ މުސާރަ ކައި ކައި ގެން ތިބެވޭނީ.


ބައިނަލް އަގުވާމީ އޯޓިޒަމް އެވެއަރނެސް ޑޭ ފުވައްމުލަކުގެ ސްކޫލްތަކުގައި މިއަދު ފާހަގަ ކޮށްފި :: މިކަލް ނޫސް\nބައިނަލް އަގުވާމީ އޯޓިޒަމް އެވެއަރނެސް ޑޭ ފުވައްމުލަކުގެ ސްކޫލްތަކުގައި މިއަދު ފާހަގަ ކޮށްފި\n02 އެޕްރީލް 2017 16:46\nމިއަދު ހޭޒްގައި ބޭއްވުނު އޯޓިޒަމް އެވެއަރނެސް ޚާއްސަ އެސެމްބްލީއަށް ފަހު ފައިސަލް ނަސީމު ޓީޗަރުންނާއެކު.\nބައިނަލް އަގުވާމީ "އޯޓިޒަމް އެވެއަރނެސް ޑޭ" މިއަދު ފުވައްމުލަކުގެ ސްކޫލަތަކުގައި ފާހަގަކޮށްފިއެވެ. އެގޮތުން ފުވައްމުލަކުގެ ސްކޫލްތަކުގައި ވަނީ މިކަމަށް ޚާއްސަ އެސެމްބްލީ އެއް ބާއްވާފައެވެ. ހާފިޒު އަޙުމަދު ސްކޫލަުގައި ބޭއްވުނު ޚާއްސަ އެސެމްބްލީގެ ޝަރަފުވެރި މެހުމާނެއްގެ ގޮތުން މަޖުލިސް މެންބަރު ފައިސަލް ނަސީމު ވަނީ އޯޓިޒަމަށް ހޭލުންތެރި ކުރުވުމާއި ގުޅޭ ގޮތުން ވާހަކަ ދައްކަވާފައެވެ.\nމެންބަރު ފައިސަލް ނަސީމު ވިދާޅުވީ "ދިވެހިރާއްޖޭގެ ހުރިހާ ހިސާބެއްގައި ވެސް މިފަދަ ކުދިންނަށް ތައުލީމާއި ތަމްރީނު ދިނުމުގެ ފުރުސަތުތައް ތަނަވަސްކުރަން އިތުރަށް މަސައްކަތް ކުރަން ޖެހޭ" ކަމަށެވެ.\nފައިސަލް ނަސީމަކީ ޚާއްސަ އެހީއަށް ބޭނުންވާ ކުދިންގެ ކަންތައްތަކުގައި ވަރަށް އިސްކޮށް އުޅުއްވާ ބޭފުޅެކެވެ. ފުވައްމުލަކު ހާފިޒު އަހުމަދު ސްކޫލުގެ 'ސެން' ޔުނިޓު ގާއިމުކުރުމަށް ވެސް ފައިސަލް ވަނީ ބޮޑެތި އެހީތެރިކަމެއް ވެދެއްވާފައެވެ. މީގެ އިތުރުން ޚާއްސަ އެހީއަށް ބޭނުންވާ ކުދިންނަށް ދައުލަތުން ދޭއިނާޔަތަތައް އިތުރުކުރުމަށް ފައިސަލް ނަސީމު ވަނީ މަޖުލީހަށް ބިލެއް ވެސް ހުށަހަޅާފައެވެ.\nމިވަގުތު މާލެއަތޮޅު ކާށިދޫ ދާއިރާގެ މަޖުލިސް މެންބަރުކަން ކުރެއްވި ކަމުގަިއ ވިޔަސް ފައިސަލް އަކީ އޯޓިޒަމަށް އާއްމުގެ ހޭލުންތެރިކަން އިތުރުކުރުމަށާއި އެދާއިރާއިން ޓީޗަރުން ތަމްރީނުކުރުމަށް ތަފާތު އެހީތަކެއް އަމިއްލަ އިސްނެންގެވުމުގެ މަތިން ކުރައްވަމުން އަންނަ ބޭފުޅެކެވެ. ފައިސަލުގެ އިޖުތިމާއީ ޚިދުމަތްރިކަން ފުވައްމުލަކުގެ ގިނަ ބަޔަކު ފާހަގަކުރެއެވެ.\nފުވައްމުލަކުގެ ހުރިހާ ސްކޫލެއްގައި މިއަދު ވަނީ ޚާއްސަ އެސެމްބްލީއެއް ބާއްވާފައެވެ. އަދި މިއަދު ހަވީރު ދިގުވާނޑު ކުޑަކުދިންގެ ޕާކުގައި މިދުވަސް ފާހަގަކުރުމުގެ ގޮތުން ފުލުހުން ކާއްސަ ހަރަކާތެއް ބާއްވަމުން އެބަގެންދެއެވެ.


Juventus in Bayern Munich molhuviya nudhy hifahataifi - vNews.mv\nޔުވެންޓަސް އިން ބަޔާން މިއުނިކް މޮޅުވިޔަނުދީ ހިފަހައްޓައިފި\nމުހައްމަދު ޝާން އަބްދުﷲ 24 February 2016, 11:22\nޗެމްޕިއަންސް ލީގުގެ ދެ ވަނަ ބުރުގެ ފުރަތަމަ ލެގުގައި ރޭ ބަޔާން މިއުނިކާ ދެކޮޅަށް ޔުވެންޓަސް ކުޅުނު މެޗް 2-2 ލަނޑުން އެއްވަރުވެގެން ނިމިއްޖެއެވެ.\nޔުވެންޓަސްގެ ދަނޑުގައި ރޭ ކުޅުނު މި މެޗުގެ ފުރަތަމަ ލަނޑު ޖަހާ މެޗުގެ ލީޑް ނެގީ ބަޔާން މިއުނިކުންނެވެ. އެލަނދު މެޗުގެ 43 ވަނަ މިނެޓުގައި ބަޔާންއަށް ކާމިޔާބު ކޮށްދިނީ ތޯމަސް މުލާ އެވެ. މެޗުގައި ބަޔާންއަށް ލީޑު ފުޅާކޮށްދިނީ 55 ވަނަ މިނެޓުގައި ރެބެން ޖެހި ލަނޑުންނެވެ.\nރޭގެ މެޗުގައި ޔުވެންޓަސް އަށް އުއްމީދެއް ގެނެސްދިނީ 63 ވަނަ މިނެޓުގައި ޕައުލޯ ޑީބަލާ ކާމިޔާބު ކޮށްދިން ލަނޑުންނެވެ. މެޗުގެ ނަތީޖާ ހަމަހަމަ ކުރި ލަނޑު ޔުވެންޓަސްއިން ޖެހީ 76 ވަނަ މިނެޓުގައެވެ. އެލަނޑު އެޓީމަށް ކާމިޔާބު ކޮށްދިނީ ސްޓެފާނޯ ސްޓުރާރޯ އެވެ.\nބަޔާނުގެ ކޯޗު ޕެޕް ގާޑިއޯލާ ބުނީ، މެޗުގައި ކުޅުންތެރިން ވަރަށް ރަނގަޅަށް ކުޅުނު ކަމަށާއި ލަނޑު ޖަހަން ލިބުނު ފުރުސަތުގެ ބޭނުން ހިފުންނަމަ ނަތީޖާ މިއަށް ވުރެ ރަނގަޅު ވީސް ކަމަށެވެ.\nޔުވެންޓަސްގެ ކޯޗު މަސިމިލިއާނޯ އެލެގްރީ ބުނީ މެޗުގެ ފުރަތަމަ ހާފުގައި ނުކުޅެވުނު ކަމަށާއި އެހެން ނަމަވެސް ދެ ވަނަ ހާފުގައި ކުޅުންތެރިންގެ ފަރާތުން ފެނުނީ ވަރަށް ހިތް ހަމަޖެހޭ ވަރުގެ މޮޅު ކުޅުމެއް ކަމަށެވެ. އަދި މެޗުން މޮޅުވާން ވެސް ފުރުސަތު ލިބުނު ކަމަށާއި ދެން އޮތް މެޗުން މިމެޗުގައި ދިމާވި މަސްސަލަތައް ރަނގަޅު ކުރުމަށް ވަރަށް މަސައްކަތް ކުރާނަން ކަމަށް ވެސް މަސިމިލިއާނޯ ބުންޏެވެ.\nޔުވެންޓަސް އާއި ބަޔާން ބައްދަލުކުރާ ދެވަނަ ލެގުގެ މެޗު އޮންނާނީ، އަންނަ މަހުގެ 16 ވަނަ ދުވަހުއެވެ.\nފުރައިގެން ދާ މީހުންނަށް ޓެސްޓުކުރެވޭނެ ފަސޭހަ އިންތިޒާމެއް\nކިއުބާގައި ތިބި ދަރިވަރުންތަކަކަށް ކެއަރ ޕެކޭޖު ފޮނުވައިފި\nއިންޑިއާއަކީ މުޅި ދުނިޔެއަށް އުންމީދު ގެނުވާ ގައުމެއް: ރައީސް


Housing ge eventthakeh baavvan eh kunfunyakah 17m rufiyaa! | Mihaaru\nހައުސިންގެ އިވެންޓްތަކެއް ބާއްވަން އެއް ކުންފުންޏަކަށް 17 މިލިއަން ރުފިޔާ!\n22 އޮކްޓޯބަރ 2018 - 13:13 78 comments\nސޯޝަލް މީޑިއާގައި ހާމަކުރި އެއް ލިއުމުން އެނގޭ ގޮތުގައި ހައުސިން މިނިސްޓްރީގެ 18 އިވެންޓެއް ބާއްވަން މި އަހަރު އޮޓޯ ކްރިއޭޓިވް އަށް ދިން އިރު އޭގެ ޖުމްލަ އަގު 17.3 މިލިއަން ރުފިޔާއަށް އަރަ އެވެ.\nއެންމެ ބޮޑު އަގެއްގައި ކޮށްފައި ވަނީ 1.4 މިލިއަން ރުފިޔާއަށް ލ. އަތޮޅުގައި ބޭއްވި އިވެންޓަކާއި ނ، ރ، އަދި ޅ. އަތޮޅުގައި ބޭއްވި އިވެންޓްތަކަށް ހޭދަކުރި 1.6 މިލިއަން ރުފިޔާ އެވެ. އެއީ ސީދާ ކޮން އިވެންޓްތަކެއް ކަމެއް އެ ލިއުމުގައި އެނގޭކަށް ނެތެވެ.\nސިނަމާލެ ބްރިޖް ހުޅުވުމުގެ އިވެންޓާއި ބްރިޖްގައި ބޭއްވި ކައިވެނި ހަފުލާތައް ވެސް އިންތިޒާމްކުރީ އޮޓޯ ކްރިއޭޓިވްގެ ފަރާތުންނެވެ.\nޖުމްލަ 17 މިލިއަން ރުފިޔާ ޖެހޭ އެ ހުރިހާ އިވެންޓްތަކެއް އެއް ކުންފުންޏަކަށް ދިނީ ކީއްވެގެންތޯ ސުވާލު ދެންނެވުމުން ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ އެއީ ބިޑް ކުރުމަށް ފަހު "ރިޓެއިނާ ބޭސިސް"ގައި ހަވާލުކުރި މަސައްކަތްތަކެއް ކަމަށެވެ.\nއިވެންޓް މެނޭޖްކުރުމުގެ ދާއިރާގައި ރިޓެއިނާ ބޭސިސް ކަމަށް ބަލާފައި ވަނީ ވަކި މުއްދަތަކަށް މަސައްކަތް ކޮށްދޭ ގޮތަށް މަހަކު ވަކި އަގެއް ދިނުމުގެ އިތުރުން ބާއްވާ އިވެންޓްތައް، މާކެޓް ރޭޓަށް ވުރެ ދަށް އަގެއްގައި، ކޮށްދިނުމަށެވެ.\nހައުސިން މިނިސްޓްރީން ބުނި ގޮތުގައި އޮޓޯ ކްރިއޭޓިވްއާ އެކު ހައުސިން މިނިސްޓްރީން ދެ އަހަރުގެ އެއްބަސްވުމެއް ހެދީ މިދިޔަ އަހަރު އެވެ. އެ އެއްބަސްވުމުގެ ދަށުން ކޮންމެ މަހަކު އެ ކުންފުންޏަށް މިނިސްޓްރީން ވަކި ފީއެއް ދެ އެވެ.\nމާ ބޮޑު އަގުތަކެއް، މަސައްކަތްތައް ދެ ތިން ކުންފުންޏަށް\nއެކަމަކު އިވެންޓް މެނޭޖްކުރުމުގެ ދާއިރާގެ ބައެއް ތަޖުރިބާކާރުން ބުނާ ގޮތުގައި ލީކުވި އަގުތަކަށް ބަލާއިރު އޮޓޯ ކްރިއޭޓިވް އިން އިންވޮއިސް ކޮށްފައި އެވަނީ ރާއްޖޭގެ ނިސްބަތުން ވެސް ވަރަށް ބޮޑު އަގުތަކެކެވެ. އެހެންކަމުން އެއީ ރިޓެއިނާ ބޭސިސްގެ އުސޫލަށް ފެތޭނެ ކަމެއްތޯ، ބައެއް ބޭފުޅުން ސުވާލު އުފެއްދެވި އެވެ.\nއިވެންޓް މެނޭޖްކުރުމުގެ ދާއިރާގައި މަސައްކަތްކުރާ ބައެއް އެހެން ފަރާތްތަކުން ބުނާ ގޮތުގައި މި ސަރުކާރާއި ސަރުކާރުގެ ކުންފުނިތަކުގެ މަސައްކަތްތައް ހަވާލުކުރަނީ އޮޓޯ ކްރިއޭޓިވްގެ އިތުރުން އެހެން ދެ ކުންފުންޏަކާ އެވެ. އެކަމަކު ހަވާލުކުރަނީ ބިޑްކޮށްގެން ކަމަށް ބުންޏަސް، އެއީ ތަފްސީލުކޮށް އެންމެންނަށް އެނގޭ ގޮތަށް ކުރާ ބިޑެއް ނޫން ކަމަށް ވެސް، ނަން ނުޖަހާ ގޮތަށް ވާހަކަ ދެއްކެވި ބައެއް ބޭފުޅުން ވިދާޅުވި އެވެ.\n"މިސާލަކަށް [ނަން އުނިކޮށްފައި] އިއުލާންކޮށްފާނެ ކޮންސަލްޓެންޓެއް ހޯދަން. އަޅުގަނޑުމެން ނުދާނެތާ ކޮންސަލްޓެންޓެކޭ ބުނެގެންނެއް. އެކަމަކު ފަހުން މި އެނގެނީ އެއީ ލައިޓިންގެ މަސައްކަތާއި މިވެނި ތަނެއް ތައްޔާރުކުރަންކަން،" އެއް ބޭފުޅަކު ވިދާޅުވި އެވެ.\nއޭގެ އިތުރުން މި ސަރުކާރުން ފޭވާކުރާ ދެ ތިން ކުންފުންޏަށް މަސައްކަތް ހަވާލުކުރަން އޯޕަން ބިޑް ހުޅުވާލުމުގެ ކުރިން ވެސް އަޑިން އެހެން ކަންކަން ރާވާފައި ހުންނަ ކަމަށް، ދާއިރާގެ ބައެއް މީހުން ބުނެ އެވެ. އެގޮތުން މިސާލެއްގެ ގޮތުން އެކަކު ބުނީ ބޮޑު އިވެންޓެއް ބާއްވަން ކުންފުންޏަކުން ނުވަތަ މިނިސްޓްރީއަކުން ވަކި ދުވަހެއް ކަނޑައަޅާފައި އެކަން އެ މަސައްކަތް ހަވާލުކުރަން ބޭނުންވާ ފަރާތަށް ކުރިއާލާ އަންގާ ކަމަށެވެ. އޭރު އެ މީހުން ތިބެނީ، އޭނާ ބުނި ގޮތުގައި، އިވެންޓަށް ބޭނުންވާ ހުރިހާ ކަމެއް ތައްޔާރުކޮށްގެންނެވެ.\n"މިސާލަކަށް ހަތަރު ދުވަހުން ފުލްކޮށް މަސައްކަތްކޮށްގެން ތައްޔާރުކުރެވޭ އިވެންޓެއް. އަޅުގަނޑުމެން މި ޖެހީ ބިޑްގައި ހަތަރު ދުވަސް. އެކަމަކު އެއްކަލަ ދޭން ބޭނުންވާ ކުންފުނި މި ޖަހަނީ އެއް ދުވަސް. ދެން ފަހުން މި އެނގެނީ އިވެންޓް ބާއްވާކަން އަނެއް ދުވަހު. އަޅުގަނޑުމެންގެ ބިޑް ކެންސަލްވާނެ ނޫންތޯ ހަތަރު ދުވަސް ޖަހާފައި އޮތުމުން،" އޭނާ ބުންޏެވެ.\nއެފަދަ މަކަރު ހެދުންތަކުގެ ތެރެއިން ސަރުކާރާއި ސަރުކާރު ހިއްސާވާ ކުންފުނިތަކުން ނާޖާއިޒު ގޮތުގައި ވަކި ބަޔަކަށް ފައިދާތަކެއް ހޯދައިދެނީކަން، އެ ދާއިރާގެ މީހުން ބުނެ އެވެ.\n"މި ސަރުކާރުން ކަންތައް ކުރި ގޮތުން އަސްލު މި ދާއިރާ [އިވެންޓް މެނޭޖްކުރުން] ފުނޑާލާފައި ވަނީ،" ނަން ނުޖަހާ ގޮތަށް ވާހަކަ ދެއްކެވި ބޭފުޅަކު ވިދާޅުވި އެވެ.\n"ސަރުކާރު ކުންފުންޏަކަސް، ނުވަތަ އޮފީހަކުން ބިޑެއް ހުޅުވާލިޔަސް މިހާރު އެ ދެތިން ކުންފުނި ނޫނީ ނުދާނެ. އެނގޭވިއްޔަ އެހެން ބަޔަކަށް ނުލިބޭނެކަން."\nއަގު ބޮޑުވީ އައުޓްސޯސް ކުރުމުން\nހައުސިން މިނިސްޓްރީގެ އިވެންޓްތަކާ ހަވާލުވި އޮޓޯ ކްރިއޭޓިވްގެ އެއް ހިއްސާދާރު ކަމަށްވާ މުހައްމަދު ޝަމްހީދު ވިދާޅުވީ އެ ކުންފުނިން އިވެންޓްތައް ބާއްވަނީ މަސައްކަތްތައް އައުޓް ސޯސްކޮށްގެން ކަމަށެވެ. އެހެންކަމުން އިވެންޓްތައް ބާއްވައިގެން ހައުސިން މިނިސްޓްރީން ދޭ ފައިސާގެ 70 ޕަސެންޓް ދަނީ މަސައްކަތްކުރާ އެހެން މީހުންނަށް ކަމަށް އޭނާ ވިދާޅުވި އެވެ.\n"އިވެންޓްގެ އަގު މި ހަދަނީ އިވެންޓް އޮންނަ ތަނާއި މޫސުމާ މި ހުރިހާ ކަމަކަށް ބެލުމަށް ފަހު. ކޮންމެ އިވެންޓެއް ބާއްވަން ބިޑްކުރަން ދަތިވާނެތީ ސަރުކާރުން މި އޮންނަނީ ރިޓެއިނާ ބޭސިސް އުސޫލުން ދީފައި،" ޝަމްހީދު ވިދާޅުވި އެވެ.\n"އެ އުސޫލު އޮތުމުން ވަރަށް ގިނަ މަސައްކަތްތައް ހިލޭ ކުރެވޭނެ މިނިސްޓްރީއަށް. ފައިސާ އާއި ވަގުތުގެ ގޮތުން ވެސް."\nއެކަމަކު ޝަމްހީދުގެ އެ ވާހަކަ، އެ ދާއިރާގެ އެހެން މީހުން ގަބޫލެއް ނުކުރެ އެވެ. އެއް ބޭފުޅަކު ވިދާޅުވި ގޮތުގައި ރިޓެއިނާ ބޭސިސް އަށް މަސައްކަތްކުރާ އެހެން ކުންފުނިތަކުން ވެސް ބައެއް ކަންކަން އައުޓް ސޯސްކުރެ އެވެ. އެކަމަކު އޭގެ ސަބަބުން މާކެޓްގައި ވަކި އަގެއްގައި ކުރެވޭ ކަންކަމަށް އެހާ ބޮޑު އަދަދުތަކެއް ނެގިގެން ނުވާނެ ކަމަށް އޭނާ ވިދާޅުވި އެވެ.\nހައުސިން މިނިސްޓްރީއަކީ އޮޓޯ ކްރިއޭޓިވް އަށް އިވެންޓް މެނޭޖްކުރުން ހަވާލުކޮށްފައިވާ އެއް މިނިސްޓްރީ އެވެ. އޭގެ އިތުރުން ސަރުކާރުން އެހެން ބައެއް ކުންފުނިތަކާއި މިނިސްޓްރީތަކުގެ ހުރިހާ އިވެންޓެއް ވެސް ހަވާލުކޮށްފައި ވަނީ އޮޓޯ ކްރިއޭޓިވްއަށް ކަމަށް، މި ދާއިރާގެ މައުލޫމާތު ހުރި ބައެއް މީހުން ބުނެ އެވެ.\n"މި އެނގުނީ އެންމެ މިނިސްޓްރީއަކަށް ފޮނުވި އިންވޮއިސް. އެހެން މިނިސްޓްރީތަކުން އެ މީހުންނަށް މަސައްކަތް ހަވާލުކުރީ ކޮން އަގެއްގައި ކަމެއް ނޭނގޭ. އޭގެ ތެރޭގައި އެބަ އުޅޭ ހައުސިން އަށް ވުރެ މާ ބޮޑެތި އިވެންޓްތައް ބާއްވާ މިނިސްޓްރީތައް،" މައުލޫމާތު ހުރި އެކަކު، ނަން ނުޖަހާ ގޮތަށް، ބުންޏެވެ.\nއިތުރު ލިޔުންތައް ކޮރަޕްޝަން ހައުސިން މިނިސްޓްރީ ކުރީގެ މިނިސްޓަރު ޑރ. މުހައްމަދު މުއިއްޒު


Thiago edhunu gothah eynaa dhookohlan bayern in ninmafi - One Online\nބަޔާން މިޔުނިކްގެ މިޑްފީލްޑަރު އުމުރުން 29 އަހަރުގެ ތިއާގޯ އަލްކަންޓަރާ --- ފޮޓޯ: ބަވަރިއަން ފުޓްބޯލް ވޯކްސް\nޕްރިމިއާ ލީގްގެ ޗެމްޕިއަން ލިވަޕޫލުން ޝައުގުވެރިކަން ފާޅުކޮށްފައިވާ ބަޔާން މިޔުނިކްގެ މިޑްފީލްޑަރު އުމުރުން 29 އަހަރުގެ ތިއާގޯ އަލްކަންޓަރާ ދޫކޮށްލަން އެޓީމުން ނިންމައިފި އެވެ.\nތިއާގޯ ބަޔާން އާއެކު ހަދައިފައިވާ ކޮންޓްރެކްޓްގެ ބާކީ އަދި އެއް އަހަރު އެބައޮތެވެ. ބަޔާން އިން ތިއާގޯގެ ކޮންޓްރެކްޓް އާކުރަން މަސައްކަތް ކޮށްފައިވީ ނަމަވެސް އާ ކުލަބަކާއެކު އާ ޗެލެންޖެއް ނެގުމަށް ތިއާގޯ ބޭނުންވާކަން ތިއާގޯ ބުނެފައިވާ ކަމަށް ބަޔާންގެ ޗެއާމަން ކާލް ހެންޒް ރުމޭނިގޭ ވަނީ ވިދާޅުވެފައެވެ.\nއެހެން ކަމުން ތިއާގޯ ގެންދަން ޝައުގުވެރިވާ ކުލަބަކުން ޓްރާންސްފާ ފީއެއް ދެއްކުމަށް ފަހު އޭނާ ގެންދިއުމުގެ ފުރުސަތު އެބައޮތް ކަމަށް ރުމޭނިގޭ ވަނީ ބުނެފައެވެ. ބަޔާންއިން ކަނޑައަޅާނެ ޓްރާންސްފާ ފީ މިވަގުތު މީޑިއާއަށް ހާމަ ކުރަން ބޭނުން ނުވާ ކަމަށް ވެސް ރުމޭނިގޭ ވިދާޅުވި އެވެ.\nތިއާގޯ ވަނީ ބަޔާން އާއެކު ޖެހިޖެހިގެން ހަތް އަހަރު ބުންޑެސް ލީގާގެ ޗެމްޕިއަންކަން ހޯދައިފަ އެވެ. ޖެހިޖެހިގެން އަށް ވަނަ ފަހަރަށް މި އަހަރު އެ ޓީމުން ވަނީ ލީގް ކާމިޔާބު ކޮށްފަ އެވެ. މީގެ ކުރިން ބަސެލޯނާ އަށް ކުޅުނު ތިއާގޯ ބަޔާން އަށް ބަދަލުވީ 2013 ވަނަ އަހަރު އެވެ.\nގުޅޭ ޓެގު އިނގިރޭސި ޕްރިމިއާ ލީގު ލިވަޕޫލް ބަޔާން މިއުނިކް ފުޓްބޯޅަ


SunOnline: Andhaahulivi musthareegey meehun eheege inthizaarugai\nއަނދާހުލިވި މުސްތަރީގޭ މީހުން އެހީގެ އިންތިޒާރުގައި\nފާޠިމަތު ނަޒީފާ އަޙްމަދު 29 Dec 2021, 09:03\nމުސްތަރީ ގޭގައި ރޯވެ އަނދަނީ--\nމި މަހުގެ 19 ވަނަ ދުވަހު ނ. މިލަދޫ މުސްތަރީގޭގައި ބަޔަކު ރޯކޮށްލުމުން ގެ ސުންނާފަތިވީ އެގޭ މީހުން ދަތުރުވަރަކު މާލޭގައި ތިބި ދަނޑިވަޅުގައެވެ.\nއެ ހާދިސާއަށްފަހު ބޯހިޔާވަހިކަމާއި ހިފާގެންގުޅޭ ތަކެތީގެ އިތުރުން އަންނައުނާއި، ހަތަރު ކުދިންގެ ސުކޫލު ހުރިހާ އެއްޗެއް ވަނީ އަނދާ އަޅިއަށްވެފައެވެ. ގޭގައި މިހާރު ހުރީ ފާރުތަކާއި ފުރާޅު ޓިނެވެ. އެކަމާ ގުޅިގެން އެރަށު ކައުންސިލާއި ޑިޒާސްޓާ މެނޭޖްމަންޓް ސެންޓަރު އަދި އެޑިއުކޭޝަނުން ވަނީ އެހީތެރިކަން ފޯރުކޮށްދޭން ނިންމާފައެވެ.\nއާއިލާ ތިބީ އަދިވެސް މާލޭގައި!\nމުސްތަރީގޭ އިބްރާހިމް ހަލީލުގެ އަންހެނުން އިނާޒާ އަބޫބަކުރު ބުނީ، އޭރުން ފެށިގެން އާއިލާ ތިބީ މާލޭގައި ކަމަށެވެ. ވަގުތީގޮތުން އިނާޒާގެ އާއިލާ ތިބޭނެ ތަނެއް ރަށުގައި އަދި ހަމަނުޖެހޭތީ މާލޭގައި މަޑުކުރި ނަމަވެސް ހުކުރު ދުވަހު މިހާރު ތިބި ގޭ މީހުން އިންޑިޔާއިން އައުމުން އެ ގޭގައި ޖާގައެއް ނޯންނާނެއެވެ. އެހެންކަމުން އިނާޒާގެ އާއިލާ ޖެހޭނީ ރަށަށް ދާށެވެ.\nވަގުތީގޮތުން މުސްތަރީގޭ މީހުން ދިރިއުޅުމަށް މިލަދޫން ގެއެއް ކުއްޔަށް ނެގުމުގެ މަސައްކަތް ކައުންސިލުން ކުރަމުންދާއިރު، މިހާތަނަށް އަދި އެކަން ކާމިޔާބުވާ ގޮތެއް ނުވެއެވެ.\n"ވަކި އިރެއް ނުބުނޭ[ތަނެއް ހަމަޖެހޭނެ]، އެކަމާ އުޅޭ ވާހަކަ ބުނީ. އަދި ހަމައެއް ނުއެއް ޖެހޭ." ވަގުތީ ގޮތުން އިނާޒާގެ އާއިލާ ތިބޭނެ ތަނަކާމެދު ކައުންސިލުން ބުނި ކަމަށް އިނާޒާ ފާހަގަ ކުރިއެވެ.\nކައުންސިލުން އާއިލާއަށް އެހީވާން މަސައްކަތް ކުރަނީ\nހަލީލު އާއިލާއާއެކު މާލޭގައި ހުރުމަށްފަހު، ތަހުގީގުގެ ބައެއް ބޭނުންތަކަށް ރަށަށް ދިޔައެވެ. އަދި ފުލުހާއި ޑިޒާސްޓާ މެނޭޖްމަންޓަށް ބޭނުންވާ މައުލޫމާތު ފޯރުކޮށްދިނުމަށްފަހު އެނބުރި މާލެ އައީއެވެ. އެ ހިސާބުން ކައުންސިލުން ދަނީ އެކަމާ ގުޅިގެން އިދާރާތަކާ މުއާމަލާތު ކުރަމުންނެވެ.\n"ޑިޒާސްޓާ މެނޭޖްމަންޓް ސެންޓަރު ތުރޫކޮށް އެއާއިލާއަށް ވަގުތީ ބޯހިޔާވަހިކަން ލިބޭ ގޮތަށް، އިމާރާތް ހަދާތަނުގެ މަރާމާތަށް އެހީތެރިކަން ވެސް ލިބޭގޮތަށް ހަމަޖެހިފަ އޮތީ،" މިލަދޫ ކައުންސިލްގެ ރައީސް އަބްދުލް މަޖީދު މުހައްމަދު، އެ ހާދިސާއާ ގުޅޭ އެންމެ ފަހުގެ މައުލޫމާތު ހިއްސާ ކުރަމުން ފާހަގަ ކުރިއެވެ.\nމިހާރު ކައުންސިލުން މަސައްކަތް ކުރަމުން ދަނީ މުސްތަރީގޭ މީހުން ވަގުތީގޮތުން ތިބުމަށް ތިން ކޮޓަރީގެ ގެއެއް ރަށުން ހޯދާށެވެ.\nއެ އާއިލާއަށް ކުރިމަތިވި މި ހިދާމަވެރި ދަނޑިވަޅުގައި އެންމެ ރަނގަޅަށް އެހީވާން ކައުންސިލުން ތިބީ އަތުކުރި އޮޅާލައިގެންނެވެ.\n"އަދި ވަކި ފަންޑްރައިޒިން އެއްޗެއް އަޅުގަނޑުމެން ނުޖައްސަން، އެއީ ސީދާ ގޭ ވެރިފަރާތް ހަލީލު އެއްބަސްނުވާތީ،" ކުރިއަށް އޮތް ތާގައި ފަންޑް ރައިޒިން ހަރަކާތެއް ކުރިއަށް ގެންދަން ވިސްނުން ގެންގުޅޭކަން ފާހަގަ ކުރަމުން މަޖީދު ވިދާޅުވިއެވެ.\nމުސްތަރީގޭ މީހުނަށް ދާއިމީ ހިޔާވަހިކަމެއް ބިނާކުރުމަށް ކައުންސިލުންވެސް އެހީތެރިވާނެއެވެ. އެކަމަށް ދާނެ ހަރަދާ ބެހޭ މައުލޫމާތު ޑިޒާސްޓާ މެނޭޖްމަންޓް ސެންޓަރަށް ފޯރުކޮށްދިނުމަށް ކައުންސިލުން ދަނީ މަސައްކަތް ކުރަމުންނެވެ.\nޑިޒާސްޓާގެ އެދުމުގެ މަތިން ކައުންސިލުން ދެން ކުރާނެ މަސައްކަތަކީ، ކޮންޓްރެކްޓަރަކާ ވާހަކަ ދައްކައި، ދާއިމީ ބޯހިޔާވަހިކަމުގެ އިމާރާތަށް ދާނެ އެވަރެޖް ހަރަދާއި ހޭދަވާނެ މުއްދަތު އެ ސެންޓަރަށް އެންގުމެވެ.\nމުސްތަރީގޭ އާއިލާ މިވަގުތު މާލޭގައި ތިބީ އަމިއްލަ ހަރަދުގައި ކަމަށް ކައުންސިލުންވެސް ބުންޏެވެ.\nއަލިފާނުގެ ހަދިސާއަށް ފަހު ނ. މިލަދޫ މުސްތަރީގޭގެ ހާލަތު -- ފޮޓޯ/ މިލަދޫ ގެލެރީ ފޭސްބުން ޕޭޖް\nޑިޒާސްޓާއިން ވަގުތީ ހިޔާގެ ހަރަދު ދޭނެ!\nމުސްތަރީގޭ އާއިލާއަށް ރަށުން ވަގުތީ ބޯހިޔާވަހިކަން ލިބޭނެ ތަނެއް ހަމަޖެހުމުން، ދާއިމީ ބޯހިޔާވަހިކަމެއް ލިބުމާ ހަމައަށް، އެ އާއިލާ ތިބޭނެ ވަގުތީ ހިޔަލުގެ ހަރަދު ބަލަހައްޓާނީ ޑިޒާސްޓާ މެނޭޖްމަންޓް އޮތޯރިޓީންނެވެ.\nއާއިލާއަށް ލިބުނު ގެއްލުމާ ބެހޭ އެސަސްމަންޓް، ކައުންސިލުން ޑިޒާސްޓާއަށް ފޮނުވާފައި ވުމުން، އާއިލާއަށް ބޭނުންވާ އެހީތެރިކަން ދިނުމުގެ މަސައްކަތް ޑިޒާސްޓާއިން ދަނީ ކުރަމުންނެވެ.\n"އެބޭފުޅުންނަށް ދާއިމީގޮތުން އެނބުރި ގެއަށް ވަޑައިގަންނަވަން، ސަރުކާރުގެ އުސޫލުގެ ތެރެއިން އެހީތެރިކަން ފޯރުކޮށްދޭން މިހާރު މަސައްކަތް ކުރަމުން މިދަނީ،" ޑިޒާސްޓަ މެނޭޖްމަންޓްގެ ފަރާތުން ފަރޫޝާ އަލީ ނަސީރު ވިދާޅުވިއެވެ.\nއަލިފާނުގެ ހާދިސާއަށް ފަހު ނ. މިލަދޫ މުސްތަރީގެ ބަންދުކޮށްފައި -- ފޮޓޯ/ މިލަދޫ ގެލެރީ ފޭސްބުން ޕޭޖް\nކުދިން ސްކޫލަށް ބޭނުންވާ އެއްޗެހި މިނިސްޓްރީން ހޯދައިދޭނެ\nހަލީލުއާއި އިނާޒާގެ ހަތަރު ކުދިންނަކީވެސް ސްކޫލުގައި ތައުލީމު ހާސިލު ކުރަމުންދާ ކުދިންނެވެ. ގޭގައި ރޯކޮށްލި ހާދިސާއާއެކު އެކުދިން ކިޔެވުމަށް ބޭނުންކުރާ ހުރިހާ ތަކެއްޗެއްވެސް ވަނީ ވީރާނާވެފައެވެ. ފޮތްދަބަހާއި ޔުނިފޯމުތައް ވެސް ހިމެނޭ ގޮތަށެވެ.\nކުދިންގެ ސްކޫލު ތަކެއްޗަށް ލިބުނު ގެއްލުން މިނިސްޓްރީއާ ހިއްސާކޮށްފައިވާ ކަމަށާއި އެކަމުން އަރައިގަތުމަށް ކައުންސިލް ފެންވަރުގައި ކުރެވޭނެ ކަންތައްތަކާ މެދު ސްކޫލާވެސް މަޝްރަވާ ކުރަމުން އަންނަ ކަމަށް މިލަދޫ ކައުންސިލްގެ ނައިބު ރައީސް މުހައްމަދު އަބްދުއް ސައްތާރު މީގެ ކުރިން ވިދާޅުވިއެވެ.\nއެހެންކަމުން މިހާރު އެޑިއުކޭޝަން މިނިސްޓްރީން ދަނީ އެކަމަށް ތައްޔާރު ވަމުންނެވެ.\nސްކޫލު ޗުއްޓީ ނިމި އަލުން ކިޔެވުން ފެށުމުގެ ކުރިން ކުދިންނަށް ކިޔަވަން ދެވޭވަރު ކޮށްދޭނެ ކަމަށް އެޑިއުކޭޝަން މިނިސްޓްރީން ބުންޏެވެ.\nހާދިސާއަށްފަހު ރަށުތެރޭގެ އަމާންކަމަށް މަސައްކަތްތަކެއް!\nމުސްތަރީގޭގައި އަލުފާން ރޯވި ހާދިސާއަށް ފަހު، އެފަދަ އެހެން ހާދިސާއެއް ކުރިމަތި ވިޔަ ނުދިނުމަށްޓަކައި ކައުންސިލުން ދަނީ ވަރަށް ފުންކޮށް ވިސްނަމުންނެވެ.\nއެގޮތުން އެންމެ ބޮޑު އިސްކަމެއް ދީގެން ކައުންސިލުން ކުރަން ނިންމާފައި ވަނީ ރަށުތެރެ ބެލެހެއްޓުމުގެ ނިޒާމެއް ގާއިމު ކުރުމެވެ.\nފުލުހުންނާ ގުޅިގެން، ރަށުތެރޭގެ ސަލާމަތާއި ރައްކާތެރިކަން ބެލެހެއްޓޭނެ ނިޒާމެއް ގާއިމު ކުރުމަށް ކައުންސިލުން ދަނީ ވިސްނަމުންނެވެ. އޭގެ ސަބަބުން ފުލުހުން ހިންގާ ތަހުގީގު ތަކަށްވެސް ބާރު މިނެއްގައި ކުރިއެރުން ލިބޭނެ ކަމަށް ކައުންސިލުން ގަބޫލު ކުރެއެވެ.\n"ސީސީޓީވީ ކެމެރާ ހަރުކުރެވޭތޯ އަޅުގަނޑުމެން މި މަސައްކަތް ކުރަމުން ދަނީ، ރަށުގެ މީހުން ދިރިއުޅޭ ސަރަހައްދުތަކުގަ،" ކައުންސިލްގެ ރައީސް އަބްދުލް މަޖީދު ވިދާޅުިއެވެ.\n"މި ކޭސްއާ ގުޅިގެން އަޅުގަނޑުމެންނަށް ފާހަގަ ކުރެވުނު ކަމަކީ، ކެމެރާ ސިސްޓަމް ގޭގޭގަ ބޭނުންކުރާ އެއްޗެހި ވަރަށް މަދުކޮށް ފެންނަނީ. އެހެންވީމަ އިންވެސްޓިގޭޝަންއަށް ޕޮލިސްއަށް ވަރަށް ބޮޑު ޗެލެންޖަކަށް ވި. މީހުންގެ މޫވްމަންްޓް އެނގޭކަހަލަ އެއްވެސް ކަމެއް ރަށުތެރެރިން ނުހުންނާތީވެ،" ލިބުނު ފިލާވަޅާއެކު މިވަގުތު ކެމެރާގެ ޕްރޮޕޯސަލް ތައްޔާރު ކުރަން އެދިފައިވާކަން ފާހަގަ ކުރަމުން އަބްދުލް މަޖީދު ވިދާޅުވިއެވެ.\nއާއިލާއިން ތިބީ މި އެހީތަކުގެ އިންތިޒާރުގައި!\nމުސްތަރީގޭ އާއިލާއަށް އެހީވުމަށް ކައުންސިލުގެ ދުވެލި ބާރެވެ. ޑިޒާސްޓާގެ އެހީ ޕްލޭން ވަރަށް ފުރިހަމައެވެ. އެޑިއުކޭޝަން މިނިސްޓްރީގެ ނިންމުމާއެކު ކުދިންނަށް ކިޔަވަން ދެވުމާ މެދު ހާސްކަމެއް ނެތެވެ. ނަމަވެސް ހާދިސާއަށް 10 ދުވަސް ވީއިރު ހަލީލުގެ އާއިލާއާ ހަމައަށް އަދި އެހީގެ އަތެއް ނުފޯރައެވެ. ބެލެވޭގޮތުގައި އެންމެ ފުރަތަމަ އެހީތެރިކަމެއް ވެސް ލިބިގެންދާނީ ވަގުތީ ހިޔާގެ އިމާރާތެއް ހަމަޖެހުމާ ހަމައިންނެވެ. އާއިލާގެ އުފަން ފަސްގަނޑަށް އެނބުރި ދެވުމުންނެވެ.\nނަމަވެސް މިވަގުތުވެސް އާއިލާއިން ކޮންމެވެސް ވަރެއްގެ އެހީތެރިކަން ބޭނުންވެއެވެ.\n"ރަށަށް މިހާރުވެސް ދާން ބޭނުންވެފަ، ތަނެއް ހަމަނުޖެހޭތީ ނުދެވިފަ މިތިބީ،" އިނާޒާއަށް ގުޅާލުމުން ފުރަތަމަވެސް ބުނީ އެހެންނެވެ.\nއެހެންކަމުން އާއިލާ ގޮވައިގެން މާލޭގައި ތިބީ ހާލަތުގެ ގޮތުންކަން ސާފުވެއެވެ. އިނާޒާ ވަގުތުު ގުނަމުން ދަނީ އާއިލާއާއެކު ރަށަށް ދެވޭނެ އިރަކަށެވެ. އިދާރާތަކުގެ އެހީގެވެސް އިންތިޒާރުގައެވެ.\nއެ ގޭގައި އަލިފާން ރޯކޮށްލި ކަމަށް ތުހުމަތު ކުރިނަމަވެސް މިހާތަނަށް އެ މައްސަލައާ ގުޅިގެން މީހަކު ހައްޔަރު ކޮށްފައެއް ނުވެއެވެ.


Burundige gaburusthaanu thakun 6000 ah vure gina insaanunge...\nދުނިޔެ - ބުރުނޑި\nބުރުނޑީގެ ގަބުރުސްތާނު ތަކުން ހަހާހަށްވުރެ ގިނަ އިންސާނުންގެ ކަށިތައް ހޯދައިފި\nމިއީ 1972 ވަނަ އަހަރު އެގައުމުގައި ހިންގި ޤަތުލް އާންމުގައި މަރާލާފައިވާ މީހުން\nމިގަތުލު އާންމުގައި މަރާލާފައިވަނީ އެގައުމުގެ ހޫޓޫ ދަރިކޮޅުގެ މީހުން\nމިކޮމިޝަނުން މިހާތަނަށް އާއިރު 4000 ގަބުރުސްތާނުން 142،000 ހާސް މީހުންނަކީ ކޮންބައެއްކަން ވަނީ ދެނެގަނެފައި\nކ. މާލެ 16 ފެބުރުއަރީ 2020 | އާދީއްތަ 08:37 8,022\nބުރުނޑި - އަލްޖަޒީރާ\nބުރުނޑީގެ ގަބުރުސްތާނުތަކުން ހަހާހަށްވުރެ ގިނަ އިންސާނުންގެ ކަށިތައް ހޯދާފައިވާކަމަށް އެޤައުމުން ބުނެފި އެވެ.\nމިއީ އެޤައުމުގެ ބޮޑު ހަ ގަބުރުސްތާނަކުން ހޯދާފައިވާ ކަށިތައްކަމަށް އެޤައުމުން ބުނެއެވެ. މީގެއިތުރުން އެތައް ހާސް ވަޒަންތައްވެސް ހޯދާފައިވާކަމަށް އެޤައުމުންބުނެ އެވެ. އެންމެ ގިނަ ޢަދަދެއްގެ ކަށިތައް ހޯދާފައިވަނީ ކަރޫސީ ޕްރޮވިންސުންނެވެ. އެޤައުމުގެ ސަރުކާރުން ވަނީ ޖެނުއަރީ މަހު މުޅި ޤައުމުގެ ގަބުރުސްތާނުތަކުން އިންސާނުންގެ ކަށިތައް ހޯދުމުގެ މަސައްކަތް ފަށާފައެވެ.\nމިއީ 1972 ވަނަ އަހަރު އެޤައުމުގައި ހިންގި ޤަތުލްޢާންމުގައި މަރާލާފައިވާ މީހުންނެވެ. މިޤަތުލުޢާންމުގައި މަރާލާފައިވަނީ އެޤާއުމުގެ ހޫޓޫ ދަރިކޮޅުގެ މީހުންނެވެ. އެމީހުން ވަނީ މިޤަތުލުޢާންމު ހިންގިތާ 48 އަހަރު ފަހުން މިކަމަށް އިންސާފު ހޯދައިދިނުމަށް ގޮވާލާފައެވެ.\nއެޤައުމުގެ ޓްރުތް އެންޑް ރީކައުންސިލޭޝަން ކޮމިޝަނުން ހުކުރު ދުވަހު ނޫސްވެރިންނާ ވާހަކަދައްކަމުން ބުނެފައިވަނީ 6032 މީހެއްގެ ކަށިތައް ފެނިފައިވާކަމަށެވެ. އަދި އެމީހުން ލައިގެން ތިބި ހެދުމާއި އައިނު ފަދަ ތަކެތިން އެއީ ކޮންބައެއްކަން ދެނެގަތުމުގެ މަސައްކަތް ކުރާނެކަމަށް އެކޮމިޝަނުން ބުނެއެވެ.\nބުރުނޑި ވަނީ ދާޚިލީ ހަނގުރާމައާއި އެހެން ބޮޑެތި ޤައުމުތަކުން އެޤައުމު ހިފާ އަޅުވެތި ކުރުމުގެ އެތައް ދުވަސްތަކެއް ދެކެފައެވެ. އެޤައުމުގެ މިހާރުގެ ސަރުކާރުން ކޮމިޝަނެއް އެކުލަވާފައިވަނީ 1885 ވަނަ އަހަރުން ފެށިގެން ހިނގާފައިވާ މިފަދަ ޙާދިސާތައް ތަހުޤީޤުކުރުމަށެވެ. 2014 ވަނަ އަހަރު އެކުލަވާލި މިކޮމިޝަނުން މިހާތަނަށް އާއިރު 4000 ގަބުރުސްތާނުން 142،000 ހާސް މީހުންނަކީ ކޮންބައެއްކަން ވަނީ ދެނެގަނެފަ އެވެ.\nބުރުނޑީގެ އާބާދީ ބެހެނީ ޖުމުލަކޮށް ދެ ދަރިކޮޅެއްގެ މީހުންގެ މެދުގައެވެ. އެއީ ހޫޓޫންނާއި ޓުޓްސީންގެ މެދުގައެވެ. މި ދެ ދަރިކޮޅުގެ މެދުގައި ހިނގަމުންދިޔަ ދާޚިލީ ހަނގުރާމަ ނިމުމަކަށް އައިސްފައިވަނީ ތިން ލައްކަ މީހުން މަރުވެގެން 2005 ވަނަ އަހަރު އެވެ.\nއެއަށްފަހު އެޤައުމުގައި ވެރިކަން ކުރައްވަމުން ގެންދަވަނީ ޕިއްރޭރް ކުރަންޒިއާ އެވެ.


މެޖިސްޓްރޭޓުންގެ މުސާރަ ބޮޑުކުރަން ކޮމިޓީން ފާސްކޮށްފި މެޖިސްޓްރޭޓުންގެ މުސާރަ ބޮޑުކުރަން ކޮމިޓީން ފާސްކޮށްފި\nމެޖިސްޓްރޭޓުންގެ މުސާރަ ބޮޑުކުރަން ކޮމިޓީން ފާސްކޮށްފި\nރައްޔިތުންގެ މަޖިލީހުގެ މާލިއްޔަތު ކޮމިޓީގެ ބައްދަލުވުން - ފޮޓޯ: މަޖިލިސް\nމެޖިސްޓްރޭޓުންގެ މުސާރަ ބޮޑުކުރުމަށާއި، ކްރިމިނަލް ކޯޓުގެ ބެކްލޮގް ހުސްކުރުމަށްޓަކައި ގާޟީން އިތުރަށް މަސައްކަތްކުރާ ދުވަސްތަކަށް ޢިނާޔަތް ދިނުމަށް ރައްޔިތުންގެ މަޖިލީހުގެ މާލިއްޔަތު ކޮމިޓީން ފާސްކޮށްފިއެވެ.\nމެޖިސްޓްރޭޓުންގެ މުސާރަ ބޮޑުކުރުމަށް ހުށަހެޅުއްވީ ޖުޑީޝަލް ސާރވިސް ކޮމިޝަން (ޖޭއެސްސީ)އިންނެވެ. ޖޭއެސްސީން ހުށަހަޅާފައިވާ ހުށައެޅުމުގައި މެޖިސްޓްރޭޓުންގެ މުސާރައަށް ހޭދަކުރާ މިންވަރު އިތުރުވެގެން ދަނީ އަހަރަކު ގާތްގަނޑަކަށް 3.7 މިލިއަން ރުފިޔާއެވެ. މެޖިސްޓްރޭޓުންގެ މުސާރަ ބޮޑުކުރުމަށް ފިނޭންސް މިނިސްޓްރީންވެސް ވަނީ ހުއްދަ ދެއްވާފައެވެ.\nޖޭއެސްސީން ހުށަހެޅިގޮތަށް ފާސްކުރުމަށް ކޮމިޓީގައި ހުށަހެޅުއްވީ ތިމަރަފުށީ ދާއިރާގެ މެންބަރު ޢަބްދުﷲ ރިޔާޟެވެ. އަދި ކޮމިޓީގައި ބައިވެރިވެވަޑައިގެންނެވި މެންބަރުންގެ އަޣްލަބިއްޔަތުން އެ ހުށައެޅުން ފާސްކުރިއެވެ.\nމީގެ އިތުރުން ކޮމިޓީން ވަނީ ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ)އިން ހުށަހަޅާފައިވަގޮތަށް ހަތަރު މަސް ދުވަހަށް ގާޟީންނަށް އާ އިނާޔަތެއް ދިނުމަށްވެސް ނިންމާފައެވެ. އެއީ އެއީ އިތުރު ވަގުތު މަސައްކަތް ކުރާ ގާޟީންނަށް އެމަސައްކަތް ކުރާ ކޮންމެ ދުވަހަކަށް 500 ރުފިޔާގެ އިނާޔަތެއް ދިނުމަށެވެ. އެއީ ކްރިމިނަލް ކޯޓުގައި ނުނިމި ފުނިޖެހިފައިވާ 1،182 މައްސަލަ ނިންމުމަށެވެ.\nއެ ރޭޓުން އިނާޔަތް ދީފިނަމަ އެ މުއްދަތުގައި އިތުރަށް ކަރަދުވާނީ 600،000 ރުފިފާއެވެ. ފަނޑިޔާރުންގެ މުސާރައާއި އިނާޔަތަށް އެއްވެސް ބަދަލެއް ގެނެވޭނީ ރައްޔިތުންގެ މަޖިލީހަށް ހުށަހަޅައި މަޖިލީހުގެ މާލިއްޔަތު ކޮމިޓީން ނިންމާ ގޮތެއްގެ މަތިންނެވެ.\nކްރިމިނަލް ކޯޓުގައި މިހާރު ބަލަންހުރި މައްސަލަތައް ބަަލައި މުޅިން ނިންމަން 16 އަހަރުގެ މުއްދަތެއް ނަގާނެކަމަށާ، ފުލް ކެޕޭސިޓީގައި ކޮންމެ ދުވަހަކު މަސައްކަތް ޝެޑިއުލް ކުރި ނަމަވެސް މިހާ މުއްދަތު ނަގާނެކަމަށް ޖުޑީޝަލް ސާވިސް ކޮމިޝަން (ޖޭއެސްސީ)އިން ވަނީ މީގެ ކުރިން ހާމަކުރައްވާފައެވެ.\nކޮންމެ އަހަރަކު އެވްރެޖްކޮށް 900އެއްހައި މައްސަލަ ކްރިމިނަލް ކޯޓަށް ހުށަހަޅައެވެ.\nމާސްޓާ ޝެފްގެ ލަގަބު ލިބުނު ފުރަތަަމަ ދިވެއްސަކަށް ޝެފް މާހާ


Fandiyaarun ayyan kuraane aa qavaidhakah amalu kuran fashaifi\nފަނޑިޔާރުންތަކެއް ރަސްމިއްޔާތެއްގައި ބައިވެރިވަނީ -- ފޮޓޯ: މިހާރު\nފަނޑިޔާރުން އައްޔަންކުރާނެ އާ ގަވާއިދަކަށް އަމަލުކުރަން ފަށައިފި\nކޯޓުތަކަށް ފަނޑިޔާރުން އައްޔަންކުރުމުގައި އަމަލުކުރާނެ އާ ގަވާއިދަކަށް އަމަލުކުރަން ފަށައިފި އެވެ.\nފަނޑިޔާރުން އައްޔަން ކުރުމުގެ އާ ގަވާއިދަކަށް އަމަލުކުރަން ފަށާފައި މިވަނީ މީގެކުރިން ބައެއް ކޯޓުތަކަށް ފަނޑިޔާރުން އައްޔަންކުުރުމުގައި ވަކިވަކި ގަވައިދުތަކަކަށް އަމަލުކުރަމުން ދިޔަ ގޮތް ނިމުމަކަށް ގެނައުމަށްފަހު އެވެ.\nޖޭއެސްސީން 14 މާއްދާގެ މައްޗަށް އެކުލަވާލާފައިވާ މި ގަވައިދަށް އަމަލުކުރަން ފެށީ އިއްޔެ އިން ފެށިގެންނެވެ.\nއާ ގަވައިދުގައި ފަނޑިޔާރުކަމަށް ކުރިމަތިލައްވާ ބޭފުޅުންނަށް މާކްސް ދިނުމުގައި ކްރައިޓީރިއާތައް ވަނީ ތަފާތުކޮށްފަ އެވެ. އެގޮތުން އާ ގަވާއިދުގައި ތައުލީމު އަދި ތަޖުރިބާގެ ބައިގެ އިތުރުން އިންޓެގްރިޓީގެ ބަޔަށް މާކްސް ދިނުމަށްވެސް ވަނީ ހިމަނާފަ އެވެ. ކުރިން އަމަލުކުރަމުން ދިޔަ ގަވައިދުތަކުގެ ދަށުން މާކްސް ދޭއިރު ދުސްތޫރީ، ގާނޫނީ އަދި ޝަރީއާގެ ބައިން ވަކިވަކިން މާކްސް ދީފައިވެ އެވެ.\nފަނޑިޔާރު ކަމަށް ކުރިމަތިލާ ބޭފުޅުންނާ އިންޓަވިއު ކުރުމަށްފަހު އެ ބޭފުޅުންނާ މެދު ގޮތް ނިންމޭނެ ތިން ދަރަޖައެއް ވެސް އާ ގަވައިދުގައި ވަނީ ކަނޑައަޅާފަ އެވެ. މީގެތެރޭގައި ހައިލީ ރެކޮމަންޑަޑް ނުވަތަ ރެކޮމަންޑަޑް ނުވަތަ ނޮޓް ރެކޮމަންޑަޑް ދަރަޖައިން ކުރެ ކޮންމެވެސް އެއް ދަރަޖައެއް ދިނުމަށް ގަވައިދުގައި ލާޒިމުކޮށްފައިވެ އެވެ.\nމިގަވައިދުގައި ބުނެފައިވަނީ ފަނޑިޔާރު ކަމަށް އައްޔަންކުރާނީ އިންޓަވިއުއަށް ފަހު އެންމެ މަތީ ދަރަޖަ ލިބޭ ބޭފުޅުން ލިސްޓްކުރުމަށްފަހު ލިސްޓުގައިވާ ތަރުތީބުން ސިއްރު ނޫން ވޯޓެއް ނަގައިގެން ކަމަށެވެ.\nކޯޓުތަކަށް ފަނޑިޔާރުން އައްޔަންކުރުމުގައި އަމަލުކުރާނެ އާ ގަވާއިދަކަށް އަމަލުކުރަން ފަށާފައި މިވަނީ ހައިކޯޓަށް ދެ ފަނޑިޔާރުން ހޯދަން ޖޭއެސްސީން އިއްޔެ އިއުލާންކުރުމަށްފަހު އެވެ.


Vabaa ge kolhumathi fennan feshumaa eku China in dhuniyey ge kankolhu thakun salaamathee saamaanu thah husakohlaific - Hali News\nވަބާގެ ކޮޅުމަތި ފެންނަން ފެށުމާއެކު ޗައިނާއިން ދުނިޔޭގެ ކަންކޮޅުތަކުން ސަލާމަތީ ސާމާނުތައް ހުސްކޮށްލައިފި\n26 August 2020, 02:37\nޖެނުއަރީ މަހުގެ މެދުތެރޭގައި ކޮރޯނާގެ ވަބާ ފެތުރެން ފެށުމާއެކު ދުނިޔޭގެ އެކިގައުމުތަކުގައި ހުރި ޗައިނާގެ ކޮންސިއުލޭޓްތަކާއި އޮފީސްތަކަށް ޗައިނާއިން އެންގީ ވޫހާންގައި ފެތުރެމުންދާ ވަބާގެ ސަބަބުން ޗައިނާއިން ރައްކާތެރިކަމުގެ ސާމާނުތައް ހުސްވެދާނެ ކަމަށެވެ. އެހެންވެ، ޑޮކްޓަރުންނާއި ނަރުހުންނަށް ސަލާމަތީ ސާމާނުތައް ފޮނުވައި ދިނުމަށެވެ.\nމި ސަލާމަތީ ސާމާނުތަކަކީ، ޕާރސަނަލް ޕްރޮޓެކްޓިވް އިކްއިޕްމެންޓް (ޕީޕީއީ) އާއި މާސްކެވެ.\nގްލޯބަލް ނިއުސްއިން ތައްޔާރުކޮށްފައިވާ އިންވެސްޓިގޭޝަނެއްގައި ބުނަނީ، މި އެންގުމަށް ހަ ހަފްތާ ނުވަނީސް ޕީޕީއީގެ 2.5 "ބިލިއަން" އެއްޗާއި، ދެ "ބިލިއަން" މާސްކް ޗައިނާއިން އެތެރެ ކުރިކަމަށެވެ.\nމި އިންވެސްޓިގޭޝަނަށް މަޢްލޫމާތު ދިން ފަރާތްތަކުން ބުނެފައިވަނީ މިއީ އެތައް ގޮތަކުން ނުތަނަވަސްވާން ޖެހޭ ވާހަކައެއްކަމަށެވެ.\nމިއިން ނުތަނަވަސް ވާންޖެހޭ އެއްކަމަކީ، ޗައިނާއަށް މި ދިމާވި ވާލު ރޯގާގެ ވަބާގެ ބޮޑުމިން ޗައިނާއަށް އެނގި ސާފުވެފައި އޮތުމާއެކު ޗައިނާއިން ދުނިޔެއަށް މިކަން ހާމަކޮށްދީފައި ނުވުމެވެ. އަދި ހަމައެއާއެކު އަގު ހެޔޮކޮށް ޕީޕީއީގެ ސާމާނުތައް ޗައިނާއިން ގަތް ކަމެވެ.\nމެކްސިކޯއިން ބެއިޖިންގއަށް ކުރިން ކަނޑައަޅާފައި ހުރި އެމްބެސެޑަރު ޖޯރގް ހުއާޑްރޯ ވިދާޅުވާ ގޮތުގައި ޗައިނާއިން ސިއްރިއްޔާތުގައި ހިންގި މި އޮޕަރޭޝަންގެ ސަބަބުން މުޅި ދުނިޔެއިން ޕީޕީއީ ގެ ސާމާނުތައް ހުސްކޮށްލީއެވެ.\nމީގެ ނަތީޖާއަކީ، މާޗް މަހު ކޮވިޑް 19 ގައުމުތަކުގައި ދައުރުވަމުން ބުރުޖަހަމުން ދިޔައިރު ޖެނުއަރީ މަހާއި ފެބްރުއަރީ މަހު ޗައިނާއިން ޕީޕީއީއާއި މާސްކްތައް އެތެރެ ކުރުމުން ދުނިޔެއަށް ޖެހުނީ މި ތަކެތި އުފެއްދުމާއި އެތެރެ ކުރުމުގައި ޗައިނާއާ ވާދަ ކުރާށެވެ.\nކެނެޑާގެ ކޮންޒަރވެޓިން އެމްޕީ އެރިން އޮޓޫލް ވިދާޅުވާ ގޮތުގައި ހުޅަނގުގެ ގައުމުތަކުގެ ޕީޕީއީއާއި މާސްކް އުފައްދާ ފަރާތްތަކާއި ސިފައިންނަށް ޖެނުއަރީ މަސް ނިމުނު އިރު ޗައިނާއިން ހަދަމުން ދިޔަ އެތި ސާފުވާން އޮތީ ފަށާފައެވެ.\nގްލޯބަލް ނިއުސްގެ އިންވެސްޓިގޭޝަނުން ސާފުވީ، ޗައިނާއިން މޮޅު ގޮތަކަށް މި ސާމާނުތައް ޗައިނާއަށް އެތެރެ ކުރުމަށް ބޭރު ގައުމުތަކުގައި ތިބި ޗައިނާ މީހުން ވަރަށް ފުރިހަމައަށް ބައިވެރިކޮށްލި ގޮތެވެ.\nމާސްކާއި ޕީޕީއީ ސާމާނުތައް ގައުމުތަކުން ހޯދައި އެތެރެ ކުރުމަށް ޗައިނާއިން ބޭނުން ކުރީ ޑިޕްލޮމެޓިކް ޗެނަލްތަކާއި ސަރުކާރު ހިއްސާވާ ޗައިނާއިން ބޭރުގައި ހިންގާ ކުންފުނިތަކާއި ބޭރުގައި ދިރިއުޅޭ ޗައިނާ މީހުންނެވެ. މި ހުރިހައި އެންމެނާ ލިއޭޒް ކުރީ ޗައިނާގެ އެންމެ މަތީ ވެރިޔާގެ އަމުރަށް ޔުނައިޓެޑް ވޯރކްސް ޑިޕާޓްމެންޓުންނެވެ.\nޔޫއެފްޑަބްލިއުޑީ އަކީ ޗައިނާއިން ބޭރުގައި ޖާސޫސީ މަޢްލޫމާތު ހޯދުމަށާއި މީހުން ރެކްރޫތް ކުރުމަށް ޗައިނާގެ ކޮމިއުނިސްޓް ޕާޓީން ހިންގާ އޮފީހެކެވެ.\nބޭރުގެ ގައުމުތަކުގައި ޔޫއެފްޑަބްލިއުޑީ އޮޕަރޭޓް ކުރާނީ ޗައިނާގެ ކޮންސިއުލޭޓްތައް މެދުވެރިކޮށެވެ.\nކެނެޑާގައި ހޯދުނު މަޢްލޫމާތުން އެނގެނީ، ކެނެޑާއިން ކުރިން ތަހްގީގަށް ސުއާލުކޯށްފައިވާ ފަރާތްތަކުގެ ޚިދުމަތްވެސް ޔޫއެފްޑަބްލިއުޑީން ހޯދާފައިވާ ކަމަށެވެ. ކެނެޑާގެ ސެކިއުރިޓީ އިންޓެލިޖެންސް ސަރވިސް (ސީއެސްއައިއެސް) އިން މިކަން ޔަގީން ކޮށްދެއެވެ.\nއެމެރިކާގެ ކޮންގްރެސްއިން އެޕްރީލް މަހު އެކުލަވާލާފައިވާ ރިޕޯޓްގައި ބުނަނީ، ޖެނުއަރީ މަހުގެ 24ން ފެބްރުއަރީ މަހުގެ 29އަށް ޗައިނާއިން މާސްކް އުފެއްދުން އިތުރކުރި ކަމަށެވެ. އަދި މާސްކާއި އެއާ ގުޅުން ހުރި އެހެން ސާމާނުތައް ޗައިނާއިން ބޭރުކުރުން މަނާކުރިކަމަށެވެ.\nހަމައެދަނޑިވަޅުގައި ޗައިނާއިން ދިޔައީ މި ސާމާނުތައް އިމްޕޯޓް ކުރަމުންނެވެ.\nހުއާޑްރޯ ވިދާޅުވާ ގޮތުގައި އާދަޔާ ޚިލާފަށް ގިނަ އަދަދަކަށް ޗައިނާއިން އެން 95 މާސްކްތައް ހޯދަން މެކްސިކޯގައި މަސައްކަތް ކުރަމުންދާ ކަމަށް އެއިރު އޭނާއަށް ގުޅިފަރާތަކުން މައްލޫމާތު ދީފައިވާ ކަމަށެވެ. އަދި އެމެރިކާގެ ހާލަތު ބެލުމަށް ކުރި މަސައްކަތުން އޭނާއަށް ސާފުވީ އެމެރިކާގައިވެސް ޗައިނާއިން މިކަން ކުރަމުންދާ ކަމަށެވެ.\nމިއާ ގުޅިގެން ޖެނުއަރީ 27 ގައި އޭނާ ކުރި ޓުއީޓްގައި ބުނެފައިވަނީ އުތުރު އެމެރިކާއިން ޕީޕީއީގެ ސާމާނުތައް ހުސްވާނެ ކަމަށެވެ.\nޖެނުއަރީއާއި ފެބްރުއަރީމަހު މެކްސިކޯއިން ޗައިނާއަށް ވިއްކި ސާމާނުތައް އަނބުރައި ޗައިނާއިން މެކްސިކޯއަށް ވިއްކާފައިވަނީ ވިއްސާއި ތިރީސް ގުނަ ބޮޑު ކޮށެވެ.\nވޮޝިންޓަން ޕޯސްޓާއި ސީއެންއެންއިން އެޕްރީލް މަހު ކުރި ރިޕޯޓެއްގައި ބުނެފައިވަނީ ޖެނުއަރީ މަހުގެ އަގުގެ ނިސްބަތުން އެޕްރީލް މަހު ޕީޕީއީގެ ސާމާނުގެ އަގު އެއްހާސް ޕަސެންޓަށް މަތިވެފައިވާ ކަމަށެވެ.\nގްލޯބަލް ނިއުސްއިން ބުނިގޮތުގައި ކެނެޑާގެ ސިއްހީ ރައްކާތެރިކަމުގެ ސާމާނު ސަރުކާރުން ފޮނުވިއިރު، ފިހާރަތަކުގައި ހުރި މިސާމާނުތައްވެސް ޗައިނާއަށް އެތެރެކުރުވީއެވެ.\nމިދިޔަ ހަފްތާގައި ކެނެޑާގެ ބޮޑު ވަޒީރު ވިދާޅުވެފައިވަނީ ޗައިނާއަށް ސިއްހީ ފަރުވާގެ ރައްކާތެރިކަމުގެ ސާމާނުތައް ބަލާ ފޮނުވި ދެ މަތިން ދާބޯތްވެސް ޗައިނާއިން އެކި އުޒުރުތައް ދައްކައި ތިރި ކުރިޔަ ނުދީ އަނބުރާ ފޮނުވާލި ކަމަށެވެ.\nބޮޑު ވަޒީރު ޖަސްޓިން ޓްރޫޑޯ ވިދާޅުވީ މި ބޯޓްތަކަށް ތިރި ނުކުރެވުނީ އެއަރޕޯޓްތަކުގެ ބާރު ބޮޑުވުމާއި ކުރު ވަގުތުކޮޅަކަށް ނޫނީ ކާގޯ ބަރާކުރުމަށް ބޯޓަށް ތިރިކޮށްފައި ނުބޭއްވޭނެކަމަށް ޗައިނާއިން އެންގުމާ ގުޅިގެންނެވެ. ޗައިނާއިން ވަނީ މި ވާހަކަތައް ދޮގު ކޮށްފައެވެ.\nއިތުރު ލިޔުންތައް ކޮރޯނާ ވައިރަަސް ޗައިނާ


Maadhamaain feshigen male' gai haveeru4kun fathihu4kah beyrah nukuthun manaa – Iru\nހަލުވިކަމައިއެކުގައި މާލޭގައި ދަނީ ކޮވީޑް ފެތުރެމުންނެވެ. އިއްޔެވެސް ވަނީ މާލޭ ސަރަހައްދުން ވަނީ 500 އަށްވުރެ ގިނަ މީހުން ކޮވިޑް ޕޮޒިޓިވް ވެގެން ރިޕޯޓް ކޮށްފައިއެވެ. އަދި ހަމައެއާއި އެކުގައި މި ބަލީގައި މަރުވާ މިހުންގެ އަދަދުވެސް މިހާރު ވަނީ އިތުރުވެފައިއެވެ.\nމިއާއިއެކު އެޗްޕީއޭއިން ދަނީ އަޅަމުންގެންދާ ފިޔަވަޅުތަށް ހަރުކަށި ކުރަމުންނެވެ. މިހާރު ކަނޑައަޅާފައި ވަނީ މާދަމާއިން ފެށިގެން މާލެއާއި ހުޅުމާލެއާއި ވިލިލިމާލޭގައި ހަފްތާއެއްގެ މުއްދަތަށް މާލެ ސަރަޙައްދުގައި ކާފިއު ހިންގާ ވަގުތު ހަވީރު 4:00 އިން ފަތިހު 4:00އަށް ހަމަޖެއްސުމަށެވެ.\nކޮވިޑް-19 ގެ ހާލަތުން ރައްކާތެރިވުމަށް އަޅަމުންދާ ފިޔަވަޅުތަކުގެ ތެރެއިން، 12 މެއި އިން ފެށިގެން 1 (އެކެއް) ހަފުތާގެ މުއްދަތަށް މާލެ ސަރަޙައްދުގައި (މާލެ، ހުޅުމާލެ، ވިލިމާލެ) ހަވީރު 04:00 އިން ފަތިހު 4:00 އާއި ދެމެދު ބޭރަށް ނިކުމެ އުޅުން މަނާކުރުމަށް ވަނީ ނިންމާފައި.\nއެޗްޕީއޭ އިން ވަނީ އިތުރު ފިޔަވަޅުތައް ވެސް އިއުލާން ކޮށްފަ އެވެ. އެއީ ހަފުތާއެއްގެ މުއްދަތަށް މިސްކިތްތަކުގައި ޖަމާއަތުގައި ނަމާދުކުރުން ހުއްޓާލުމާއި، ހޮޓާ، ކެފޭ އަދި ރެސްޓޯރަންޓްތަކުގައި އެތެރޭގައި ތިބެގެން ކެއިން ބުއިމުގެ ހިދުމަތް ހުއްޓާލުމާއި މި މަހުގެ 13 ވަނަ ދުވަހުން ފެށިގެން ދެކުނު އޭޝިޔާގެ ގައުމުތަކުން ޓޫރިސްޓުން އައުން ހަފުތާއަކަށް މަނާކުރުމެވެ. އެކަމަކު ކެއިން ބުއިމުގެ ހިދުމަތް ދޭ ތަންތަނުން، ޓޭކް އަވޭ އާއި ޑެލިވަރީގެ ހިދުމަތް ދެވެ އެވެ. ޑެލިވަރީގެ ހިދުމަތް ދެވެނީ، ފުލުހުންގެ ހުއްދައިގެ ދަށުން މެނދަރު 12 އާ ހަމައަށެވެ.\nމާލެ ސަރަހައްދުގައި މި މަހުގެ5ވަނަ ދުވަހުން ފެށިގެން އޮތީ ކާފިއު އިއުލާންކޮށްފަ އެވެ. އެއީ ރޭގަނޑު9އިން ފަތިހު4އާ ހަމައަށެވެ.


Covid 19 ge sababun Football ah 14 Billion Dollaruge gellun | Jazeera\tކޮވިޑް 19 ގެ ސަބަބުން ފުޓްބޯޅައަށް 14 ބިލިއަން ޑޮލަރުގެ ގެއްލުން - Jazeera\nކޮވިޑް 19 ގެ ސަބަބުން ފުޓްބޯޅައަށް 14 ބިލިއަން ޑޮލަރުގެ ގެއްލުން\nސާއިފް ޝިޔާދު September 17, 2020 64 views0\nކޮވިޑް 19 ގެ ސަބަބުން މިއަހަރު ފުޓްބޯޅައިން ލިބެން ޖެހޭ އާމްދަނީގެ ތެރެއިން 14 ބިލިއަން ޑޮލަރު ގެއްލިފައިވާ ކަމަށް ދުނިޔޭގެ ފުޓްބޯޅައިގެ މައި އިދާރާ ފީފާއިން ބުނެފިއެވެ.\nމިއަހަރު ފުޓްބޯޅައިން 46 ބިލިއަން ޑޮލަރުގެ އާމްދަނީއެއް ލިބޭނެކަމަށް ފީފާއިން އަންދާޒާކޮށްފައިވެއެވެ. އެހެން ނަމަވެސް ކޮވިޑާއި ގުޅިގެން މީގެތެރެއިން ތިން ބައި ކުޅަ އެއްބައި ވަނީ ގެއްލިގެން ގޮސްފައެވެ. ފީފާއިން ވަނީ މިހާރު ވެސް 1.5 ބިލިއަން ޑޮލަރުގެ ފަންޑެއް އެހީ ދިނުމުގެ ގޮތުން ގާއިމްކޮށްފައެވެ. މި ފަންޑުން އެހީ ހޯދުމަށް މިހާރު ވެސް 150 އަށްވުރެ ގިނަ ފުޓްބޯޅަ އެސޯސިއޭޝަނަކުން ވަނީ އެދިފައެވެ.\nކޮވިޑް 19 އާ ގުޅިގެން ފީފާއިން އެކުލަވާލި ކޮމިޓީގެ ޗެއަރމަން ވިދާޅުވީ މި ވައިރަސްގެ ސަބަބުން ބޮޑެތި ގެއްލުންތަކެއް ވަމުންދާ ކަމަށާއި ޔޫތު އެކަޑަމީތައް ވެސް ހުއްޓާލަން ބައެއް ފަރާތްތަކަށް ޖެހިފައިވާ ކަމަށެވެ. ހަމައެހެންމެ މީގެ އަސަރުތައް އަންނަ އަހަރަށް ވެސް ކުރާނެ ކަމަށެވެ. ކޮވިޑްގެ ސަބަބުން އެންމެ ބޮޑު މާލީ ގެއްލުމެއް ލިބުނީ ޔޫރަޕުގެ ފުޓްބޯޅައަށް ކަމަށްވީ ނަމަވެސް އެހެން ބައްރުތަކުގެ އެސޯސިއޭޝަންތަކަށް ލިބިފައިވާ މާލީ ގެއްލުން ޔޫރަޕަށް ނިސްބަތްވާ ގައުމުތަކުގެ އެސޯސިއޭޝަންތަކަށް ލިބުނު ގެއްލުމަށްވުރެ ބޮޑެވެ.\nކޮންމެ އެސޯސިއޭޝަނަކުން ވެސް ފީފާއަށް 1 މިލިއަން ޑޮލަރުގެ އެހީއެއް ހޯދުމަށް ހުށަހެޅުމުގެ ފުރުސަތު އެ އިދާރާއިން ވަނީ ހުޅުވާލާފައެވެ. އަދި އަންހެން ފުޓްބޯޅައަށް ހާއްސަކޮށް5ލައްކަ ޑޮލަރުގެ އެހީއެއް ކޮންމެ މެމްބަރު އެސޯސިއޭޝަނަކަށް ދިނުމަށް ފީފާއިން ވަނީ ނިންމާފައެވެ. އަދި5މިލިއަން ޑޮލަރާ ހަމަޔަށް އެސޯސިއޭޝަންތަކަށް ލޯނު ދޫކުރުމަށް ފީފާއިން ވަނީ ނިންމާފައެވެ.


ޕީކެޕް ކަޅު (އޮފިސަރސް)، ޕީކެޕް ނޫ (ނޮން އޮފިސަރސް) އަދި ޕީކެޕް (އަންހެން) ސަޕްލައިކޮށްދޭނެ ފަރާތެއް ހޯދަން\nމިސަރވިސްގެ މުވައްޒަފުންނަށް ބޭނުންވާ ޔުނިފޯމު އައިޓަމްސްތަކުގެ ތެރެއިން ޕީކެޕް ކަޅު (އޮފިސަރސް)، ޕީކެޕް ނޫ (ނޮން އޮފިސަރސް) އަދި ޕީކެޕް (އަންހެން) ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. ވީމާ، މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 2015 އޮކްޓޫބަރު 06 ވަނަ ދުވަހުން ފެށިގެން 2015 އޮކްޓޫބަރު 08 ވާ ބުރާސްފަތި ދުވަހުގެ ނިޔަލަށް، ރަސްމީ ބަންދުނޫން ކޮންމެ ދުވަހެެއްގެ ހެނދުނު 10:00 އިން 11:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ -/200ރ (ދުއިސައްތަ ރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2015 އޮކްޓޫބަރު 12 ވާ ހޯމަ ދުވަހުގެ 10:30 ގައި، އިސްކަންދަރު ބިލްޑިންގގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2015 އޮކްޓޫބަރު 11 ވާ އާދީއްތަ ދުވަހުގެ 15:30 ގެ ކުރިން މިސަރވިސްގެ އީމެއިލް އެޑްރެސް [email protected] އަށް ފޮނުއްވުން އެދެމެވެ. ބީލަން ހުޅުވުން އޮންނާނީ 2015 އޮކްޓޫބަރު 18 ވާ އާދީއްތަ ދުވަހުގެ 14:30 ގެ މިސަރވިސްގެ ފައިނޭންސް ޑިޕާޓްމަންޓްގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.\n01 އޮކްޓޫބަރު 2015\nޕަބްލިޝްކުރި ތާރީޚު: 05 އޮކްޓޫބަރު 2015\nޕަބްލިޝްކުރި ގަޑި: 1121\nސުންގަޑި: 08 އޮކްޓޫބަރު 2015 1100


Enmenah keveynee cake beheema: Mbappe\nއެމްބާޕޭ، މެސީ އަދި ނޭމާ. އެމްބާޕޭއަށް ޕާސް ނުކުރާ ޝަކުވާކުރި\nހުރިހާ އެންމެނަށް ވެސް ފައިދާ ވާނީ އެކަކު އަނެކަކަށް ޕާސް ކޮށްގެން ކުޅުމުން ކަމަށް ޕީއެސްޖީގެ ޒުވާން ތަރި ކީލިއަން އެމްބާޕޭ ބުނެފި އެވެ.\nއާރުއެމްސީ ސްޕޯޓްސް އަށް ދިން އިންޓަވިއު އެއްގައި އެމްބާޕޭ ބުނީ ހިތްހަމަ ނުޖެހޭ ކަންތައް ވާނެ ކަމަށާއި އެކަމަކު ތިން ކުޅުންތެރިން (ނޭމާ، މެސީ އަދި އެމްބާޕޭ) ގެ ވެސް އަމާޒަކަށް ވާން ވާނީ ހުރިހާ އެންމެން ގުޅިގެން ޕީއެސްޖީއަށް ކާމިޔާބީ ހޯދައި ދިނުން ކަމަށެވެ.\n"ދުނިޔޭގެ ފެންވަރުގެ އެންމެ މޮޅު އެފަދަ (މެސީ، ނޭމާ) ކުޅުންތެރިންނާއެކު ކުޅޭއިރު އެންމެންވެސް ވިސްނަން ޖެހޭނެ ކޭކު ކޮޅު އެންމެނަށް ބަހައިގެން ކާން. އޭރުން ހުރިހާ އެންމެނަށް ކެވޭނީ. ވަކި މީހަކަށް ބޯޅަ ޕާސް ކޮށްފަ އަނެކަކަށް ނުކުރާނަމޭ ނުބުނެވޭނެ." ޕީއެސްޖީގެ ތެރޭގައި ޕާސް ކުރުމާއި ގޯލު ޖެހުމާއި މެދު އެމްބާޕޭ ބުންޏެވެ.\nމިފަހަރުގެ ޓްރާންސްފާ މާކެޓުގައި ދުނިޔޭގެ މޮޅު ކުޅުންތެރިޔާގެ މަގާމު އެންމެ ގިނަ ފަހަރު ހޯދާފައިވާ ލައިނަލް މެސީ ޕީއެސްޖީ އާއި ގުޅުނު ފަހުން މެސީ އާއި ނޭމާގެ ކޮމްބިނޭޝަން އަނެއްކާ ވެސް ވަނީ ފެންނަން ފަށާފަ އެވެ. ބާސެލޯނާގައި އެއްކޮށް ކުޅުނު މި ދެ ރަހުމަތްތެރިން އެކަކު އަނެކަކަށް ގިނަ ޕާސްތަކެއް ކުރާއިރު އެމްބާޕޭއަށް ޕާސް ނުކުރާ ޝަކުވާ އޭނާ އަންނަނީ ކުރަމުންނެވެ.\nއެގޮތުން މީގެ ކުރިން ޕީއެސްޖީ ކުޅުނު މެޗެއްގައި ބެންޗުގައި އިނދެފައި ނޭމާ އޭނާއަށް ބޯޅަ ޕާސް ނުކުރާ ކަމުގެ ޝަކުވާ އެމްބާޕޭ ކުރަނިކޮށް މީޑިއާ ތަކުގެ ލޮލުގައި ވަނީ އެކަން އަޅައިގަނެފަ އެވެ. އެކަމާއި ގުޅޭ ގޮތުން އެމްބާޕޭ ބުނީ "އެކަހަލަ ކަންތައް ވާނެ. އެހެން ބުނުމުގެ ކުރިން އަހަންނަށް ވިސްނާލެވުނު ނަމަ. އެކަމަކު އެހެން ބުނެވުނީމަ ދެރައެއް ނުވޭ. އެއީ ޓީމުގެ އެތެރޭގައި ވާކަންތައް އެނގޭނީ އަހަރެމެންނަށް" ކަމަށެވެ.\nމެސި އަކީ ދުނިޔޭގައި ހުރި އެންމެ މޮޅު ފުޓްބޯޅަ ކުޅުންތެރިޔާކަން ފާހަގަ ކުރަމުން އެމްބާޕޭ ބުނީ މެސީއަށް ފުޓްބޯޅަ ވަރަށް ރަނގަޅަށް އެނގޭ ކަމަށާއި އޭނާ އާއި އެކު ކުޅެން ވަރަށް ފަސޭހަ ކަމަށެވެ. އަދި ހުރިހާ ކުޅުންތެރިން ބީޓު ކޮށްފައި ގޯލު ޖަހަން ޖެހިއްޖެ ނަމަ މެސީ އެކަން ކުރާނެ ކަމަށާއި އަދި އެއް ޓަޗުން ޕާސް ކުރަން ޖެހޭ ހާލަތް ތަކުގަި އޭނާ އެކަން ވެސް ކުރާނެ ކަމަށެވެ.\nއަޑުތައް ފެތުރިފައިވާ ގޮތުން މި ސީޒަން ނިންމުމަށްފަހު އެމްބާޕޭ ޕީއެސްޖީ ދޫކޮށް ރެއާލްއަށް ބަދަލުވާނެ އެވެ. އެންމެ ފަހުގެ ޓްރާންސްފާ މާކެޓުގައި ވެސް އެމްބާޕޭ ރެއާލްއަށް ބަދަލުވާން މަސައްކަތް ކުރި ނަމަވެސް ޕީއެސްޖީއިން ވަނީ އޭނާ ދޫނުކޮށްފަ އެވެ. އެހެން ކަމުން ދެން އަންނަ ޓްރާންސްފާ މާކެޓަށް އޭނާގެ ކޮންޓްރެކްޓް ހަމަވާއިރު ފްރީ ޓްރާންސްފާ އެއްގައި ރެއާލްއަށް ދިއުމުގެ ފުރުސަތު އެމްބާޕޭއަށް އޮންނާނެ އެވެ.


ކޮވިޑް-19: ޗައިނާ އިން އައި ދިވެއްސަކު ކަރަންޓީނަށް\nކޮވިޑް-19އާ ގުޅިގެން ޗައިނާއިން ރާއްޖެއައި ދިވެއްސަކު ކަރަންޓީނު ކޮށްފިއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނީ، ރައްކާތެރިކަމުގެ ގޮތުން އަމަލު ކުރަމުންދާ އުސޫލުގެ ދަށުން، ޗައިނާއިން ފުރައިގެން މިއަދު ހެނދުނު އެނބުރި ރާއްޖެ އައި ދިވެއްސަކު، 14 ދުވަހުގެ މުއްދަތަކަށް ކަރަންޓީން ކުރުމުގެ މަސައްކަތްތައް ދަނީ ކުރެވެމުން ކަމަށެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިއަދު ބުނީ ރައްކާތެރިކަމުގެ ގޮތުން އަމަލު ކުރަމުންދާ އުޞޫލުގެ ދަށުން، ޗައިނާއިން ފުރައިގެން މިއަދު ހެނދުނު އެނބުރި ރާއްޖެ އައި ދިވެއްސަކު، 14 ދުވަހުގެ މުއްދަތަކަށް ކަރަންޓީން ކުރުމުގެ މަސައްކަތްތައް ކުރެވެމުންދާ ކަމަށެވެ.\nޗައިނާގެ އިތުރުން ކޮރޯނާވައިރަސް ފެތުރެމުން ދާ އިޓަލީ އިން މިއަދު ހެނދުނު ރާއްޖެ އައި ދެ ދިވެހިން ކަރަންޓީނު ކުރުމުގެ މަސައްކަތް ވެސް ދަނީ ކުރަމުންނެވެ.\nޗައިނާގެ ވޫހާން ސިޓީން ފެތުރެން ފެށި ކޮރޯނާވައިރަހަށް ރާއްޖެއިން ވަނީ އަށް ބިދޭސީއަކު ޕޮޒިޓިވް ވެފައެވެ. މި ބައްޔަށް ޕޮޒިޓިވްވި އަށް މީހުންނަކީ ކުރެއްދޫ ރިސޯޓުގެ ހަތަރު މީހަކާއި، ބަތަލާ އައިލޭންޑް ރިސޯޓުގައި ތިބި ދެ ފަތުރުވެރިންގެ އިތުރުން ކުރަމަތި އައިލޭންޑް ރިސޯޓުގައި ތިބި ދެ ބިދޭސީއެކެވެ.


Zidane Enburi Real ah\nޒިދާން އެނބުރި ރެއާލްއަށް\nފްރާންސްގެ ފުޓުބޯޅަ ލެޖެންޑް، ޒައިނުއްދީން ޒިދާން، އެނބުރި ރެއާލް މެޑްރިޑްގެ ކޯޗުކަމާ ހަވާލުވާން ނިންމާފައިވާ ކަމަށް ބީބީސީން ބުނެފިއެވެ.\nރެއާލްގެ ކުރީގެ މިޑްފިލްޑަރަކަށް ކުޅުނު ޒިދާން އެނބުރި ރެއާލްއަށް އަށް އަންނާނެ ކަމަށް ހަބަރުތައް ބުނާއިރު މި ސީޒަނަކީ އެ ކުލަބަށް އުދަނގޫ ސީޒަނެކެވެ.\nއެގޮތުން 12 ޕޮއިންޓާއެކު ލީގުގެ ތިން ވަނައިގައި އޮތް ރެއާލްއަށް ލީގު ލިބުމުގެ އުއްމީދު ގެއްލިފައިވާއިރު، ބޮޑު ބައްޔަކާއެކު ލަދުވެތި ގޮތަކަށް ޗެމްޕިއަންސް ލީގުން ވެސް ރެއާލް ވަނީ ކަޓައިގެން ގޮސްފައެވެ.\nޒިދާން އެނބުރި ރެއާލްއަށް އަންނާނީ މީގެ ފަސް މަސް ކުރިން އެ ޓީމުގެ ކޯޗުކަމާ ހަވާލުވި ސަންތިއާގޯ ސޮލާރީގެ ބަދަލުގައެވެ.\nޒިދާންގެ އެނބުރި އަންނަ ހަބަރާ ގުޅިގެން އެ ޓީމުގެ ގިނަ ސަޕޯޓަރުން އުފާ ފާޅުކުރަމުންދާއިރު، މިދިޔަ މެއި މަހު ރެއާލް ދޫކޮށް ޒިދާން ދިޔައީ، ޖެހިޖެހިގެން ތިން ފަހަރަށް އެޓީމާއެކު ޗެމްޕިއަންސް ލީގު ކާމިޔާބު ކޮށްދިނުމަށްފަހުއެވެ.\nޒިދާން ކްލަބް ދޫކޮށްލުމަށްފަހު ރެއާލްގެ ކޯޗުކަމާ ހަވާލުވީ ސްޕެއިންގެ ގައުމީ ޓީމުގެ ކޯޗުކަމުގައިި ހުރި ހުލެން ލޮޕެޓެގީއެވެ. ނަމަވެސް އޭނާ ވެސް ފަސް މަސް ވެސް ނުވަނީސް މަގާމުން ބޭރުކޮށްލިއިރު، ސޮލާރީ މަގާމައަށް އައީ ރިޒާވް ޓީމުގައި ހުރުމަށްފަހުއެވެ.


Aniyaain rangalhuve Mane enburi squad ah\nކުޅިވަރު - ސަޑިއޯ މާނޭ\nއަނިޔާއިން ރަނގަޅުވެ މާނޭ އެނބުރި ސްކޮޑަށް\nމާނޭއަށް އަނިޔާވީ މިދިޔަ ޖެނުއަރީ މަހުގެ 23 ވަނަ ދުވަހު\nކ. މާލެ 14 ފެބުރުއަރީ 2020 | ހުކުރު 21:24 1,736\nލިވަޕޫލްގެ ފޯވާޑް ސަޑިއޯ މާނޭ - ގެޓީ އިމޭޖާސް\nފަލަމަސްގަނޑަށް ލިބުނު އަނިޔާއިން ރަނގަޅުވެ ސެނެގޯލްގެ ފޯވާޑް އެނބުރި ލިވަޕޫލްގެ ސްކޮޑުގައި ހިމެނިއްޖެ އެވެ.\nމާނޭއަށް އަނިޔާވީ މިދިޔަ ޖެނުއަރީ މަހުގެ 23 ވަނަ ދުވަހު އިނގިރޭސި ޕްރިމިއާ ލީގުގައި ރަށުން ބޭރުގައި ވުލްވްސް އަތުން 2-1 އިން މޮޅުވި މެޗުގައެވެ. އެ މެޗުގެ ފުރަތަމަ ހާފުގައި މާނޭ އަށް އަނިޔާވެ ވަނީ ބަދަލުކޮށްފައެވެ.\nމާނޭގެ ފަލަމަސްގަނޑަށް ލިބުނު އަނިޔާ ސީރިއަސް ނޫން ކަމަށް ލިވަޕޫލުން މީގެ ކުރިން ވަނީ ބުނެފައެވެ. އެކަމަކު އޭނާއަށް ވަނީ ލީގުގައި ވެސްޓް ހޭމް އާއި ސައުތެމްޓަން އަދި އިނގިރޭސި އެފްއޭ ކަޕްގެ ހަތަރުވަނަ ބުރުގެ ރީޕްލޭ މެޗުގައި ޝްރޫސްބަރީއާ ދެކޮޅަށް ލިވަޕޫލުން ކުޅުނު މެޗުތައް ގެއްލިފައެވެ.\nއެ އަނިޔާއިން މާނޭ މިހާރު ރަނގަޅުވެފައިވާއިރު، ފިނި މޫސުމުގެ ޗުއްޓީއަށްފަހު ލިވަޕޫލުން ބޭއްވި ފަރިތަކުރުންތަކުގައި އޭނާ ވަނީ ބައިވެރިވާން ފަށާފައެވެ.\nލިވަޕޫލްގެ ކޯޗު ޔާގެން ކްލޮޕް ބުނީ ލީގުގައި ހޮނިހިރު ދުވަހުގެރޭ ނޯވިޗް ސިޓީއާ ދެކޮޅަށް ލިވަޕޫލް ކުޅޭ މެޗުގައި މާނޭއަށް ކުޅެވޭނެ ކަމަށެވެ.\nމި ސީޒަނުގައި ގިނަ ރެކޯޑްތަކެއް ގާއިމްކުރަމުން އަންނަ ލިވަޕޫލް އިނގިރޭސި ޕްރިމިއާ ލީގުގެ އެއްވަނައިގައި އޮތީ 22 ޕޮއިންޓުގެ ލީޑަކާއެކު އެވެ. ލީގުގެ މެޗަކުން މިހާތަނަށް ބަލިނުވެ އޮތް ލިވަޕޫލް އެއްވަނައިގައި އޮތީ 25 މެޗުން 73 ޕޮއިންޓާއެކު އެވެ. ދެވަނައިގައި އޮތް މެންޗެސްޓާ ސިޓީއަށް 25 މެޗުން ލިބިފައިވަނީ 51 ޕޮއިންޓެވެ. ލިވަޕޫލަށް ލީގު ކާމިޔާބުކުރަން ދެން ބޭނުންވަނީ 18 ޕޮއިންޓެވެ.\nލީގުގައި ލިވަޕޫލް އާއި ނޯވިޗް ސިޓީ ބައްދަލުކުރާ މެޗު ފަށާނީ ހޮނިހިރު ދުވަހުގެރޭ ރާއްޖެ ގަޑިން 22:30 ގައެވެ.


SunOnline: Kosovo ge raees kamah zuvaan anhenbeyfulheh kamahvaa Vjosa Usmani\nކޮސޯވޯ ގެ ރައީސްކަމަށް ޒުވާން އަންހެން ބޭފުޅެއްކަމަށްވާ ވިޔޫސާ ޢުޘްމާނީ\nމުހައްމަދު ޖަވާދު ޔޫސުފު 05 Apr 2021, 17:45\nކޮސޯވޯގެ އައު ރައީސާ ވިޔޫސާ ޢުޘްމާނީ\nޕްރިސްޓީނާ (އެޕްރީލް 5) : ޔޫރަޕްގެ އިސްލާމީ ގައުމެއް ކަމަށްވާ ކޮސޯވޯ ގެ ރައީސްކަމަށް 38 އަހަރުގެ އަންހެން ބޭފުޅެއްކަމަށްވާ ވިޔޫސާ އުޘްމާނީ އިންތިޚާބުކޮށްފިއެވެ.\nގާނޫނީ ދާއިރާއިން މަތީ ތައުލީމް ހާސިލް ކުރައްވާފައިވާ ވިޔޫސާ ޢުޘްމާނީ، ކޮސޯވޯ ގެ ރައީސްކަމަށް އިންތިޚާބުކުރީ އެގައުމުގެ ރައީސްކަމަށް ބޭފުޅަކު އިންތިޚާބު ކުރުމަށް ޕާލަމެންޓްގައި ނެގި ވޯޓު ކާމިޔާބު ކުރައްވައިގެންނެވެ. ކޮސޯވޯގެ ޕާލަމެންޓްގައި ހިމެނޭ 82 މެންބަރުންގެ ތެރެއިން 71 މެންބަރުންގެ ވޯޓު ވިޔޫސާ ޢުޘްމާނީ ހޯއްދެވިއެވެ.\nމިދިޔަ ފެބްރުއަރީމަހު ކޮސޯވޯގައި ބޭއްވި އާންމު އިންތިޚާބު (ޕާލެމެންޓްރީ އިންތިޚާބު) ކާމިޔާބުކޮށް ޕާލަމެންޓް ގެ އަޣްލަބިއްޔަތު ހޯދާފައިވަނީ ވިޔޫސާ އެޕާޓީއަކަށް ނިސްބަތްވާ ވެޓެވެންޑޮސްޖޭ (ޑިމޮކްރެޓިކް ލީގް އޮފް ކޮސޯވޯ) ޕާޓިންނެވެ. ކޮސޯވޯއަކީ ބަރުލަމާނީ ނިޒާމެއް އޮންނަ ގައުމަކަށްވާތީ އެގައުމުގެ ރައީސްކަމަށް ބޭފުޅަކު އިންތިޚާބުކުރަނީ ޕާލަމެންޓުންނެވެ. ރައްޔިތުންގެ ސީދާ ވޯޓަކުން ނޫނެވެ.\nކޮސޯވޯގައި ވެރިކަން ކުރަނީ (ސަރުކާރު ހިންގަނީ) ރައީސާ ވިޔޫސާ އުޘްމާނީގެ ޕާޓީކަމަށްވާ ވެޓެވެންޑޮސްޖޭ ޕާޓީންކަމަށް ވެފައި ރައީސްކަމުގެ މަގާމަށްވެސް އެޕާޓީގެ ބޭފުޅެއްކަމަށްވާ ވިޔޫސާ އިންތިޚާބު ކުރުމުން އެގައުމުގެ އިދިކޮޅު ފަރާތްތަކުންވަނީ މިއީ އިންތިޚާބީ ޚުދު މުޚްތާރު ވެރިކަމަކަށް މަގުފަހިވާނެ ކަމެއް ކަމުގެ އިންޒާރު ދީފައެވެ.\n2008 ވަނައަހަރުގެ ފެބްރުއަރީމަހުގެ 17 ވަނަ ދުވަހު މިނިވަން މުސްތަގިއްލު ދައުލަތެއްގެ ގޮތުގައި ވުޖޫދަށް އައި ކޮސޯވޯ އަކީ އިސްލާމީ ގައުމެކެވެ. މިނިވަންކަން ލިބުމުގެ ކުރިން އެގައުމު އޮތީ ނަސާރާއިންގެ އަޣްލަބިއްޔަތު އޮންނަ ސާބިއާ ގެ ސަރަހައްދެއްގެ ގޮތުގައެވެ. ކޮސޯވޯގެ އާބާދީގައި މުސްލިމުންގެ ނިސްބަތަކީ 96 އިންސައްތައެވެ. ކޮސޯވޯގެ މުސްލިމުންގެ ތެރޭގައި ގިނައީ ސުންނީ މުސްލިމުންނެވެ. ނަމަވެސް ޝިޔައީންވެސް ހިމެނެއެވެ. ކޮސޯވޯގައި ދެން އެންމެ ގިނައީ ނަސާރާއިންނެވެ. ނަސާރާއިންގެ ނިސްބަތަކީ3އިންސައްތައެވެ. އޭގެތެރޭގައި ކެތަލިކް ނަސާރާއިންނާއި އޯތޮޑޮކްސް ނަރާސާއިން ހިމެނެއެވެ.\nކޮސޯވޯގެ ނަސާރާއިންގެ ތެރޭގައި ގިނައީ އެގައުމުގެ ބައިމަދު ސާބު ދަރިކޮޅުގެ މީހުންނެވެ. 1.8 މިލިޔަން މީހުންގެ އާބާދީ އެއް އޮންނަ ކޮސޯވޯއަކީ ޔޫރަޕްގެ އިރު ދެކުނުގެ ސަރަހައްދެއްކަމަށްވާ ބަލްކަން ސަރަހައްދުގައި މެސެޑޯނިއާ ގެ އުތުރުން އޮންނަ ކުޑަ އަދި ފަގީރު ގައުމެވެ. ކޮސޯވޯގެ އާބާދީގައި މުސްލިމުންގެ ނިސްބަތަކީ 96 އިންސައްތަ ކަމަށް ވިޔަސް އެގައުމަކީ އިސްލާމީ އުސޫލުތަކާ އަދި އިސްލާމީ ޝަރީއާތާ ވަރަށްދުރު އިލްމާނީ ފިކުރުގެ ވެރިކަމެއްކުރާ ގައުމެކެވެ. އިސްލާމީ ދުނިޔެއަށްވުރެ ކޮސޯވޯ ގުޅެނީވެސް ހުޅަނގުގެ ގައުމުތަކާއެވެ.\nކޮސޯވޯގައި ވެރިކަންކުރާ ވެޓެވެންޑޮސްޖޭ ޕާޓީއަކީވެސް އެމެރިކާގެ މަދަދުލިބޭ ޕާޓީއެކެވެ. ކޮސޯވޯގެ ބޮޑުވަޒީރާއި ޕާލަމެންޓްގެ ރައީސް އާ އަދި ގައުމުގެ ރައީސް އަކީވެސް ވެޓެވެންޑޮސްޖޭ ޕާޓީ އަށް ނިސްބަތްވާ ބޭފުޅުންނެވެ.\nފަލަސްތީނުގެ ބިމަށް އިސްތިއްމާރީ އުސޫލުން ވެރިވެގަނެގެންއުޅޭ އިސްރާއީލަށްވެސް އެމެރިކާގެ ފިއްތުންތަކާއެކު ކޮސޯވޯއިންވަނީ އިއުތިރާފްވެފައެވެ. އަދި 2020 ވަނައަހަރު އެމެރިކާގެ ފިއްތުންތަކާއެކު ކޮސޯވޯއިންވަނީ މާތްވެގެންވާ މަސްޖިދުލްއަގްސާ އެ ރަށެއްގައި ހުންނަ ފަލަސްތީނުގެ ގުދްސަކީވެސް އިސްރާއީލުގެ ރަށެއްކަމަށް އިއުތިރާފްވެ އިސްރާއީލުގައި ހުންނަ ކޮސޯވޯގެ އެންބަސީވެސް ގުދްސަށް ބަދަލުކުރުމަށް ނިންމާފައެވެ.\nގުދްސަކީ 1967 ގެ އަރަބި އިސްރާއީލު ހަނގުރާމައިގާ އިސްރާއީލު ގަދަބާރުން ވެރިވެގެންފައިވާ ފަލަސްތީނުގެ ހުޅަނގު އައްސޭރީގެ ބިންތަކަށް ނިސްބަތްވާ ރަށެކެވެ. ގުދްސަށް އެންބަސީ ބަދަލުކޮށްފައިވަނީ އެމެރިކާގެ އިތުރުން އެންމެ ދެގައުމަކުންނެވެ. އޭގެތެރެއިން އެއްގައުމަކީ ކޮސޯވޯއެވެ. (ނޫސްއެޖެންސީތައް)\nކޮސޯވޯގެ ރައީސްކަމަށް ޒުވާން އަންހެން ބޭފުޅެއް\nކޮސޯވޯގެ ރައީސް އިސްތިއުފާ ދެއްވައިފި\nކޮސޯވޯގެ ރައީސަށް ހަނގުރާމައިގެ ޖަރީމާ ހިންގުމުގެ ތުހުމަތު


ބީޓީއެސް، ޓޭލާ ސްވިފްޓް އަދި ކާޑީ ބީ ގްރެމީސްގައި ޕަފޯމްކުރަނީ - DhiDaily\nއަންނަ ހަފްތާގައި ބޭއްވުމަށް ހަމަޖެހިފައިވާ މިއުޒިކްގެ އެންމެ ބޮޑު އެވޯޑުޝޯ ކަމަށްވާ ”ގްރެމީސް“ގައި ޕަފޯމްކުރާން ފަންނާނުން އާންމުކޮށްފިއެވެ.\nދަ ރިކޯޑިން އެކެޑަމީ އިން ހާމަކޮށްފައިވާގޮތުގައި މި މަހުގެ 14 ވަނަ ދުވަހުގައި ބޭއްވުމަށް ހަމަޖެހިފައިވާ ގްރެމީސްގައި މަޝްހޫރު ބޭންޑް ބީޓީއެސް އާއި ޓޭލާ ސްވިފްޓް އާއި ކާޑީ ބީ އަދި ބިލީ އައިލިޝް ވަނީ ޕާފޯމް ކުރުމަށް ނިންމާފައި ކަމަށެވެ.\nނަމަވެސް އެހާ ހިސާބުން އަދި ނިމުނީއެއް ނޫނެވެ. ހޮލީވުޑްގެ އިތުރު މަޝްހޫރު ފަންނާނުން އަދި އެ އިވެންޓްގައި ޕާފޯމް ކުރާނެ އެވެ. އެގޮތުން ހެރީ ސްޓައިލްސް އާއި ބޭޑް ބަނީ އާއި ޕޯސްޓް މަލޯންގެ އިތުރުން މޭގަން ތީ ސްޓޭލިއަން އަދި ޑުއަ ލީޕާވެސް ގްރެމީސްގައި މިއަހަރު ޕަފޯމް ކުރާނެއެވެ.\nމިއަހަރުގެ ގްރެމީސް ފުރަތަމަ ބޭއްވުމަށް ހަމަޖެހިފައި އޮތީ ޖެނުއަރީ މަހުގެ 31 ވަނަ ދުވަހުގައެވެ. ނަމަވެސް ކޮވިޑް-19ގެ ހާލަތު އިތުރަށް ގޯސްވުމުގެ ސަބަބުން އިވެންޓު ފަސްކުރީ މާޗު 14 ގައި ބޭއްވުމަށެވެ. އިވެންޓް ކުރިއަށްދާނީ ފޭސް ޓު ފޭސްކޮށެވެ. އެހެންނަމަވެސް ހުރިހާ އާޓިސްޓުން އިޖުތިމާއީ ގައިދުރުކަމަށް ބަލާނެ ކަމަށް ވަނީ ރިކޯޑިން އެކަޑަމީއިން ބުނެފައެވެ.


އުރީދޫއިން "ބިގް ޑިވައިސް ސޭލް" ފަށައިފި\nއީ ކޮމާރސް ޕްލެޓްފޯރމް މޫލީ އިން މިއަދު "ބިގް ޑިވައިސް ސޭލް" ގެ ނަމުގައި ޙާއްޞަ ޕްރޮމޯޝަންއެއް އުރީދޫއިން ފަށައިފިއެވެ.\nމި ޕްރޮމޯޝަންގެ ދަށުން މަގްބޫލް ބްރޭންޑް ތަކުގެ ސްމާރޓްފޯނާއި އެކްސެސަރީޒް، ބޮޑެތި ޑިސްކައުންޓްތަކާއި އެކު މާރކެޓްގައި ލިބެންހުރި އެންމެ ހެޔޮ އަގުގައި ކަސްޓަމަރުންނަށް ބައްލަވައިގަނެވޭނެއެވެ. މި ދުވަސްކޮޅަކީ ކުރިއަށްވުރެ ބޮޑަށް ޑިޖިޓަލް މެދުވެރިކޮށް ކަންކަން ކުރަންޖެހިފައިވާ ދަނޑިވަޅަކަށްވުމާއި އެކު، ފެންވަރު ރަނގަޅު ޑިވައިސް އާއި އިލެކްޓްރޯނިކްސްގެ މުހިންމުކަން ވަނީ އިތުރުވެފައެވެ. މޫލީ ގެ ބިގް ޑިވައިސް ސޭލް އަކީ މިދުވަސްވަރު ކަސްޓަމަރުންނަށް ފެންވަރު ރަނގަޅު ޑިވައިސްތަކެއް ހެޔޮ އަގުގައި ފޯރުކޮށްދިނުމަށް ކުރިއަށް ގެންދެވޭ ޕްރޮމޯޝަންއެކެވެ.\nއުރީދޫގެ ފިކްސްޑް ބްރޯޑްބޭންޑްގެ ޚިދުމަތް ވިލިމާލެއަށް ތައާރަފްކޮށްފި\nއުރީދޫ އިން ސުޕަރނެޓްގެ ޚިދުމަތް ދަރަވަންދޫއަށް ތައާރަފްކޮށްފި\nއުރީދޫ ސުޕަރނެޓް ގެ ޚިދުމަތް މަނަދޫއަށް!


Report: Luthufee-Mi sarukaarugai hedheyne emme bodu baagandu!\nނޮވެމްބަރު3 ގެ ހާދިސާގައި ސިފައިންގެ ހެޑް ކުއާޓާއަށް ދިން ހަމަލާއެއްގައި ފާރުގައި ހެދުނު ބާގަނޑެއް --\nއިސްލާމީ މަރުކަޒާ ދިމާލުން ސިފައިންގޭގެ ފާރުގައި ހުންނަ ބާގަނޑަކީ ނޮވެމްބަރު 3، 1988 ގެ ބިރުވެރިކަމާއި ދުޝްމަނުންގެ ހީލަތްތެރި ރޭވުމުގެ ނިޝާނެކެވެ. ބާޣީ އަބްދުﷲ ލުތުފީގެ އިރުޝާދުގެ މަތިން ޕްލޯޓު ޖަމާއަތުގެ އަމާޒަކަށް އެ ދުވަހު ހެދީ ސިފައިންގެ ހެޑްކުއާޓަރެވެ. އެތަނުގެ ތެރެއަށް ވަދެގަތުމަށް މަގުމަތީ ފާރު ގޮއްވާލި އެވެ. އެެއީ ގައުމުގެ މިނިވަންކަމާއި އިސްތިގުލާލު ފޫއަޅުވާލިކަން ފެންނަ ބާގަނޑެކެވެ. ދިވެހިންގެ ހިތްތަކުގައި ވަޅުޖެހިގެން ދިޔަ ފޫނުބެއްދޭ ވަރުގެ ގެއްލުން ލިބުނު ދުވަހެއްގެ ހަނދާނެކެވެ.\nތަމަޅައިންގެ ވަކި ދައުލަތެއް ސްރީ ލަންކާގައި އުފައްދަން މަސައްކަތް ކުރި، ޕްލޯޓު ޖަމާއަތް ރާއްޖެ ގެނެސް ގަޑުބަޑު ކުރި ބޮޑު ބާޣީއަކީ އަބްދުﷲ ލުތުފީ އެވެ. އެއީ ނޮވެމްބަރު3ގެ ހާދިސާ ހިނގުންހާ ސާފު ކަމެކެވެ. އަދި "މައާފު" ދީ، ހަނދާން ނައްތާލެވޭނެ ކަމެއް ނޫނެވެ. އެކަމެއް ނުވެސް ކުރުވޭނެ އެވެ.\nރައީސް މުހައްމަދު ނަޝީދުގެ ސަރުކާރުގައި ލުތުފީ "ފިލުވި" ފަހުން އަލުން އޭނާގެ ވާހަކަ ފެންމަތިވީ އޭނާ ލަންކާ އެމްބަސީގެ ތެރޭގައި އުޅެމުންދާ ކަން ފަޅާއަރުވައިލި ހިސާބުންނެވެ. ދިވެހިންގެ ލެއާ ގުޅިފައިވާ އެއްވެސް ކަމަކީ އަވަހަށް ހިނދޭނެ ނުވަތަ ހިންދާ ލެވޭނެ ވެސް ކަމެއް ނޫނެވެ. އޭގެ ބަދަލުގައި ސަރުކާރުގެ ފަރާތުން ދައްކާ ވާހަކަތަކާއި ފެންނަ މަންޒަރުތައް ހުރީ ދިވެހިންގެ ލޭ ކައްކުވާލާ ފަދަ ގޮތަކަށެވެ.\n"ފުލުހުންގެ އިދާރާއިން ބުނަނީ ލުތުފީ އެމްބަސީއަށް ވަނީ 1 މެއި ގައި ކަމަށް. ނަމަވެސް ކުރީގެ ރައީސް އަދި މިހާރު ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވަނީ އޭނާ އެމްބަސީއަށް ވަނީ އެޕްރިލް 21 ގައި ކަމަށް އެއީ އެ ގައުމަށް ދިން އެޓޭކުގެ ކުރީ ދުވަހުގައި ކަމަށް. އެހެންވެ އަޅުގަނޑުމެންގެ އަދި ދިވެހި ރައްޔިތުންގެ ކަންބޮޑުވުމަކަށް ވަނީ މުއައްސަސާތަކުން ކީއްވެހޭ ސާފު މައުލޫމާތު ހާމަ ކުރަން ޖެހިލުން މި ވަނީ،" ނައިފަަރު ދާއިރާގެ މެންބަރު އަހުމަދު ޝިޔާމް ވިދާޅުވި އެވެ.\nދިވެހިރާއްޖޭގައި ހިނގި އެންމެ ބޮޑު ޖަރީމާ ހިންގި މީހާ ސާފު ކުރަން އުޅޭ ފަދަ ވާހަކަތަކެއް މި އަޑު އިވެނީ\nނައިފަރު ދާއިރާގެ މެންބަރު | އަހުމަދު ޝިޔާމް\nހަމައެކަނި މައްސަލައަކީ ބާޣީ ލުތުފީ ރާއްޖެ ނުގެންނަން އުޅޭ ކަމަށް ދެކެވޭ ވާހަކަތަކެއް ނޫނެވެ. އެންމެ ބޮޑު ކަންބޮޑުވުމަކީ ސަރުކާރުން އޭނާ ގެނެސް ދެން ހަދާނެ ގޮތެއް ވެސް ނޭނގުމެވެ. އެއީ ލުތުފީ މައްސަލާގައި ފެށުނީއްސުރެން ސަރުކާރުން އެޅި ކޮންމެ ފިޔަވަޅެއް ގޮސްފައި ހުރީ ގޯހުން ގޯހަށެވެ. ވަރަށް ގިނަ ސަބަބުތަކެއްވެ އެވެ. މަސްލަހަތު ހުރި އޭނާގެ "އެކުވެރިން" ކަމަށް ބުނާ ފަރާތްތައް ދައުލަތާއި ސަރުކާރުގެ އެންމެ އިސް މަގާމްތަކާއި ސްރީ ލަންކާގެ އެމްބަސީގައި ތިބުމާއެކު މިހާތަނަށް ވެސް ރާއްޖޭގެ އެންމެ ބޮޑު ބާޣީ ދިފާއު ކުރަން އުޅުމެވެ.\nލުތުފީ އަތުލައިގަނެގެން ގެންދަނީ\nލުތުފީއަށް ފުރަތަމަ ހިމާޔަތްކަން ދިނީ ލަންކާގެ އެމްބަސީންނެވެ. ނޮވެމްބަރު3ގެ ތުހުމަތުތަކެއް ކުރެވުނު މިހާރުގެ ރައީސް އޮފީހުގެ މިނިސްޓަރު އަހުމަދު ނަސީމްގެ އާއިލާ ބޭފުޅަކު އެ ގައުމަށް ކަނޑައަޅާ ރާއްޖޭގެ ސަފީރަކަށް ހަމަޖައްސާފައިވާ އިރު އޭނާ ފޮރުވައި ސަފީރުގެ ކާރުކޮޅުގައި ދުއްވާ ހެދުން ގޯހެވެ. "ޖަޒީރާ ރާއްޖެއަށް އަނބުރާ ދާން ބޭނުންވާ ކަން" ލުތުފީ އަމިއްލައަށް އެތަނުގައި ބުނުން ވެސް އެކަން ސަރުކާރަށް އެނގި ތިބެ ފިޔަވަޅު ނޭޅުމެވެ.\nއިސްވެ މައުލޫމާތު ހާމަ ކުރާނެ ކަމާއި، ސިއްރު ޖަރީމާތަކާ ދެކޮޅަށް އަޑު އުފުލައިގެން އިންތިހާބުވި ސަރުކާރުން ލުތުފީ މައްސަލަ ފޮރުވައި މަތި އަޅައިގެން ތިބުމެވެ. "ލުތުފީ ގެންނާނީ ތިމަންނަމެނޭ" ވިދާޅުވެ މިހާރު ޓްވީޓު ކުރި ނަމަވެސް މިދިޔަ ދެ މަސް ދުވަހު އެކަން ހާމަ ނުކުރީ ކީއްވެކަން ޖަވާބު ދޭންޖެހެ އެވެ.\nނަވާރަ ދިވެހިން މަރުގެ ޒިންމާ ނަގަން ޖެހޭ އެކަކަށްވުމުގެ އިތުރުން ލުތުފީއަކީ ލަންކާގައި ވެސް ކުށްވެރިއެކެވެ. އެ ގައުމުގެ ގާނޫނުތަކާ ހިލާފަށް ފިލައިގެން ނުވަ އަހަރު އުޅުނު މީހެކެވެ. ލަންކާ ފުލުހުންނާއި ކަމާބެހޭ އެހެނިހެން ފަރާތްތަކުން ހޯދަމުންދާ ކުށްވެރިއެކެވެ. ލަންކާގައި ބޮމުގެ ހަމަލާއެއް ދިން އިރު އެ ގައުމުގެ ސަރުކާރުން ޓެރަރިސްޓުން ހޯދަން ކުރި މަސައްކަތުގައި އަތު ނުޖެހޭންވެގެން އެބަސީއަށް ވަދެ ފިލީ އެވެ.\nލުތުފީ ލަންކާ އެމްބަސީއަށް ވަދެ ފިލުން، އެ ގައުމުގެ ނޫސްތަކުގައި ރިޕޯޓު ކުރީ ރަނގަޅަށެވެ. ދިވެހި އެމްބަސީ އިން ޓެރަރިސްޓަކަށް ހިމާޔަތްކަން ދިނީ އެވެ.\n"ކޮންމެ ގައުމެއްގެ އެމްބަސީއަކަށް ލިބޭ ޑިޕްލޮމެޓިކް އިމިއުނިތީ ބޭނުންކޮށްގެން ރައްކާތެރިކަން ލުތުފީއަށް ރައްކާތެރިކަން ދިނުމަކީ ބައިނަލްއަގުވާމީ އެތަށް އުސޫލެއް ވެސް މުގުރާލުން، ވިކިލީކްސްގެ މޭސްތިރި، އާސަންޖު ހެދި ގޮތަށް ލުތުފީއަށް އެމްބަސީގެ ހިމާޔަތްކަން ދީގެން ނުތިބެވޭނެ. އޭނާއަކީ ރެޑް ނޯޓިސް ނެރެ އިންޓަޕޯލް އިން ހޯދަމުން އަންނަ އަދި އެތަށް ބައެއްގެ މަރުގެ ޒިންމާ ނަގަން ޖެހޭ މީހެއް،" ހާރިޖީ ދާއިރާގައި ކުރިން މަސައްކަތް ކުރެއްވި ބޭފުޅަކު ވިދާޅުވި އެވެ.\nއޭނާ ވިދާޅުވި ގޮތުގައި ލުތުފީ އަމިއްލައަށް ހަވާލުވުމުން ފުރަތަމަ ވެސް ކުރަން ޖެހޭނެ ކަމަކީ ވަގުތުން ލަންކާގެ ކަމާ ބެހޭ ފަރާތްތަކަށް އެނގައި އޭނާ އެ ގައުމުގެ ފުލުހުންނާ ހަވާލު ކުރުމެވެ. ސްރީލަންކާގެ ބޮމުގެ ހާދިސާގައި ފުލުހުން ކުރަމުން ދިޔަ ސާޗް އޮޕަރޭޝަނެއް ކުރަމުން ދިޔަ ދަނޑިވަޅެއްގައި ޓެރަރިސްޓަކު ފިލުވުމަކީ ދެ ގައުމުގެ ގުޅުމަށް ވެސް ބުރޫ އަރައި، ފަސޭހައިން ބޯ ދަމައިގަނެވޭނެ މައްސަލައެއް ނޫން ކަމަށް އޭނާ ވިދާޅުވި އެވެ.\nރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ރިޔާސަތުގައި. ފޮޓޯ: މަޖިލީސް\nއަނެއް ކަމަކީ މި ދިވެހި ބިމުގައި އިއްޔެ ލުތުފީއަށް ދިން "ހިމާޔަތެވެ." އެމްޑީޕީގެ ބޮޑު މެޖޯރިޓީއެއް އޮތް ރައްޔިތުންގެ މަޖިލީހުގެ ސަމާލު ކަމަށް ލުތުފީގެ މައްސަލަ ގެނައުމުން އެކަން ހުށަހެޅި މެންބަރުގެ "ގަޔަށް ބަޑި ޖެހީ" އެވެ. މެންބަރުން ލުތުފީ މައްސަލާގައި އެމްޑީޕީ އިން ނެގި ސްޓޭންޑަކީ މުޅި މަޖިލީހަށް ކުރި އުންމީދުތައް ފުނޑުވެގެން ދިޔުންފަދަ ކަމެކެވެ.\nލުތުފީ މިނިވަން ކުރަން ގޮވާލުމާއި އޭނާ ދިވެއްސެއް ގަޔަށް ބަޑި ޖެހިކަމުގެ ހެއްކެއް ނެތޭވެސް ބުނީ އެވެ. އޭނާއަކީ އެފަދަ ބޮޑު ކަމެއް ކުރާނެ މީހެއް ނޫނޭ ބުނެ ވެސް މެންބަރުން ވާހަކަ ދެއްކީ އެވެ. މައާފު ދޭން ވެސް ގޮވާލީ އެވެ. ރައްޔިތުން އެކަން ސިފަ ކުރަނީ އެއީ މަޖިލީހުން ވެސް ލުތުފީއަށް ދިން "ހިމާޔަތެއް" ގޮތުގަ އެވެ. ރައްޔިތުން ތަމްސީލު ކުރިޔަސް އެއީ ރައްޔިތުންގެ ބަހެއް ނޫނެވެ!\n"އެ ވަގުތުކޮޅަކީ އެ މެންބަރުން ރައްޔިތުން ތަމްސީލު ކުރި ވަގުތެއް ނޫން. އެއީ އަމިއްލަ ޕާޓީގެ ނުވަތަ އެހެން ބައެއްގެ ފިކުރު. އަޅުގަނޑުމެންނާ ގުޅިފައި ނުވަތަ އަޅުގަނޑުމެންގެ ހިޔާލެއް ވެސް ނޫން. ލުތުފީއަށް މާފެއް ނެތް. މިނިވަންކޮށްގެން ވެސް ނުވާނެ،" މަޖިލިސް ޖަލްސާގެ ފޮޓޯއަކާއެކު މީހަކު ސޯޝަލް މީޑިއާގައި ބުނެފައިވެ އެވެ.\nމިއިން ކޮންމެ ކަމަކީ "ހަނީ މޫން" ޕީރިއަޑެއްގައި އޮތް މި އާ ސަރުކާރަށް ބޮޑެތި ގެއްލުން ލިބޭނެ ކަންކަމެވެ. ލުތުފީ މައްސަލައާ މި ސަރުކާރު މި ގޮަތަށް ކުޅުމަކީ ވެސް ފުރަތަމަ ކަމަކަށް ހަދާ ވަރަށް ބޮޑު ގޯހެކެވެ. ސަރުކާރަށް ރަނގަޅު ހަތް މަސް ނުވެ ލުތުފީ ނަގާ "އުނގަށް ލައިގެން" ތިބުމާއި އޭނާގެ ކަންކަން ފޮރުވުމަކީ މި ސަރުކާރުގައި ހެދޭނެ ބޮޑު ނޫނީ އެންމެ ބާގަނޑެވެ.\nބާޣީ ލުތުފީ ދިވެހި އެމްބަސީގައި އިތުރަށް ހޭދަ ކުރާ ކޮންމެ މިނެޓަކީ ދައުލަތުން ދައްކާނެ ހުއްޖަތްތައް މަދުވަމުން ދާ ވަގުތެކެވެ. އަދި އޭނާ ރާއްޖެ ގެނެއަސް ދެން އަމަލު ކުރާނެ ގޮތަކާ އޭނާއަށް ދޭން މެންބަރުން ވަކާލާތު ކުރި ލުއިތަކާއި މިނިވަން ކުރާ ވާހަކައަކީ ސަރުކާރަށް ކުރާ ތާއީދު އެތަށް ބަޔަކު އަނބުރާ ގެންދާނެ ކަމެކެވެ.\nބާޣީ ލުތުފީއަކީ ޖަލުގައި ހުންނަންޖެހޭ ނުރައްކާތެރި ކުށްވެރިއެއްކަން "ނޮވެމްބަރު ތިނެެއް" ހާ ކަށަވަރެވެ. މިއީ ސުވާލެއްވެސް ބަހުސެއްވެސް ހުއްޖަތެެއް ވެސް އޮތް ކަމެއް ނޫނެވެ. ސަރުކާރުން ކޮލަމްބޯގައި ހުުންނަ ދިވެހި އެމްބަސީގައި ބާޣީ ލުތުފީއަށް ދީފައިވާ ހިމާޔަތާއެކު އަޅާ ކޮންމެ ފިޔަވަޅެއް ދައްކާ ކޮންމެ ވާހަކައެއް އެއީ ދިފާއުގައި ވިޔަސް ވެގެން ދާނީ ސަރުކާރުގެ ތެރޭގައި ހެދޭނެ ބޮޑު ބާގަނޑަކަށެވެ.\nއަބްދުﷲ ލުތުފީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + ޓެރަރިޒަމް ނަސްރުގެ ދުވަސް


Gotheh Nethumun Team Ge Farithakurun Thah Hotel Jen Carpet Matheegai - Vaguthu\nގޮތެއް ނެތުމުން ޓީމުގެ ފަރިތަކުރުންތައް ހޮޓެލް ޖެން ކާޕެޓުމަތީގައި\nގައުމީ ޓީމުގެ ފަރިތަކުރުންތައް ހޮޓެލް ޖެންގެ ބޯލް ރޫމްގައި ކުރިޔަށްދަނީ\nއަންނަ މަހު ޗައިނާގައި ބާއްވާ ވޯލްޑް ކަޕް އަދި އޭޝިއަން ކަޕްގެ ޖޮއިންޓް ކޮލިފިކޭޝަނަށް ތައްޔާރުވާން ގައުމީ ޓީމަށް މާލޭގެ ގަލޮޅު ދަނޑުގައި ފަރިތަކުރުމުގެ ހުއްދަ ނުލިބުމުން ޓީމުގެ ފަރިތަކުރުންތައް ހޮޓެލް ޖެންގެ ބޯލްރޫމްގައި ކުރިޔަށްގެންގޮސްފި އެވެ.\nމާލޭގެ އިތުރުން މުޅި ރާއްޖޭގައި ވެސް ކޮވިޑުގެ ހާލަތު ނުރައްކާވެފައި އޮތް ދަނޑިވަޅުގައި ގައުމީ ޓީމުން ވަނީ ޗައިނާއަށް ފުރުމުގެ ކުރިން ހޮޓެލް ޖެންގައި ކޭމްޕުކޮށްފައެވެ. އެފްއޭއެމުން މިގޮތަށް ނިންމީ ޓީމު ފުރުމުގެ ކުރިން އެ ކުޅުންތެރިންގެ ސަލާމަތާއި ރައްކާތެރިކަމުގެ ގޮތުން އެޅި ފިޔަވަޅެއްގެ ގޮތުގައެވެ.\nއެފްއޭއެމްގެ ރައީސް ބައްސާމް އަދީލް ޖަލީލް ވަނީ މީސްމީޑިއާގައި ގައުމީ ޓީމުގެ ފަރިތަކުރުންތައް ހޮޓެލް ޖެންގައި ކުރިޔަށްގެންދާ ވީޑިއޯ އާއެކު ހިއްސާކޮށްފައެވެ. މި ވީޑިއޯ ހިއްސާކުރައްވަމުން ބައްސާމް ވިދާޅުވީ ކުޅުންތެރިން ތިބީ ކޮންމެފަދަ ހާލެއްގައި ވެސް ގައުމަށް ރީތި ނަން ހޯދައިދޭން ކަމަށެވެ.\nProbably the only team that prepares insideaballroom for the WC/Asian Cup qualifiers.\nAll the players and coaching staff are ready to train in any difficulty to try and bring glory to the nation 🇲🇻\nSpecial thanks to the hotel 🙏🏽#forthenation #forthegame @MaldivesFA pic.twitter.com/pletAtm1Ko\n— Bassam Adeel Jaleel (@bassam_jaleeI) May 20, 2021\nމިއީ ކޮލިފިކޭޝަނަށް ތައްޔާރުވާ ޓީމުތަކުގެ ތެރެއިން ހޮޓަލުގެ ތެރޭގައި ފަރިތަކުރުންތައް މިގޮތަށް ކުރިޔަށްގެންދިޔަ ފުރަތަމަ ޓީމެވެ. ހޮޓެލް ޖެންގެ ކާޕެޓުމަތީގައި ކުޅުންތެރިން ފަރިތަކުރަނީ އިތުރު އެއްވެސް ގޮތެއް ނެތުމުންނެވެ.\nޓީމުގެ ކޯޗު ނެދަލޭންޑްސްގެ މާޓިން ކޫމަން ވެސް ވަނީ މިކަމުގެ ކަންބޮޑުވުން ފާޅުކޮށްފައެވެ. އަދި އެންމެ އެކަށީގެންވާ މިންވަރަށް ޓީމު ތައްޔާރު ނުވެވިދާނެތީ ކޯޗުވެސް ހުރީ ކަންބޮޑުވެފައެވެ. އެގޮތުން އެހެން ޓީމުތައް ދަނޑުމަތީގައި ފަރިތަކުރާއިރު ރާއްޖެ ހޮޓަލެއްގެ ތެރޭގައި ބަންދުވެފައި ހުރެ ގޮސް ކުޅެން ޖެހުން އެއީ އިންސާފުވެރި ގޮތެއް ނޫން ކަމަށާއި އެ ނޫން އެއްވެސް ގޮތެއް ނެތްކަމަށް ކޯޗު ބުނެފައިވެއެވެ.\nއަމިއްލަ ގައުމުގައި އެހެން މީހުންނާއި އެކަހެރިވެގެން ތިބި ޓީމުގެ ކުޅުންތެރިންތަކަކަށް ދަނޑުގައި ފަރިތަކުރުމުގެ ހުއްދަ ނުދޭތީ ފުޓުބޯޅަ އާއިލާގެ ގިނަބަޔަކު ދަނީ ކަންބޮޑުވުން ފާޅުކުރަމުންނެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ގައުމީ ޓީމަށް ފަރިތަކުރުމުގެ ހުއްދަ ނުދީގެން އުޅެނީ އިންޑިއާގެ ބެންގަލޫރު ޓީމުން ޕްރޮޓޮކޯލާއި ހިލާފަށް ބޭރުތެރޭ އުޅުމުންނެވެ.\nމެއި 21, 2021 15:41\nހޭބަލިވާ ބައެއް. އަޅުކަން ކުރަންވީ ދަނޑިވަޅުގަވެސް ކުޅިވަރުކުޅެވޭތޯ\nމެއި 22, 2021 00:08\nރަގަޅު. ދެން ބާކީ ހުރި ލާރިކޮޅު ތިޔަ ހޮޓަލައްދީ ހުސް ކޮއްލާ. ބޯލް ރޯމް ނުލިބޭނެ ސަހަލު އަގަކަށް. މިވަގުތު ބޭކާރު ޙަރަދެއް ނޫންބާ؟\nރައްޔިިތުންގެ ސިމްޕަތީ ހޯދަން ކޮންމެހެން ބޯލްރޫމް އަ ކާއި އަނެއް ތަނަ ކު ފަރިތަ ކުރާ މަންޒަރެއް ދައް ކަން އުޅޭނެ ކަމެއްނެތް.. ބޯ ހަރު ކަމުން ެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެެ އެވަރު.\nރާއްޖެ އިން ކޮންމެ ދުވަހަ ކު އެތައް ބަޔަ ކު ެެެެެެެެެެެެެެެެެެެެެެެެެެެެެެެެެެެެެެ\nއެބަ މަރުވެގެން ދާ ކަމެއް މި މީހުންނަށް ނޭނގޭތަ؟ ހުއްދަ ނުދެނީ ވެސް ސަބަބުތަ ކައި ލައިގެން ކަން ބޮޑު ފިރިހެނުންތަ ކަށް ވިސްނެން ޖެހޭނެ ދޯ\nތިހޮޓަލުގެ ކާޕެޓް ބަދަލުކުރާކަށް ނުވޭތަ؟ ހުޅުވީއްސުރެ ހަމަ އެ ހަޑި ކާޕެޓްގަޑު!


Yogurt: Miee Varah Faidhaa Huri Ehcheh\nޔޯގަޓް: މިއީ ވަރަށް ފައިދާ ހުރި އެއްޗެއް\n1 އަހަރު,3މަސް, 1 ހަފްތާ,4ދުވަސް,7ގަޑި, 25 މިނެޓް, 15 ސިކުންތު ކުރިން 4080ފަތޯނާ ފާއިޒް\nހަށިގަނޑަށް ފައިދާ ހުރި ބެކްޓީރިއާ ބޭނުންކޮށްގެން އުފައްދާފައިވާ ޔޯގަޓަކީ މީގެ ޤަރުނެއް ކުރިން ފެށިގެންވެސް އިންސާނުން ބޭނުން ކުރަމުން އަންނަ އެއްޗެކެވެ. މިއީ ހަށިގަނޑަށް އެހާމެ ގިނަ ފައިދާތަކެއްވެސް ލިއްބައިދޭ އުފެއްދުމެއްކަން ފާހަގަކޮށްލެވެއެވެ. އާދަކޮށް ޔޯގަޓް ބޭނުންކުރާނަމަ، ސިއްހީ ގޮތުން އެތައް ފައިދާތަކެއް ލިބޭނެއެވެ. ޔޯގަޓުން ލިބޭ ފައިދާތަކުގެ ތެރޭގައި ބަރުދަން އެއްވަރެއްގައި ހިފެހެއްޓުމަށް އެހީތެރިވެދިނުމާއި، ހިތުގެ ބަލިތަކުން ރައްކާތެރިކޮށްދިނުން ހިމެނެއެވެ.\nޔޯގަޓް އުފައްދަނީ ކިހިނެއް؟\nޔޯގަޓް އުފައްދަނީ ކިރުގައި ހުންނަ ބެކްޓީރިއާއިންނެވެ. މި ބެކްޓީރިއާއަށް ކިޔާ ނަމަކީ "ޔޯގަޓް ކަލްޗަރސް"އެވެ. މިހާރު އުފައްދާ ޔޯގަޓުތަކުގައި ހަކުރާއި އެކި ކަހަލަ ފްލޭވާތައް ބޭނުންކޮށްފައި ހުރެއެވެ. މިފަދަ ޔޯގަޓުން ހަށިގަނޑަށް އެކަށީގެންވާ ފައިދާއެއް ނުލިބޭނެ ކަމަށް ސިއްހީ މާހިރުން ބުނެއެވެ. ޔޯގަޓުގެ ހަޤީޤީ ފައިދާ ލިބޭނީ ޕްލެއިން ޔޯގަޓް ބޭނުންކުރާނަމައެވެ. ޕްލެއިން ޔޯގަޓްގައި ހަކުރާއި އެހެނިހެން އިންގްރެޑިއެންޓްސްއެއް ނުހިމެނޭނެއެވެ. ހުރިހާ ވައްތަރެއްގެ ކިރަކުންވެސް ޔޯގަޓް ހެދިދާނެއެވެ. ސްކިމް މިލްކު ބޭނުންކޮށްގެން ހަދާ ޔޯގަޓްގައި އެއްވެސް ވަރަކަށް ފެޓެއް ނުހުންނާނެއެވެ. އަދި ހޯލް މިލްކު ބޭނުންކޮށްގެން ހަދާ ޔޯގަޓްގައި ފެޓްގެ ބައި އެކުލެވިގެންވެއެވެ.\nހަށިގަނޑަށް ފައިދާ ހުރި އެތައް މާއްދާއެއް އެކުލެވޭ\nހަށިގަނޑަށް ބޭނުންވާނެ ކޮންމެ ނިއުޓްރިއެންޓެއް ޔޯގަޓްގައި ހުރެއޭ ބުނެވިދާނެއެވެ. މިއީ އެހާވެސް ފައިދާ ކުރުވަނިވި ޑެއިރީ ޕްރޮޑަކްޓެކެވެ. ކެލްސިއަމް، ވިޓަމިން ޑީ، ވިޓަމިން ބީގެ ވައްތަރުތައް، ފޮސްފޮރަސް، މެގްނީޒިއަމް، ޕޮޓޭސިއަމް، އަދި ރިބޮފްލޭވިން އަކީ ޔޯގަޓްގައި ހިމެނޭ މުހިއްމު މާއްދާތަކެވެ.\nގިނަ އަދަދަކަށް ޕްރޮޓީންވެސް އެކުލެވޭ\nޔޯގަޓްގައި ވަރަށް ގިނަ އަދަދަކަށް ޕްރޮޓީން އެކުލެވިގެންވެއެވެ. އެންމެ7އައުންސްގެ ޔޯގަޓްގައި 12 ގްރާމް ޕްރޮޓީން އެކުލެވިގެންވެއެވެ. ޕްރޮޓީން އަކީ ހަޖަމް ކުރުމުގެ ނިޒާމް ދުޅަހެޔޮ ކޮށްދޭ މާއްދާއެކެވެ. ލިބެންވާ މިންވަރަށް ހަށިގަނޑަށް ޕްރޮޓީން ލިބޭނަމަ، ޤަވައިދުން ކެއުމަށްވެސް މަގުފަހިކޮށްދެއެވެ.\nދިފާއީ ނިޒާމު ވަރުގަދަ ކޮށްދިނުން\nޔޯގަޓަކީ ހަށިގަނޑުގެ ދިފާއީ ނިޒާމް ވަރުގަދަ ކޮށްދޭ އެއްޗެކެވެ. ޔޯގަޓްގައި އެކުލެވިގެންވާ ޕްރޯބަޔޯޓިކްގެ ސަބަބުން ހަށިގަނޑުގެ ދިފާއީ ބާރު ވަރުގަދަ ކޮށްދޭއިރު، މިއީ ބަލިތަކުން ސަލާމަތްކޮށްދޭނެ ކަމެކެވެ. ޕްރޯބަޔޯޓިކްގެ އިތުރުން ޔޯގަޓްގައި ހިމެނޭ ވިޓަމިން ޑީ އަކީވެސް ދިފާއީ ނިޒާމް ވަރުގަދަ ކޮށްދޭނެ ވިޓަމިންއެކެވެ.\nކޮންމެ މީހަކަށް ޔޯގަޓަކީ ރަނގަޅު އެއްޗަކަށް ނުވެދާނެ\nޔޯގަޓަކީ ފައިދާ ހުރި އެއްޗެއް ނަމަވެސް މާ ގިނައިން ބޭނުން ކޮށްފިނަމަ، ގެއްލުންވެސް ލިބިދާނެ އެއްޗެއްކަން ހަނދާނުގައި ބަހައްޓަން ޖެހެއެވެ. އެގޮތުން ކިރަށް އެލާޖިކްވާ މީހުންނަށް ޔޯގަޓަކީ ކެއުން އެދެވިގެންވާ އެއްޗެއް ނޫނެވެ.\n1 މަސް ކުރިން 300 0\n2 މަސް ކުރިން 361 0\n2 މަސް ކުރިން 175 0\n2 މަސް ކުރިން 217 0


Milan derby akee undhgoo test eh: Pioli\nމިލާން ޑާބީއަކީ އުނދަގޫ ޓެސްޓެއް: ޕިއޯލީ\nއިންޓަ މިލާނާ ދެކޮޅަށް މިއަދު ކުޅޭ މިލާން ޑާބީއަކީ އޭނާގެ ކުޅުންތެރިންނަށް މުހިންމު އަދި އުނދަގޫ އިމްތިހާނެ ކަމަށް އޭސީ މިލާންގެ ކޯޗް ސްޓެފަނޯ ޕިއޯލީ ބުނެފި އެވެ.\nއިޓަލީގެ އެންމެ ތާރީހީ އަދި އެންމެ ވާދަވެރި މެޗުގެ ގޮތުގައި މަޝްހޫރު ވެފައިވާ "ޑާބީ ޑެލާ މޮޑޮންނީނާ" ގެ މެޗަށް ނުކުންނަ އިރު، ސީޒަންގައި މިހާތަނަށް ކުޅުނު މެޗުތަކުން ދެ ޓީމުވެސް ބަލިވެފައެއް ނުވެ އެވެ. މިލާން ވަނީ ކުޅުނު ހަތަރު މެޗުވެސް ކާމިޔާބު ކޮށްފަ އެވެ. އަދި އެ ޓީމުގެ ކޮޅަށް މިހާތަނަށް ލަނޑެއް ވަދެފަ އެއް ނުވެ އެވެ.\nޕިއޯލީއަށް އޮތް އެންމެ ބޮޑު ހިތްހަމަ ޖެހުމަކީ، މި މަހު ކޮވިޑް ޖެހުނު ޓީމުގެ ތަޖުރިބާކާރު ފޯވަޑް ޒްލަޓާން އިބްރޮހިމޮވިޗް ބަލިން ރަނގަޅުވެ މެޗަށް ފިޓް ވެފައި ވުމެވެ.\n"އަހަރެމެންގެ މަސައްކަތުގައި އަހަރެމެންގެ އިމްތިހާން ނުނިމޭނެ،" މެޗާ ގުޅޭ ގޮތުން ބޭއްވި ޕްރެސް ކޮންފަރެންސްގައި ވާހަކަ ދައްކަމުން ޕިއޯލީ ބުންޏެވެ. "މިއީ މުހިންމު އަދި އުނދަގޫ އިމްތިހާނެ، އަހަރެމެންނަށް ތައްޔާރު ވާން ލިބުނީ ކުޑަ ވަގުތު ކޮޅެއް، ހަމަ އިދިކޮޅު ޓީމަށްވެސް ލިބޭނީ އެވަރަށް."\nކުރިން އިންޓަ މިލާންގެ ކޯޗުކަން ވެސް ކުރި ޕިއޯލީއަށް އެ ޓީމާއެކު ކުރެވުނީ ރަނގަޅު ތަޖުރިބާތަކެއް ނޫނެވެ. އެ ޓީމުގެ ކޯޗް ކަމާ 2017 ވަނަ އަހަރު ނޮވެމްބަރު މަހު ހަވާލުވެ އެ މަހު ކުޅުނު މިލާން ޑާބީ މެޗުން ވީ އެއްވަރެވެ. އަށާރަ މަސް ދުވަހުގެ އެއްބަސްވުމުގެ ދަށުން އެ ޓީމުގެ ކޯޗް ކަމާ ހަވާލުވި ނަމަވެސް އޭނާ ވަކި ކުރީ މެއި 2018 ގަ އެވެ. އޭސީ މިލާންގެ ކޯޗް ކަމާ އޭނާ ހަވާލުވީ މިދިޔަ އަހަރި އޮކްޓޯބަރު ގަ އެވެ.\nއޭނާ ބުނީ މިލާން އާއެކު އޭނާ ކުރި މަސައްކަތުން ޓީމަށް ކުރިއެރުންތަކެއް އައިސްފި ކަމަށެވެ. ކޮރޯނާ ވައިރަސްއާ ގުޅިގެން މާޗް މަހު މެދުކަނޑާލި ސީޒަން ޖޫން މަހު އަލުން ފަށައި ކުޅުނު އެއްވެސް މެޗަކުން މިލާން ބަލިވެފަ އެއް ނުވެ އެވެ. އެ ޓީމުގައި އޭނާ ކުރި މަސައްކަތް ރަނގަޅު ވުމުން މިލާން އިން ވަނީ އޭނާ އަށް އިތުރު ދެ އަހަރުގެ އެއްބަސްވުމެއް ދީފަ އެވެ.\nއިންޓަ މެޗަށް ނުކުންނައިރު، އެ ޓީމުގެ ކޯޗް އެންޓޯނިއޯ ކޮންޓޭއަށް އުނދަގޫ ހާލަތެއް ވަނީ ކުރިމަތި ވެފަ އެވެ. އިންޓަނޭޝަނަލް ބުރޭކަށް ފަހު އެނބުރި އައިރު ޗިލީގެ ފޯވަަޑް އެލެކްސިސް ސަންޗޭޒްގެ ފަލަ މަސްގަނޑަށް ވަނީ ތަދެއް އަރާފަ އެވެ. އޭނާ އަށް މެޗުގައި ކުޅެވިދާނެ ކަމާމެދު ސުވާލު އުފެދެ އެވެ. ކޮންޓޭ ބުނީ އެންމެ ފަހު ވަގުތާ ހަމައަށްވެސް ސަންޗޭޒްގެ ފިޓްނަސް އަށް ބަލާނެ ކަމަށާއި ކުޅެވޭނަމަ އޭނާ މެޗުގެ ސްކޮޑުގައި ހިމަނާނެ ކަމަށެވެ.


(11 ޖޫން 2020 އާ ގުޅޭ)\nޔާދިން ހުރީ ބަދިގޭގައި ކެންޒާ ހަރަކާތްތެރިވަމުންދިޔަ ދިމާގެ އަރިމަތިން ކަބަޑުސެޓުގައި ޖެހިލައިގެންނެވެ. ބަދިގެއަށް ވަން ލައިތުގެ މޫނުގެ ކުލަވަރު އެކީ ބަދަލުވިއެވެ. އިހު ހުރި ބޮލުމުގެ ރިހުމަށްވުރެ އެތައްގުނައެއް އޭނާގެ ބޮލަށް ބަރުވި ކަހަލައެވެ. ޔާދިން ހީނލާ ކެންޒާއަށް ބަލާލި ގޮތާއި އެ ދެމެދުގައި ކެންޒާ ބަދަލުކޮށްލު ލުއި ހިނިތުންވުން ލައިތުގެ ލޭ ހޫނުކުރުވީ އެއްވެސް އިޚްތިޔާރަކާނުލައެވެ. ލައިތު ފެނުމާއެކު ޔާދިން އަވަސްވެލީ އެތަނުން ނުކުތުމަށެވެ.\n"ސީ ޔޫ..." މަޑުމަޑުން ޔާދިން ބުނެލިއެވެ. އެ އަޑު ވެސް ދޮރުމަތީ ހުރި ލައިތަށް އިވުނެވެ. އޭނާއަށް ބަލާލުމެއްނެތި އޭނާގެ ކައިރިން އަޅާފައި ބަދިގެއިން ނުކުމެގެން ޔާދިން ދިޔައީއެވެ.\n"މޯނިންގް" ތަފާތު ރާގެއްގައި ހިނިތުންވުމަކާއެކު ކެންޒާ ބުނެލީ ލައިތަށެވެ.\nހެނދުނުގެ އެގަޑީގައި އެހެންޏާ ކެންޒާއާ ބައްދަލުކުރާ ލައިތާއި މިއަދު ބަދިގެއަށް ވަދެގެން އައި ލައިތު ތަފާތުވެއްޖެއެވެ. ހިތްހަމަޖެހުން ގެނެސްދޭ ހިނިތުންވުމާއި ލާނެތްކަން އެކުލެވޭ މާނަވީ ބެލުންތަކާއި ސަމާސާގެ ބަސްތައް އިއްވާލުމެއް އޭނާގެ ފުށުން ނުފެނުނެވެ. ކެންޒާ ކޮށްލި ހެދުނުގެ ސަލާމަށް ވެސް ލައިތުގެ ޖަވާބެއް ނުލިބުނެވެ.\n"ބަލީތަ؟" އިރުކޮޅަކު ބަލަން ހުރުމަށް ފަހު ކެންޒާ އަހާލިއެވެ. ލައިތުގެ ޠަބީޢަތް ގޯސްވެއްޖެހެން ހީވިޔަސް އެކަމާ ސުވާލެއް ކުރަން އޭނާއަށް ނުކެރުނީއެވެ. ދެން ވެސް ލައިތު އަނގަޔަކުން ނުބުންޏެވެ. ވަދެގެން އައިސް އައިލެންޑްގެ އެއްފަރާތުން ހުއްޓުނު ގޮތަށް ކެންޒާއަށް ބަލަން ހުރީއެވެ.\nވާހަކަދައްކަން ބޭނުންނުވާ މީހަކު ލައްވައި ވާހަކައެއް ނުދެއްކޭނެއެވެ. ކެންޒާއަށް ވަގުތަކީ މުހިންމު އެއްޗެކެވެ. ލައިތު އަނގައިން ބުނޭތޯ ހިމޭންވެ އިންތިޒާރުގައި ހުރެވޭކަށް އޭނާއަކަށް ނޯންނާނެއެވެ. ހެނދުނުގެ ނާސްތާގެ ހުރިހާ ތަށިތައް ތައްޔާރުކުރުމަށްފަހު އޭނާ ކިޔަވަންދާން ތައްޔާރުވާން ޖެހޭނެއެވެ. އެހެންވިޔަސް ލައިތަށް މިއައި ބަދަލުގެ ހަޤީޤަތް ނޭނގި ހުރެ ވެސް ކެންޒާގެ ހިތަށް ނުތަނަވަސްކަން ވެރިވެއްޖެއެވެ. އެކަން މޫނުން ފާޅުކުރުމެއްނެތި ހުއްޓިފައި ހުރި މަސައްކަތަށް ކެންޒާ އެނބުރުނީއެވެ.\nއެތައް ވާހަކައެއް ކެންޒާއާ ދައްކަން ލައިތު ބޭނުމެވެ. އެކަމަކު ޖެހިލުންވަނީ އިންތިހާއަށެވެ. މީ ކުރިން އޭނާއަށް ނުވާ އާގޮތެވެ. ބުނެވޭ އެންމެ ލަފުޒަކުން ކެންޒާއާ މުޅިއުމުރު ވަކިން ހޭދަކުރަން ޖެހިދާނޭތީ ލައިތަށް ވިސްނެންފެށުނީ ކޮންއިރަކުކަމެއް ޚުދު އޭނާއަކަށް ވެސް ނޭނގެއެވެ. މީ ދުވަހަކުވެސް އޭނާގެ ސިކުނޑީގައި އުފެދުނު ޚިޔާލުތަކެއް ނޫނެވެ. މުސްތަޤުބަލާއި ކައިވެންޏާއި ޢާއިލާއެއް ބިނަކުރުމުގެ ވިސްނުމަކީ ލައިތަށް ބީރައްޓެހި ކަންކަމެވެ. ހަޔާތަށް ގެންނާނޭ ޚާއްޞަ އަންހެންކުއްޖަކު ހޯދުމަށް ވެސް އޭނާ ހިތަކަށް ނާރައެވެ. އެހެންވިޔަސް ކުއްލިއަކަށް ލޯމެރިފައި ހުޅުވުނުއިރު، މުޅިން އާ ދުނިޔެއަކަށް އޭނާއަށް އާދެވިފައި ހުރި ކަހަލައެވެ. އެ ހަނދާންތަކުން ފައިދާއެއްނުކުރާނޭކަން އެނގި ހުރިހާ ޚިޔާލެއް މާޒީއަށް ދޫކޮށްލި ނަމަވެސް އެ ހަޤީޤަތް އޭނާއާ ވަތްކެއްނުވިއެވެ. ނޭނގިހުއްޓާ ހިތުގައި ކޮއްޓަން ފެށުމުން ކުރިއަށް ފިޔަވަޅު އެޅީ، އަލުން އަނބުރާ އެ މާޒީގެ ދޮރުފަތުން ވަދެވެނީކަން ލައިތަށް ޔަގީންނުވެ ހުރެއެވެ.\nކެންޒާ އެނބުރި ލައިތަށް ބަލާލިއެވެ. ކަންފަތް ކައިރިން ޖެހިލި ވައިރޯޅިއެއް ފަދައިން ސިއްރު އަޑަކުން ކެންޒާގެ ނަން ލައިތު ކިޔާލިހެން އޭނާއަށް ހީވީއެވެ. ނަމަވެސް ލައިތު ހުރިތަނުން ގުޑައިވެސް ނުލައެވެ. ބެލުން ތިރިކޮށްލައިގެން އޭނާ ހުރި ގޮތުން ހީވަނީ ކޮންމެވެސް ބޮޑު ފިކުރެއް އޭނާ ކުރަނީ ހެންނެވެ. ކެންޒާ ކައްކާ ނިމި އެންމެ ފަހުގެ ތައްޔާރީތައް ކުރިއިރު ވެސް ލައިތު ހުރީއެވެ. އަޅައިގެން ހުރި އޭޕްރަންގައި ދެއަތް ފުހެލުމާއެކު ގަޔާ ވަކިކޮށްލިއެވެ. އެ ހުންނަންވާ ތަނުގައި އެޅުވުމަށްފަހު ކެންޒާ އިރުކޮޅަކު މަޑުކޮށްލިއެވެ. ލައިތަށް ބަލަން ހުރެ ފުންނޭވާއެއް އޭނާ ދޫކޮށްލިއެވެ. ހީވީ ހިތާއި ސިކުނޑީގައި ކަމެއް ނިންމާލީ ހެންނެވެ. މަޑުމަޑުން އައިސް ލައިތުގެ ކުރިމަތީ ކެންޒާ މަޑުކޮށްލިއެވެ. އެހިނދު ލައިތުގެ ނަޒަރު ވަގުތުން އޭނާއާ އަމާޒުވެލައިފިއެވެ. އެ ލޮލުގައިވީ އަސަރުތައް ތަރުޖަމާކުރަން ބޭނުންވިޔަސް އެއީ ކެންޒާއަށް ވާނޭކަމެއްނޫންކަން އޭނާ ދެނެގަތެވެ. ލައިތު ދުލުން ހާމަނުކުރާހާ ހިނދަކު އޭނާއަށް އެކައްޗެއް ވެސް ނޭނގޭނެއެވެ.\n"ރުޅި އައިސްފަތަ؟... އަހަރެންދެކެތަ؟" ޖެހިލުންވެފައި ހުރެ ވެސް ކެންޒާ އަހާލިއެވެ. ވަގުތުކޮޅަކަށް ހިމޭނުން ހުރެފައި ލައިތު ދެފަރާތަށް ބޯހޫރާލިއެވެ. މަޑުމަޑުން ކެންޒާގެ އުޅަންބޮށްޓާ ހަމައިން ތިރިއަށް ހިންގާލި ލައިތުގެ ކަނާއަތްތިލައިގެ ތެރެއަށް ކެންޒާގެ އަތްތިލަ ހެޔޮވަރުކޮށްލިއެވެ. އައިލެންޑުގައި ލެނގިލުމާއެކު މަޑުމަޑުން ލައިތާ ގާތަށް ކެންޒާ ދަމާލިއެވެ. ހިތުގެ ތެޅުން އަވަސްވެލުމުން ލޭގެ ދައުރުވުން އިތުރުވި ކަހަލައެވެ. އެ ހަރަކާތްތަކުން ހަށިގަނޑަށް ހޫނުކަމެއް ވެރިވެ ދާހިތްލާ ގޮތް ކެންޒާވިއެވެ. ދެން އިވުނީ ލައިތުގެ އަޑެވެ. އެއަޑު މަޑުވެ ބަރުވެލި ގޮތުން ކެންޒާގެ ޚިއްސުތަކަށް ބާރުފޯރުވާހެން ހީވިއެވެ. އޭގެ އިތުރުން ލައިތު ވާހަކަދައްކަން ފެށީ އޭނާއަށް އެނގޭ ބަހުރުވައަކުންނޫނެވެ. އަކުރުތައް ކިޔުމުގައި އެ ތުންފަތަށް ގެންނަ ބަދަލާއި އަޑުގައި ވެސް ހިތްދަމައިގަންނަ ފަދަ އަސަރެއްވާކަން ޔަގީނެވެ. އެއާއެކު ލައިތު މީގެ ކުރިން ވެސް އޭނާއާ އެބަހުން ވާހަކަދެއްކިކަން ކެންޒާ ހަނދާންވިއެވެ.\n"އޭރުގެ އެ ލޯބީގައި މައުސޫމްކަންވި. ތި މޫނު ފެނުމުން ފުދޭ، ކަރުނައެއްނުވާ ދެލޮލާ ތި ތުންފަތުގެ ހިނިތުންވުމުގައި ބައިވެރިވާތަން ފެނި ހިތްހަމަޖެހޭ، އެކަމަކު އެ ޖަޒުބާތާއި އިޙްސާސްތައް ބަދަލުވެއްޖެ. އޭރު ނުކުރެވޭ އެތައްހާސް އިޙްސާސެއް މިހާރު ކުރެވޭކަން އެނގޭތަ؟. އޭރު ހިތަށް ވެސް ނާރާ އެތައްކަމެއް މިހާރު އަހަރެން ތި އަންހެންކުއްޖާއާއެކު ކުރަން ބޭނުންވާކަން އެނގޭތަ؟. ތި އަންހެންކުއްޖާއާ ބަދަލުވި ފަހުން އަހަރެންނަށް ގިނައިން ހިނިތުންވެވޭ. އުފާވެރިކަމާއި ހިތްހަމަޖެހުމަށް އެދެވޭ. އަހަރެން އެދެފިނަމަ އަހަންނަށް ޓަކައި ހުރިހާ އެއްޗެއް ދޫކޮށްލާފަ އަހަރެންގެ މިލްކަކަށް ވާނަންތަ؟ އުމުރުގެ ބާކީބައި އަހަންނާއެކު ހޭދަކުރަން އެއްބަސްވާނަންތަ؟... ތިހެން ތިބަލަނީ އަހަރެންގެ ނަފްސުގެ ހިފެހެއްޓުން ގެއްލުވާލަންތަ؟. ތުންފަތުގައި ދަތްނާޅަބަލަ... ހަރަކާތެއްނުކޮށް ވަގުތުކޮޅަކަށް ހުރެދީބަލަ. އަހަންނަކީ ތިހީކުރާހާ ކެތްތެރި އިންސާނެއްނޫނޭ. ތި އަންހެންކުއްޖާ އެނގި ޚާއްޞަވީ ދުވަހުން ފެށިގެން އަހަރެންގެ ކެތްތެރިކަން ގެއްލިއްޖެ. އަހަރެންނަށް ކުރެވިދާނެކަމަކާމެދު އަހަރެން ވެސް ބިރުގަންނަކަން އެނގޭތަ؟ އެއަށްވުރެ ބޮޑަށް އަހަރެންނަށް މިހާރު ވިސްނެނީ ކޮންކަމަކާކަން އެނގޭތަ؟. އަހަންނަށް ނުލިބިދާނެތީ..." ލައިތު ވާހަކަދެއްކީ އިޓަލީ ބަހުންނެވެ.\n"އަހަންނަށް އެނގޭގޮތަށް ބުނެބަލަ" ލައިތު ވާހަކަދައްކަދައްކާ ހުއްޓައި ކެންޒާ ބުނެލިއެވެ. ލައިތުގެ ތުންފަތް އެއްމިޔަކަނުން މައްޗަށް ހިއްލުނެވެ. ނަމަވެސް ފުރިހަމަ ހިނިތުންވުމެއް ނުފެނުނެވެ.\n"އޭނަ އައީ ކީއްކުރަން؟" ލައިތު ސުވާލުކުރިއެވެ. އެހިނދު ވަގުތުން ކެންޒާއަށް ޤަބޫލުކުރެވުނީ ޔާދިން ފެނުމުން ލައިތު ހިތްހަމަނުޖެހުނީ ކަމެވެ.\n"ނޭނގެ" ދެކޮނޑު ކުޑަކޮށް ހިއްލާލުމާއެކު ކެންޒާ ބުނެލިއެވެ.\n"ކީކޭ އޭނާ ކީ. ތި ދެމީހުން ތިބީ ވާހަކަދައްކަން." ލައިތު ބުންޏެވެ.\n"އެކަމާތަ ހިތްހަމަނުޖެހުނީތަ؟" ކެންޒާ އަހާލިއެވެ.\n"އޭނާއާ ކައި..." ލައިތު ބުނަން އުޅެފައި ވެސް ހުއްޓާލިއެވެ. ކެންޒާގެ ލޮލަށް އައި ބަދަލަކާއެކު އޭނާ އެނގެން ބޭނުންވިކަން ދޭހަވިއެވެ. ނަމަވެސް ލައިތު އިތުރަށް އެއްޗެކޭ ނުބުނީ ކެންޒާއާ މެދު ވިސްނާފައެވެ. ޔާދިންއާ ގުޅުވާ، ކެންޒާ ސުވާލު އުފެދޭނޭ ފަދަ އެއްޗެކޭ ބުނަން ލައިތު ބޭނުންނުވީއެވެ.\n"ކުރިން ފެންނަ ލައިތު މިއަދު ނުފެންނަނީ ކީއްވެތަ؟" ލައިތު ހިމޭންވެލުމުން ކެންޒާ ސުވާލުކުރިއެވެ. ލައިތުގެ އިނގިލިތަކުގެ ދޭތެރެއަށް އަމިއްލަ އަތުގެ އިނގިލިތައް މަހާލެވިފައިވީއިރު، އެގޮތް ކެންޒާއަށް ކަމުދާ ކަހަލައެވެ. ދެކޮޅުހެދުމުގެ ހަރަކާތެއް އޭނާ ނުގެނައީ އެހެންވެއެވެ.\n"ފެނުނީ ލައިތުކަން ޔަގީންތަ؟... ޕެންޑާއަށް ހަޤީޤީ ލައިތު ފެނިއްޖެއްޔާ އެނގޭނެތަ؟" ހަޤީޤީ ސުވާލު އޮތީ ލައިތުގެ ހިތުގައެވެ.\n"މިއަދު މިފެންނަނީ ޔަގީނުން ވެސް އޭނާއެއްނޫން. އޭނާ މިހާ މޫޑީއެއްނުވާނެ." ކެންޒާ ވާހަކަދެއްކީ ލައިތު ބުނި އެއްޗެއްގެ އަސްލު ނޭނގި ހުރެއެވެ. ފުރަތަމަ ފަހަރަށް ލައިތުގެ ލުއި ހީނލުމުގެ އަޑު ކެންޒާގެ ކަންފަތަށް އިވިގެންދިޔައެވެ.\n"މި މޫޑީކަން ކަނޑުވާލަދޭން އަންނަންވީނު އަހަންނާއެކު" ލައިތު ބުނެލިއެވެ. އަދި ކެންޒާގެ މަސްޖަހާފައިވާ ދެއަތުގެ ހިކަނދިމަސްގަނޑުގައި ލައިތު ހިފާލީ ތަންކޮޅެއް ބާރަށެވެ. ހީނގަތުމާއެކު ކެންޒާ ދުރަށް ޖެހިލީ ރެކިލާ ފަދައިންނެވެ.\n"ވެލްކަމްބެކް... ކިންގް" ނިކަން ފުޅާ ހިނިތުންވުމަކާއެކު ކެންޒާ ހުރީ ލައިތަށް ބަލާށެވެ. އެމަންޒަރު ބަދިގެއަށް ވަންނަން އައި ކަސްތޫރީގެ ލޮލުގައި އަޅައިގަތެވެ. އެކަކުއަނެކަކަށް ހިނިތުންވެލައިގެން ދުރުގައި ބަލަން ތިބި ކެންޒާއާއި ލައިތަށް މޫނު އަނބުރާލެވުނީ އެކީގައެވެ. ބަދިގެއަށް ވަން ކަސްތޫރީ ފެނުމުން ލައިތުގެ ހަށިގަނޑު ވަގުތުން ސީދާކޮށްލިއެވެ. ހިނިތުންވާން ނޭނގޭ މީހެއްފަދަ ސީރިއަސްކަން އެ މޫނަށް ވެރިވިއެވެ. ކުލަބަދަލުވާ ބޯއަކަށްވުރެ ވެސް ލައިތުގެ މޫނުން އަސަރުތައް ފިލާލެއް އަވަހެވެ. އެހެން ހިތަށް އެރި ކެންޒާއަށް ހުރެވުނީ ހައިރާންކަންމަތީއެވެ.\n"ދެ ކުދީން ކޮންވާހައެއްގައި" ކަސްތޫރީ ބުނެލި އާދައިގެ ގޮތުން ދެ ޒުވާނުންނަށް ވެސް އެކަކުއަނެކަކަށް ބަލާލެވުނީ އަޖައިބުވެފައެވެ. ނަމަވެސް ލައިތު ގަސްދުކުރީ އެކަމުން އޭނާގެ އަމިއްލަ އެދުމެއް ހާސިލުކުރުމަށެވެ. މާމަގެ ގާތަށް ލެފިލައި އަތުގައި ހިފާލައިގެން އައިސް ގޮނޑީގައި އިށީނުމަށް ލައިތު އެހީތެރިވިއެވެ.\n"މާމާ، މިރޭގެ ކެއުމާ ގުޅޭގޮތުން އަޅުގަނޑު ކެންޒާއާ ވާހަކައެއްދައްކާލީ" ލައިތު މިހެން ބުނިއިރު ވެސް ކަސްތޫރީގެ ސުވާލު އަންނާނޭކަން އޭނާ ދެނަހުއްޓެވެ.\n"މިރޭގެ ކެއުން ކިހިނެއްވީ. އަދި އަވަހެއްނު އެކަމާ އުޅެން" ކަސްތޫރީ ބުނެލިއެވެ.\n"މިރޭ އަޅުގަނޑު ގެއަކު ނުހުންނާނެ. ވަރަށް އިމްޕޯޓެންޓް ކްލައިންޓެއް މާލެ އެބާދޭ... އެކަމަކު އެހާއިރުވާއިރު ކައިގެން ހުންނަން ބޭނުންވަނީ. އެގަޑިއަކީ ކެންޒާ ވޯކްނިންމާފަ ދާ ވަގުތު... އަޅުގަނޑު ކެންޒާ ގާތުން މިއެދުނީ ގެއަށްދާ މަގުމަތީ ދެ މީހުންގެ ޑިނާ އަޅުގަނޑުގެ އޮފީހަށް ގެނެސްދެވިދާނެތޯ. އާރިކު ވެސް އަޅުގަނޑު އުޅޭހާއިރު އޮފީހުގައި ހުންނާނީ." ލައިތު ދައްކަން ފެށި ވާހަކައިން ކެންޒާއަށް ދެ ލޯ ބޮޑުކޮށްލެވުނެވެ. އެއީ އޭނާއަށް އެނގިފައި އޮތް ކަމެއްނޫންވީމައެވެ.\n"ކެންޒާ ނުދިޔަޔަސް ކާއެއްޗެހި ގެންދެއެއްނު" ކަސްތޫރީ ބުންޏެވެ.\n"އާރިކަށް އަޅުގަނޑު ދޭ ޑިނާއެއްވީމަ، އޭނާއަށް ވެސް ކެންޒާގެ ކެއްކުމުގެ ރަހަ ދައްކާލަން ކަމަށް. އެހެންނޫނަސް ތަށިތައް އެތުރުމާއި ޑިޝްގެ ރީތިކަން ގެންނަން އެނގޭނީ ކެންޒާއަށް. އެހާވަގުތެއް ނުނަގާނެ. މިގޭ ކާރުގައެއްނު ދާނީ. ނޫނީ އާރިކް ފޮނުވާނަން އަޅުގަނޑުގެ ކާރުގައި. އޭރުން އުނދަގުލެއް ވެސް ނުވާނެ... އެކަމަކު ކެންޒާ ބުނަނީ މާމަ ހުއްދަދެއްވައިފިނަމަ އޭނާ ހެލްޕްވެލަން ހިނގައިދާނަންކަމަށް. މާމާ..." ލައިތުގެ ނަޒަރު ކެންޒާއަށް ދަތުރުކޮށްލިއެވެ. ކަސްތޫރީއަށް ނުފެންނާނޭހެން ސިއްރުން ކެންޒާ އެއްޗެކޭ ބުނެލިއެވެ. ނަމަވެސް ލާނެތް ހިނިތުންވުމެއް ބަދަލުކޮށްލަމުން ލައިތު އެއްލޯ މަރާލިއެވެ.\n"މިރޭ ދޯ... މާމައަށް އެންމެ ރަނގަޅު. އެކަމަކު ކެންޒާއަށް ވަގުތު އޮތިއްޔާ އިނގޭ އޭނާ ގެންދާނީ" ކަސްތޫރީ ބުނެލިއެވެ. ކަސްތޫރީއަށް ނުފެނުނު ނަމަވެސް ލައިތުގެ ތުންފަތް މައްޗަށް ދެމިލިއެވެ.\n"ތޭންކްސް މާމާ" ލައިތު ބުނެލިއެވެ. އަދި އޭނާ ބަދިގެއިން ނުކުންނަން ހިނގައިގަތެވެ. މިފަހަރު އަޖައިބުވީ ކަސްތޫރީއެވެ. ދުވަހަކުވެސް ލައިތުގެ ދުލުން ނީވޭ ބަސްތަކެއް އިވުނީމައެވެ. ނަފްސު ހިމޭންކުރުވާ ފަދަ ތަފާތު ހިނިތުންވުމެއް އޭނާގެ ތުންފަތަށް ވެރިވިއެވެ. އެހިނދު އޭނާގެ ނަޒަރު ލައިތަށް ދިޔަ ދިމާއަށް ހުއްޓާލެވުނެވެ. ސުވާލުގެ ނަޒަރަކުން ދެ ލޯ ބޮޑުކޮށްލައިގެން ދެބުމަ ކައިރިކޮށްލައިގެން ކެންޒާ ބަލަން ހުއްޓެވެ. ބަދިގޭ ދޮރުމަތިން ހުއްޓިލައި ލައިތު ފަސްއެނބުރި ކެންޒާއަށް ބަލާލި ގޮތް ކަސްތޫރީ ދުށްޓެވެ. އެއީ އާދައިގެ ބަލާލުމެއްނޫންކަން ކަސްތޫރީގެ ތަޖުރިބާކާރު ސިކުނޑި ދެނެގެންފިއެވެ.\nއެލެވޭޓާއިން ނުކުމެގެން ލައިތު އައިސް ހުއްޓުނީ ޔާދިންގެ ކޮޓަރި ދޮރުމަތީއެވެ. ހިނދުކޮޅަކަށް މަޑުޖެހިލައިފަ ހިއްލާލި ކަނާއަތުން ދޮރުގައި ލައިތު ޓަކިދީފިއެވެ. އޭރު ވެސް ލައިތަށް ވިސްނެނީ ޔާދިން ފެނުނު އިރު ގޮތެވެ. އެ ލޮލުގައިވާ އައިނު ނެތްކަން އެނގުމަކީ އިތުރަށް އެކަމާމެދު ލައިތު ވިސްނިކަމެވެ. ޔާދިން އައިނު ނެގި މީ ފުރަތަމަ ފަހަރެއްނޫނެވެ. އެ އައިނު އޭނާ ނަގައިފިނަމަ އެކަމުގެ ފަހަތުގައި އޮންނާނީ ކޮންކަމެއްކަން ލައިތަށް ޔަގީންވާ ކަހަލައެވެ. ހިތްނުތަނަވަސްވަމުން ދިޔަ ވަރަކަށް ލައިތަށް ދަތްކުނޑިވިކާލެވެއެވެ.\nދޮރުހުޅުވާލުމާއެކު ލައިތު ފެނުމުން ޔާދިންއަށް އެކަމާ ވިސްނާލެވުނެވެ. އަނގައިން ބުނުމެއްނެތި ލައިތު އެކޮޓަރިއަށް ވަނެވެ.\n"އޯކޭ..." ޔާދިން އެއްފަރާތަށް ޖެހިލައި ބުނެލިއެވެ.\n"ޔޫ!... ސްޓޭ އަވޭ ފްރޮމް ހާ" ލައިތުގެ އަޑުގައިވި އިންޒާރެވެ. އެއާއެކު ޔާދިންއަށް ހީވާ ހީވުން ޔަގީނަށް ބަދަލުވެއްޖެއެވެ. އޭނާގެ ތުންފަތަށް ހިނިތުންވުމެއް ހިނިތުންވުމެއް ވެރިވިއެވެ.\n"އެހެންނޫނީ؟..." ޔާދިންގެ އަޑުގައި ވެސް ވީ ގޮތްދޫނުކުރުމެވެ.\n"ޑޯންޓް ޕްރޮވޮކް މީ..." ލައިތު ދެވަނަ ފަހަރަށް އިންޒާރުދިނެވެ.\n"ވައި؟... ޔޫ ވޯންޓް ޓު ރޭޕް ހާ ޓޫ" ޔާދިން ބުނެލިއެވެ.\n"އަހަރެން ހީކުރިވަރަށްވުރެ ވެސް ކަލޭގެ ގަމާރުކަން ބޮޑު" ލައިތުގެ އަޑުގައިވީ ނުރުހުމެވެ.\n"އޯ!... މިހާރު އެ މަރުހަލާ ނިމުނީ ދޯ. ކާރުގަ ގޮވައިގެން ދިޔަ ރޭ ގަތަ އެކަން ނިމުނީ. ތުންފަތް ވެސް މިހާރު ރަނގަޅުވެއްޖެ" ލައިތުގެ މޫނަށް ބޯއަރިކޮށް ޔާދިން ބެލިއެވެ.\n"ސްޓޮޕް އިޓް ޔާދިން... ކަލޭ ކުރާކަމެއް އަހަންނަށްކުރޭ. އޭނާއާ ކައިރިނުވާތި" ލައިތު ބުންޏެވެ. ނުރުހުމުގެ އަސަރެއްނުވާ ލައިތު ފާޅުކުރި އެދުމެއް ފަދައެވެ.\n"މޭބީ އައި ވިލް ރޭޕް ހާ" ދެއަތްއުރާލައިގެން ހުރެފައި ތުނިކޮށް ހުރި ތުނބުޅީގައި ވައަތުގެ އިނގިލިތައް ހާކާލަމުން ޔާދިން ބުނެލިއެވެ.\n"އެންޑް ދެޓް ޑޭ ވިލް ބީ ޔޯ ލާސްޓް ޑޭ" ޔާދިންއާ ކައިރިއަށް އަޅާލި ފިޔަވަޅާއެކު ލައިތު ބުންޏެވެ. ޔާދިން ޖެހިލުންވިއެވެ. ފަހަތަށް އޭނާ އަވަހަށް ފިޔަވަޅެއް އަޅާލީ ލައިތުގެ ލޮލުގައިވި ނުރައްކާތެރި ބެލުމުންނެވެ.\n"ވެން ޑިޑް ޔޯ ޓޭސްޓް ފޯ ވޮމެން ޗޭންޖްޑް" ޔާދިން އެއްސެވެ. އެ ސުވާލަށް ޖަވާބު ދިނުން ލައިތަށް މުހިންމެއްނުވިއެވެ.\n"ރޭޕިސްޓުން ބޭނުންވާނީ ހަމައެކަނި އެންމެކަމެއް... އެހެންވެ ސިފައެއް އުމުރެއް މުހިންމެއްނުވާނެ، ބަޓް ސްޓިލް މިފަހަރު ކޮންމެވެސް ބަދަލުވެއްޖެ... މޭބީ ކެއްކުމުގެ ރަހަތަކާ އެއްވަރަށް އެހެން ރަހަތައް ވެސް މީރީ. ތިވީ ގޮތުން ރަހަ ނުބަލާ ހުންނާނީ..." ޔާދިންގެ މޫނަށް އެރި ހަމައަލާއާއެކު އޭނާ ވެއްޓި އިނދަޖެހުނެވެ. ނުވަ އަހަރަށްފަހު އަލުން އެ ދެޒުވާނުން މާޒީގެ ވަގުތުކޮޅަކަށް އެނބުރި ދެވުނު ކަހަލައެވެ. ޔާދިން ފުއްމައިގެން ތެދުވި ގޮތަށް ލައިތު ކޮއްޕާލައިފިއެވެ.\nސެހްރާނާއި ފަރުޒީނާއެކު އެލެވޭޓާއިން ލައިރާގެ ދެމައިން ވެސް ނުކުތެވެ. އެމީހުންގެ ކަންފަތުގައި އެއްޗެހިތަކެއް ފުނޑުފުނޑުވާ އަޑުފަށްގަނޑު ޖެހުމާއެކު ތިންމީހުންނަށް ވެސް އެ އަޑާ ދިމާއަށް ދެވުނީ ހަލުވިކޮށެވެ. ހުޅުވިފައި ހުރި ޔާދިންގެ ކޮޓަރިއަށް ފުރަތަމަ ވެސް ސެހްރާނާއި ފަރުޒީނެވެ.\n"ލައިތު" ފަރުޒީނުގެ އަޑު ބާރުވިއެވެ. ސެހްރާނު އައިސް ލައިތާއި ޔާދިންއާ ދެމެދަށް ވަނެވެ. ފަރުޒީނު އައިސް ލައިތުގެ ގައިގާ ހިފެހެއްޓިއެވެ. އެތަނުގައި ހިނގާ ކަންތައް އިލިޔާނާއަށް ފެނުމުގެ ކުރީން ދަރިފުޅު ގޮވައިގެން ބޭރުގައި ލައިރާ މަޑުކުރީއެވެ.\n"ހިނގާ" ފަރުޒީން ބުނެލީ އިނގިރޭސި ބަހުންނެވެ. ލައިތުގެ ލޮލުން ފާޅުވޭވޭ ހުރި ނަފުރަތުގެ އަސަރު ފަރުޒީނު ކަންބޮޑު ކުރުވިއެވެ. ލައިތު ގުޑައިނުލުމުން އޭނާގެ މެދުހަށީގައި އެއްފަރާތުން ފަރުޒީނު ހިފާލިއެވެ. މަޔަކު ދަރިއަކު ގެންދަން މަސައްކަތް ކުރާ ފަދައިންނެވެ. ލައިތުގެ ނަޒަރު ޔާދިންއާ ވަކިވެ ފަރުޒީނަށް ހުއްޓުނީ އެހިނދުއެވެ. އެމޫނުގައިވި އަސަރު ފިނިވިތަން ފަރުޒީނު ދުށްޓެވެ.\n"ސޮރީ..." އިސްޖަހާލަމުން ފަރުޒީނު ގާތު ލައިތު ބުނެލިއެވެ. ބޮޑުކަމެއް ހިނގައިފިކަން ފަރުޒީނަށް ވިސްނުނެވެ. އޭނާ އުފަން ނުކުރި ނަމަވެސް، އަދި އޭނާގެ ބެލުމުގެ ދަށަށް ލައިތު އައީ ފުރާވަރުގެ ކުއްޖެއްގެ ގޮތުގައި ވިޔަސް، އޭނާގެ އުނގު ލައިތަށް ހުޅުވާލީ ސެހްރާނު ފަދައިން ދަރިއަކަށް ޓަކައި މަންމަގެ އުނގުވާ ފަދައިންނެވެ. އެ އޯގާތެރިކަމުގެ ދެއަތުގެ ތެރެއިން ލައިތަށް ހިމާޔާތް ދޭން ވަޢުދުވެ ހުރެއެވެ. ލައިތުގެ ބުމަކައިރިން ފަޅައިގެން ގޮސްފައި ހުރިއިރު އޭނާއަށްވުރެ ބޮޑަށް ޔާދިންއަށް އަނިޔާވެފައި ހުއްޓެވެ.\n"ޔޫ އާ ބްލީޑިން" ސެހްރާނު މިހެން ބުނުމުން ވެސް އޭނާގެ އަތް ޔާދިން ފޮޅުވާލައި ދުރަށް ޖެހުނެވެ. އޭރު އެ ކޮޓަރިއަށް ކުޑަވަރެއްގެ ތޫފާނެއް އައިސްފައި އޮތް ކަހަލައެވެ. ލިޔާ މޭޒުމަތީ ހުރި ބައްތި ވެސް ފުނޑުފުނޑުވެ ތަޅުމުގައި އޮތް ރަގުމަތީގައި އޮތެވެ.\n"ލީވް މީ އެލޯން" ސެހްރާނާ ދިމާއަށް ޔާދިން ބުނެލީ ތަންކޮޅެއް ބާރަށެވެ. އަދި އޭނާ ހަލުވިކޮށް އައިސް ފާޚާނާއަށް ވަދެ ދޮރު ލައްޕާލައިފިއެވެ.


ރަސްގެފާނާއި ފަގީރުކޮއި –2| Vaahaka ރަސްގެފާނާއި ފަގީރުކޮއި –2– Vaahaka\nރަސްގެފާނާއި ފަގީރުކޮއި - 2\n4k 8 0\tSeptember 19, 2017\nއަލިފާންގަނޑު އައިސް ފުރާޅުގައި ޖެހުމާއިއެކު އެ ފުރާޅުން ބައެއްގައި އަލިފާން ރޯވެއްޖެއެވެ.\nއެމަޚްލޫޤަށް ހަމަލާދޭން ކުރަމުންދިޔަ މަސައްކަތަށް އިތުރު ފުރުސަތެއްނުދީ އެމަޚްލޫޤް މިސްރާބު ބަދަލުކޮށް ރަށާއި ދުރައް އުދައްސައިގަތެވެ. ފެންނަފެނުމުންނާއި އުދުހެމުންދާގޮތުން އެމަޚްލޫޤަށް އަނިޔާތަކެއް ލިބިފައިވާކަން ޔަގީނާއިގާތަށް އެނގެ އެވެ.\nދެވަނަފަހަރަށް ގަނޑުވަރު އިމާރާތްކޮށްފައިވަނީ އެފަދަ ކަންކަމަށް ސަމާލުކަންދީގެން ކަމަށްވާތީ ފަސޭހަކަމާއިއެކު އަލިފާންގަނޑު ނިއްވާލެވުނެވެ. އެހެނަސް ގަނޑުވަރުން ބައެއް ހަލާކުވެސް ވިއެވެ.\nދެވޭނުދެވޭދިމާއެއް ނޭނގި މާކަނޑުގައި މަޑުމަޑުން ދަތުރުކުރަމުންދިޔަ ބަނޑުއޮޑިއާ ދިމާއަށް އައި ޑްރެގަންއެއްކަހަލަ ބޮޑު މަޚްލޫޤު އޮޑީމިހުނަށް ފެނުނީ އޮޑިއާ ވަރަށްކައިރިވި ފަހުން ނެވެ.ރުޅިވެރިކަމާއިއެކު ބާރުބާރަށް އަޑުލައްވަމުން އަނގައިން އަލިފާން ފޮނުވަމުންއައި އެމަޚްލޫޤުގެ ދެލޯ ހުރީ ގަދަރަތްކުލައިން ދިލިފައެވެ.\nއެމަޚްލޫޤުގެ ކިބައިން ސަލާމަތްވާން އެއްވެސް ކަމެއް ނުކުރެވިގެން އުޅެނިކޮށް އެމަޚްލޫޤު އައިސް ބަނޑުއޮޑިއަށް ހަމާލާ ދިނެވެ. ނުހަނު ބާރަށް އުދުހެމުންއައި އެމަޚްލޫޤުގެ އެއް ފިޔަގަނޑުން ޖެހި ކުނބާއި ފަރުމާނާއެކު ބިންދައިގެން ގޮސް ރިޔާ ވެސް ވެއްޓިއްޖެއެވެ.ވެއްޓި ޖެހުނުގޮތުން ގެގަނޑުން ބައެއް ހަލާކުވެގެން ދިޔައިރު އެމަޚްލޫޤު ދެވަނަ ހަމަލާ ފޮނުވާލިއެވެ. އޮޑީތެރެއަށް ވެރިވެގެންދިޔަ ބާރު ރުއިމުގެ އަޑާއިއެކު އެމަޚްލޫޤު ފޮނުވާލި ދެވަނަ ހަމަލާއިން އޮޑިން ބޮޑުބައެއްގައި ރޯވެ ބައެއް ތަކެތި ބުރައިގެން މާކަނޑަށް ދިޔައެވެ. ބުރައިގެންދިޔަ ބައެއް ތަކެއްޗާއިއެކު ބައެއް މީހުން ވެސް މޫދަށް ވެއްޓުނެވެ.\nބަނޑުއޮޑި ބަންޑުންޖަހާލާކަށް މާގިނަ ވަގުތެއް ނުނެގިއެވެ.\n” ފަގީރުކޮއި ..... ފަގީރުކޮއި. މަންމަގެ ބަސް އަހައިގެން ދީނީކަންކަމަށް ސަމާލުކަންދީގެން ރަނގަޅަށް އުޅޭ ފަގީރުކޮއި .... މިރަށު ބަނޑުއޮޑި މާކަނޑަށް ހަލާކުވެ ބަންޑުން ޖަހާލައިފި. “ ކުއްލި އަކަށް ކަންފަތްކައިރިން އިވުނު އަޑާއިއެކު ސިއްސައިގެން ގޮސް ފަގީރުކޮޔަށް ހޭލެވިއްޖެއެވެ. އަވަސް އަވަހަށް ފުންމައިގެން ތެދުވެ ވަށައިގެން ހޯދާލިއިރު އެދެމައިން ފިޔަވާ އެހެން އެއްވެސް މީހަކު ފެންނާކަށް ނެތެވެ.\nފަނުން ހަދާފައިވާ އެޖިފުޓީގައި ހުރި ރޯނުފުރި ދެ އެންދުގެ ތެރެއިން އަނެއް އެނދުގައި އޭނާގެ މަންމަ ނިދާލާފައި އޮތްއިރު އޭނާއަށް އިވުނީ އޭނާގެ މަންމަގެ އަޑު ނޫންކަން ފަގީރުކޮޔަށް ޔަގީނެވެ.\nއޭނާއަށް އިވުނުއަޑަކީ ހުވަފެނުގައި އިވުނުއަޑެއް ކަމަށް ގަބޫލު ކުރެވި އެކަމާއިމެދު ވިސްނަންއޮތް ފަގީރުކޮއި ސިއްސައިގެންދިޔައީ އޭނާގެ މަންމަގެ އަޑަށެވެ. ކޮންމެ ރެއެއްގެ އާދައިގެމަތިން މިރޭވެސް ފަތިސްނަމާދު ވަގުތައް ސުލޭމާނާއަށް ހޭލެވިއްޖެއެވެ.\nފަގީރުކޮއި ނުނިދާއޮތުމުން ލިބުނު ހައިރާންކަމާއެކު ވީ ކީއްތޯ ސުލޭމާނާ ސުވާލުކުރިއެވެ.\nއޭނާއަށް ފެނުނު ހުވަފެނުގެ ވާހަކަ ފަގީރުކޮއި ކިޔައި ދިނުމުން ލިބުނު ހައިރާންކަމާއިއެކު ސުލޭމާނާ ކަންބޮޑު ވެސް ވިއެވެ.\nފަގީރުކޮއި ނަމާދަށް މިސްކިތަށް ފޮނުވާފައި އޭނާގެ މަންމަ ސުލޭމާނާ އަވަސް ވެގަތީ ފަތިސްނަމާދު ކުރާށެވެ.\nހެނދުނު ހައެއްޖަހާކަން ހާއިރެވެ.ފަގީރުކޮޔަށް ސައި ދީފައި ސުލޭމާނާ ދިޔައީ ރަސްގެފާނުގެ ގަނޑުވަރަށެވެ.\nރޭގެ ހާދިސާގައި ގަނޑުވަރަށް ލިބުނު ގެއްލުންތައް ރަނގަޅުކުރުމަށް ރައްޔިތުންގެ ތެރެއިން ގިނަބަޔަކާއި ގަނޑުވަރުގެ މުއައްޒަފުން މަސައްކަތް ކުރަމުންދިޔައެވެ. ގަނޑުވަރަށް ލިބުނު ގެއްލުމުގެ ސަބަބުން ގިނަބަޔަކުތިބީ ވަރަށް ދެރަވެފައެވެ.\nރަސްގެފާނާއި ބައްދަލުކުރަން ސުލޭމާނާ އެތައް މަސައްކަތެއްކޮށް އެއްވެސް ކާމިޔާބެއް ނުލިބުމުން އޭނާ ދިޔައީ ގެއަށެވެ.\nރަސްގެފާނުގެ ދަރިކަނބަލުން ވިރުސާނާ މަދަރުސާއިން ނުކުމެގެން އަންނަނިކޮށް ފަގީރުކޮޔަށް ފެނިއްޖެ އެވެ.އޭރު އެކަމަނާގެ އަރިހުގައި ހަށިފާރަވެރިންގެ ހަތަރު މީހުންނާއި ރަސްގެފާނުގެ އަރިސްބޭކަލުންގެ ދަރިންގެތެރެއިން ތިން ކުއްޖަކު ތިއްބެވެ. ހަށިފާރަވެރިން ތިބީ އެބައިމީހުންގެ ރަސްމީ ހެދުން އަޅައި ދުނިދަނޑި ވެސް ހިފައިގެންނެވެ.\nރޭގައި ދިމާވިކަންތައް ރަސްގެފާނާއި ހަމައަށް ގެންދިއުމަށް މިއަށްވުރެ ރަނގަޅު ފުރުސަތެއް ނުލިބޭނެކަން ޔަގީން ވުމުން، ފަގީރުކޮއި އަވަސް އަވަހަށް ވިރުސާނާއާ ދިމާއަށް ހިނގައިގަތެވެ.\nފަގީރުކޮއި އެއަންނަނީ ވިރުސާނާއާ ދިމާއަށްކަން އެނގުމާއިއެކު، ހަށިފާރަވެރިންގެ ތެރެއިން ދެމީހަކު އައިސް އޭނާ މަޑުކުރުވިއެވެ. އޭނާ އެއައީ ވިރުސާނާގާތު ވާހަކައެއް ބުނަން ކަމަށާއި އޭނާއަށް އެއްފުރުސަތު ދިނުމަށް ފަގީރުކޮއި ބުންޏެވެ.\n” ވިރުސާނާގާތު ވާހަކައެއް ބުނާށޯ .. ހިހި .. އޭ އެއް ބީއެއް ނޭނގޭ މީހަކު ކޮންވާހަކައެއް ބުނަން އޮންނާނީ. އޭނާ ވެސް ދައްކާވާހަކަ. “ ފަގީރުކޮޔަށް މަލާމަތްކުރަމުން އެއްކުއްޖަކު ބުނެލިއެވެ.\n” ދުވަހަކު މަދަރުސާއަކަށް ނުދޭ. “ ދެވަނަކުއްޖާ ބުނެލިއެވެ.\nފަގީރުކޮއި އެދުނު އެއްދުމަށް އެއްވެސް ސަމާލު ކަމެއްނުދީ ވިރުސާނާއާ އޭނާގެ ރައްޓެހިން، ހަށިފާރަވެރިންގެ އެހީ އާއެކު ހިނގަމުން ދިޔައެވެ.ހަށިފާރަވެރިންގެގާތު އާދޭސް ކޮށްލަ ކޮށްލައި ފަގީރުކޮއި ހުއްޓެވެ.\n” އައްސަލާމްއަލައިކުމް ވިރުސާނާ! “ ވިރުސާނާ ހިނގަމުން ހިނގަމުން އައިސް ފަގީރުކޮޔާއި އަރާހަމަވުމާއިއެކު، އިސްލާމްދީނުގެ ރިވެތި ސަލާމުން ފަގީރުކޮއި ސަލާންގޮވާލިއެވެ.\nއިވުނުއަޑާއިއެކު ވިރުސާނާގެ ފިޔަވަޅުތަކަށް ކުއްލި ހުއްޓުމެއްއައީ ކީއްވެގެންކަމެއް އެކަކަށް ވެސް ނޭނގުނެވެ.\n” ދަރިފުޅާ ވިރުސާނާ. އިސްލާމްދީނަކީ އެންމެމާތް ދީން. އިސްލާމްދީނުގެ ސަލާމަކީ އެންމެރިވެތި ސަލާމް. އަބަދު ވެސް ހަނދާންކުރާތި. “ ކުއްލިއަކަށް ހަނދާންވި އެވާހަކަތަކާއެކު ވިރުސާނާއަށް ބަލާލެވުނީ ފަގީރުކޮޔާއި ދިމާއަށެވެ.\nހަމައެކަނި ސޯޓެއްލައިގެން ހުސްގަޔާހުރި އެކުއްޖާ ހުރީ ފައިވާނަކަށް ވެސް ނާރައެވެ. ހަށިގަނޑުން ނިކަމެތިކަން ފެންނަމުން ދިޔައިރު، ދެފައިތިލަ އާއި ކަށިމަތިވަނީ ހިރަފުހުން ކުލަ ބަދަލުވެފައެވެ.\nފަގީރުކޮއި ދައްކަން އެއުޅޭ ވާހަކައެއް އަޑުއަހާލަން ވިރުސާނާގެ ހިތް ބުނަމުންދިޔަ ކަހަލައެވެ.\n” ސިސް ... ތިދެން ކޮންކަމެއް؟ އެއީ ހަޑިގިއްލާ އެއްނު. “ ފަގީރުކޮޔާއި ދިމާއަށް ވިރުސާނާ ހިނގައިގަތުމުން އެ ތަނުން އެއްކުއްޖަކު ވިރުސާނާއާ ދިމާއަށް ބުންޏެވެ. އެކުއްޖާ ދެއްކި ވާހަކަތައް އަޑުއަހާކަށް އެކަމަށް ސަމާލުކަން ދޭކަށް ވިރުސާނާ ބޭނުމެއްނުވިއެވެ.\nވިރުސާނާގެ އިސާރާތާއިއެކު ހަށިފާރަވެރިން އެކޮއި ދޫކޮށްލި ނަމަވެސް ވިރުސާނާގެ އެޢަމަލުގެ ސަބަބުން އެބައިމީހުން ތިބީ ކޮންމެވެސް ވަރަކަށް ހިތްހަމަ ނުޖެހިފައެވެ. ވިރުސާނާއަށް ކިތަންމެކުޑަ ގެއްލުމެއް ނުވަތަ ދެރައެއް ލިބުނު ނަމަވެސް އެކަމުގެ ޒިންމާ ނަގަންޖެހޭނީ އެމީހުންކަން އެމީހުން ހަނދާނެއް ނުނެތެއެވެ.\nވިރުސާނާއާ ވާހަކަދައްކަން ފަގީރުކޮޔަށް ފުރުސަތު ދީގެން ތިބި ނަމަވެސް ދިމާވެދާނެކަމަކަށް ހަށިފާރަވެރިން ތިބީ ތައްޔާރުވެގެންނެވެ.\nރޭގައި އޭނާއަށް ދިމާވި ކަންތައްތަކުގެ ވާހަކަ ފަގީރުކޮއި ބުނުމާއިއެކު ވިރުސާނާގެ މޫނުމަތިން މާޔޫސްކަމާއި ހިތްދަތިކަން ފާޅުވެގެން ދިޔައެވެ. ދެލޮލުން ކަރުނަ ފާއްދާލީ ވެސް ހަމަ އެވަގުތުއެވެ.\nފެނުނު މަންޒަރާއިއެކު ހަތަރު ހަށިފާރަވެރިންނާއި ވިރުސާނާގެ ރައްޓެހިން ހާސްވެ ކަންބޮޑުވެއްޖެ އެވެ. އަވަސް އަވަހަށް އެދިމާއަށް ހިނގައިގަތް ނަމަވެސް މަޑުކުރަން ވިރުސާނާ ކުރި އިސާރާތާއިއެކު އެމީހުން މަޑުކުރިއެވެ.\nފަގީރުކޮއި ދެއްކި ވާހަކަތައް އެހެންމީހަކަށް ކިޔައި ނުދިނުމަށް ބުނެފައި ގަނޑުވަރާއި ދިމާއަށް ވިރުސާނާ ހިނގައި ގަތެވެ. އެހެނަސް އެއްވެސް މީހަކާއި އެއްވެސް ވާހަކައެއް ނުދައްކަ އެވެ.\nވިރުސާނާ އައިސް ގަނޑުވަރަށް ވަތްވަގުތަކީ ކޮންމެވެސް ކަމެއްގައި ރަސްގެފާނު ގަނޑުވަރުން ބޭރަށް ނުކުތް ވަގުތަށްވާތީ ރަސްގެފާނަށް ވިރުސާނާގެ މޫނު ވަރަށް ރަނގަޅަށް ފެނުނެވެ. އެއާއެކު ވިރުސާނާގެ މޫނުމަތިން ކޮންމެވެސް މުހިންމުކަމެއް ރަސްގެފާނަށް ފާހަގަކުރެވުނު ކަހަލައެވެ.\nހަށިފާރަވެރިން ގެނެސް އެކަމާއިބެހޭގޮތުން ސުވާލު ކުރިއިރު ރަސްގެފާނު ނުތަނަވަސްވެފައިވާވަރު ވަރަށް ރަނގަޅަށް އެނގުނެވެ.\nޢައިސަތު ޝަމްރާ September 22, 2017\nމުޙައްމަދު މުނީރު September 22, 2017\nނޫރު January 17, 2019\nމި ވާހަކަތައް ފޮތް ފިހާރަތަކުން ލިބޭނެތޯ..\nR April 20, 2020\n%%%%%%.މވ August 7, 2020\nވަރަށް ރީތި މާޝާﷲ\nLeaveaReply to ޢައިސަތު ޝަމްރާ X